
CALVYN MET SY INSTITUSIE. 


“Ek kan reis waarheen ek wil in ons land 
-en julle bring my terug vir net 6 van die prys 





In konsessietye ja! 

Die nuwe Spoorweg- 
konsessies word bereken teen die 
prys van 'n gewone enkelkaartjie 
plus 20%—die terugreis kos u dus 
inderdaad net 4 van die prys. 

Konsessies geld buite 
skoolvakansies vir alle retoer- 
treinreise, net waarheen u wil in 
die Republiek en Suidwes-Afrika 
—behalwe op die Bloutrein en 
die Drakensberg—en is onder- 
worpe aan 'n minimum reisgeld 
van R9 (1ste klas) en R6 (2de 
klas). 

Dis slim om in konsessietye 


wat ek betaal om daar te kom?!” 


wanneer die skole aan die gang 
is, wanneer treine en hotelle nie 
oorvol is nie. Wanneer u boonop 
by sekere hotelle 25% afslag op 
buiteseisoentariewe kry ! En 
kinders onder 7 jaar wat vol- 
wassenes vergesel, ry verniet. 

U bereik u bestemming 
uitgerus en reg vir plesier. In 
vandag se gejaagde lewe is trein- 
ry die rustige manier van reis. 

Konsessiekaartjies geld vir 
'n maand en net vir retoerreise. 
Die heenreis moet begin op die 
datum wat die kaartjie aangee en 
mag nie onderbreek word nie. 


En daar moet minstens drie dae 
R verloop voor die terugreis begin. 
Konsessietye P 9 9 

Hoe veilig is 
U gesin? 


'N GROOT 
BELEGGING? 


Ja! na die koop van 'n 
huis is die aankoop van 
'n nuwe motorkar waar- 
skynlik die grootste be- 

REFORMASIE 
en 


TERRORISME 


Terrorisme is 'n kind van ons tyd, 'n produk van 
die linkse permissiewe koers wat die wêreld oor- 
spoel. Dit word geinspireer deur die kommunisme 
en goedgepraat deur die sogenaamde vrye weste. 
Dit neem al breër afmetings aan, word al brutaler 
en al wreder. Die bloedbaddens van Lod, van 
Minchen en van Athene is daar getuie van. Die 
wêreld en ook die kerklike wêreld het daar maar 
min aandag aan gegee. Daarom duur dit voort. Hier 
en daar is gewys op die bedreiging wat vir die 
mensheid inhou, en dat dié volke wat dit steun en 
dié land wat beskerming aan terroriste bied uitein- 
delik self wrange vrugte daarvan sal pluk, maar hier- 
die waarskuwings is in die wind geslaan. Die onder- 
steuners van hierdie euwel wil nie insien, dat 
terrorisme soos 'n nagadder is wat terugpik nie. 


Wat veral bedroewend is, is dat ook kerklike 
liggame agter die terroristiese slang staan en dit 
goedvind dat dit sy slangegif uitspuug op al wat in 
sy pad kom of dit 'n soldaat of 'n onskuldige burger- 
like persoon is, of dit 'n man is of 'n vrou of kind. 
Die gewetens van hierdie kerklike organisasies word 
gesus met die opmerking dat die donasies wat ge- 
gee word, dan bestem sou wees vir humanitêre 
doeleindes. Ons noem dit gewetesus omdat nie 
gekontroleer word waarvoor die geld dan werklik 
gebruik word nie. En dat terroriste mense wat 
daarop uit is om te moor en bloed te vergiet, nouge- 
set sou wees om toe te sien dat die kerkgeld nie vir 
bomme en mortiere en masjiengewere gebruik word 
nie, is net onmoontlik om te glo. 


Maar 31 Oktober roep die kerk nie op om te 
terroriseer nie, om bloedbaddens te help skep nie, 
om kommunistiese en ma@istiese wapens te seën 
nie, maar om te hervorm, om homself by die lig van 
die Woord van God te hervorm en mee te help in 
die hervorming van die menslike samelewing. 


] Blaai om 

REFORMASIE en TERRORISME 


] Van vorige bladsy 


Een omdat die kerk hervormd is, gesuiwer van 
Roomse dwaalleer, moet die kerk keer op keer 
hervormd word van alle moontlike dwaalleer. In 
ons tyd sal bo-op hierdie lys van dwaallerings, waar- 
van die wêreldkerk hervorm moet word, ongetwy- 
feld staan: Sy goedkeuring van die steun aan ge- 
weld, sy lakse houding ten opsigte van pornografie, 
homoseksualiteit en permissiewe wêreldgelykvor- 
migheid. 


Maar hierdie reformasie sal nie by die wêreld 
begin kan word nie. Die kerk sal by homself moet 


begin. Hy sal by elke vraagstuk moet vra, nie wat 
sê die wêreldmening nie, maar wat sê die Woord 
van die Here, nie wat die V.V.O. voorstaan nie, ja 
selfs nie wat sê die verwêreldlikte Wêreldraad van 
Kerke nie, maar wat leer die Heilige Skrif. Met die 
ou profete van Israel sal die kerk sy oor so te luister 
moet lê by wat die Heilige Gees leer, dat die kerk 
met groot vrymoedigheid en met diepe geloofs- 
oortuiging aan 'n verdwaasde en afgedwaalde, god- 
delose wêreld sal kan sê: So spreek die Here. 


Reformasie is die eis van ons tyd. Maar die 
gevalle wêreld kan die gedeformeerde kerk tereg 
toeroep: Kerk begin met die hervorming by jouself. 


Joh. Dreyer. 





TE VEEL MENSE 


Van bevolkingsontploffing lees en hoor 'n mens 
teenswoordig baie. Dit het begin in die buiteland, 
met name in digbevolkte lande. Eers was die op- 
lossing van die probleem, as ons dit 'n oplossing 
kan noem, emigrasie, wat selfs finansieel gesteun 
word deur die lande wat vermindering in hulle volks- 
getalle voorstaan. Dit het geblyk geen oplossing te 
wees nie, want so vinnig as wat mense uit die 
westerse lande, soos Engeland en Nederland, emi- 
greer, so vinnig stroom daar nie-blankes uit Afrika- 
lande of uit die Wes-Indiese eilande in om as't ware 
die leeggekome plekke weer op te vul. 


Maar nou word 'n nuwe benadering vir die oor- 
bevolking na vore gebring en dit is gesinsbeplanning, 
aborsie en die ,pil. Die permissiewe standpunt ten 
opsigte van die sedelikheid werk die gebruik van 
die ,pil en aborsie in die hand, en dit nie alleen 
binne die huweliksverband nie, maar ook buite- 
egtelik en voorhuwelikse omgang. 


En dit alles het nou oorgewaai na Suid-Afrika 
toe. Die wêreld het immers klein geword. Die kon- 
takte oor die sewe seë bied geen onoorkomelike 
moeilikhede vir die propagering van een of ander 
kwaad nie. 


In ons land word nou nagepraat: Daar sal ook 
hier 'n bevolkingsontploffing plaasvind. Dit moet 
voorkom word. Daarom is die middels daartoe, 
soos bo genoem, die oplossing, so word gesê. 


Die vraag is egter sal ons die gat in die sedelike 
damwal van ons volkslewe weer toegemaak kry? 
En is hierdie middels vir die bekamping van 'n be- 


Die Hervormer, Oktober 1973, bladsy 2 


— TE MIN MENSE 


volkingsontploffing in onverantwoordelike hande 
volgens die Heilige Skrif geoorloof? 


Maar kom daar 'n bevolkingsontploffing in Suid- 
Afrika? Dit sou wel gesê kan word wat ons nie- 
blanke bevolking betref waar die aanwas groot is 
en die gesinne dikwels groter is as waarvoor goed 
gesorg kan word deur die ouers. Maar kan dit ook 
gesé word van die blanke Suid-Afrikaners dat hulle 
te veel word? 


En as dit so is, hoe is dit te rym met die geroep 
om immigrante? En hoe is dit dan te regverdig dat 
immigrante van staatsweë gewerf word en dat 
voornemende immigrante geldelik gehelp word om 
te kom? 


Hier is dus 'n teenstrydigheid. Aan die een kant 
word gestel: Te veel mense. Aan die ander kant 
word gesê: Te min mense. Met die een mond word 
gesê: Minder kinders, terwyl met die ander mond 
gevra word: Meer mense en word groot immigrante- 
gesinne begunstig. 


In ons industrieë en ander vertakkings van die 
volkslewe het ons meer mannekrag nodig. Daarom 
laat die immigrante kom en laat die bevolking hulle 
verwelkom, maar laat die napraat van die buiteland 
oor die bevolkingsontploffing dan na, en laat die 
vergemakliking in die bekom van antiseptiese mid- 
dels en die toestemming vir elke gevraagde aborsie 
eers grondig ondersoek word by die lig van die 
Woord van God. 


Joh. Dreyer. 


OORDENKING.... KERKHERVORMING 


LETTER 


. Want die letter 
Gees maak 


9|Kor. 3:6(D) es 
maak dood, maar die 
lewend.” 


Aan dieselfde gemeente van Ko- 
rinthe aan wie apulus vermaninge oor 
die elemente van geesdrywery in hulle 
midde gerig het, rig hy hierdie woor- 
de. Daaruit moet uit die staanspoor 
afgelei word dat hierdie woorde nie 
'n lisensie vir geesdrywers kan wees 
nie, maar dat dit in hierdie gedeelte 
oor geheel 'n ander saak gaan. Dit 
gaan oor die verhouding tussen Ou 
en Nuwe Verbond. 





DS. P. J. VAN DER MERWE 





In die gedeelte waaruit ons teks 
kom, waarsku Paulus teen sekere ju- 
daistiese neigings wat moontlik in die 
gemeente van Korinthe teenwoordig 
was. Hy wys daarop dat die persone 
wat teen die evangelie vir die wet 
kies, 'n keuse teen die lewe vir die 
dood gemaak het. Hierdie onderskeid 
gaan terug op die feit dat God in 
Jesus Christus sy volle openbaring 
gegee het wat die oue in homself op- 
geneem het en ver te bowe gegaan het. 
Die onderskeid gaan dus ook terug op 
die onderkenning van die volle waar- 
heid. Soos elders in die Nuwe 'Testa- 
ment word die waarheid in verband 
gebring met lewe. Die waarheid is iets 
vitaal, hang wesenlik saam met die 
lewende God en sy lewende verhou- 
ding met die mense. Om die volle 
waarheid te ken, is om in hierdie 
lewende verhouding betrek te word, 
is om waarlik te lewe en te weet dat 
die dood geen mag het oor die kinders 
van God nie. 


'n Goeie illustrasie van Paulus se 
stelling dat die letter doodmaak, vind 
ons in die situasie wat die Renais- 
Sance en 'n rukkie later die Kerkher- 
vorming tot gevolg gehad het. Terwyl 
ons daarvan bewus is dat die omstan- 
dighede en onstaan van hierdie twee 
bewegings miskien baie meer ingewik- 
keld was as wat algemeen aanvaar 
word, meen ons nogtans dat gesê kan 
word dat beide die Renaissance en die 
Kerkhervorming reaksies op die ver- 
stikkende en vooruitsiglose geestes- 
klimaat van die Middeleeue verteen- 
woordig het. Vir die kerk het sy be- 
langrikste taak op daardie stadium 
gelê in die oorlewering van oorge- 
lewerde leringe en gebruike. Gesien 
die omvang van die tradisie wat oor- 
gelewer moes word, was dit alleen `n 
groot taak. Kerk en lidmate was aan 
oorleweringe en tradisie verslaaf. 


In die Renaissance en die Reforma- 
sie het ons twee wyses van reaksie op 
die doodsheid van die letter. In die 
daaropvolgende geskiedenis het ons 
ook 'n illustrasie van die res van 
Paulus se stelling, te wete, dat die 
Gees lewend maak. Alhoewel beide 
hierdie bewegings ten minste 'n roe- 
ring in die dal van doodsbeendere 
gebring het, het die Renaissance op 
die ou end nie veel meer as 'n op- 
lewing in die kultuur en geleerdheid 
van sekere streke in WesEuropa te 
weeg gebring nie. Die Kerkhervor- 
ming daarenteen het gaandeweg uit- 
geswel tot 'n epogmakende gebeurte- 
nis met kulturele, wetenskaplike, 
maatskaplike, politieke en veral kerk- 
like gevolge. Opvallend is dit ook dat 
daardie lande waar die Reformasie 
toegelaat is om tot wasdom te kom 
en vrugte te dra, later die lande was 
wat hulle in vitaliteit van die res 
onderskei het. So het hulle op die 
voorpunt van die Industriële Rewolu- 
sie gestaan en vinnig in mag en 
invloed toegeneem. 


Paulus se woorde spreek ons ewen- 
eens aan. As kinders van die Kerk- 
hervorming moet ons die onderskei- 
dingsvermoë van die Gees nastreef en 
daarom bid, ten einde te weet wat 
onnodige bagasie is en wat essensieel 
is vir ons pelgrimstog deur die wêreld. 
Diegene wat klakkeloos aan elke oor- 
lewering vasklou as beskerming teen 
die toekoms, openbaar nie alleen `n 
wantroue in die Heer van die kerk 
nie, maar klou ook vas aan iets wat in 
sigself geen lewe het nie. 


Wat sou die onderskeidingsvermoë 
van die Gees vir ons beteken? Dit sou 
in die eerste plek `n deeglike kennis 
van die Bybel beteken, omdat die Gees 
nie sonder die Woord getuig nie. Ver- 
der beteken dit dat ons erns maak 
met die feit dat die waarheid waarvan 
die Gees getuig en wat die maatstaf 
in elke oordeel en onderskeiding be- 
hoort te wees, die waarheid van die 
lewende Christus is. In Christus het 
God Homself as oneindig meer as 'n 
abstrakte konsepsie betoon. Jesus 
Christus het vlees geword en so die 
relevansie van die goddelike Waarheid 
vir die wêreld aangetoon en verwerk- 
lik. Dit is dus nie so `n belaglike ge- 
dagte dat die gelowige, en die kerk, 
sy itaak in elke situasie sal probeer 
bepaal aan die hand van die vraag 
wat Christus in dié spesifieke situasie 
sou gedoen het nie. Inteendeel, dit 
kan 'n eerlike poging wees om die 
gevaar van letterknegtery te vermy 


en (GEES 


en erns te maak met die inkarnasie 
van Jesus Christus. 

In die daad van die Reformasie het 
die Kerkhervormers hulle as navol 
gers van Christus geopenbaar. Omdat 
hulle in Hom die volle waarheid ge- 
sien het, kon hulle netso min nalaat 
wat hulle gedoen het as wat die leuen 
of halwe waarheid aan die waarheid 
self gelyk kan wees. Inteendeel, dit 
Sou neerkom op 'n keuse teen die lewe 
vir die dood. Hulle keuse het ons 
keuse vir ons makliker gemaak. Daar- 
om gedenk ons hulle nagedagtenis. 


— Amen. 








PISTORIUS 


POSBUS 9, POTGIETERSRUS 





Koëperatiewe, Private en 
Staatsverskaffers: 


[7] 95,62% LEO Dolomitiese 
Landboukalk 


] 96,6% ALLESCA Super 
Kalistiese Lbk. 


] KALKSTEENAMMONIUM 
NITRAAT 26% N 


AMMONIUMSULFAAT 
21% N 


C] SINK Bemestingstof 


ONS PRESTIGE 

U WAARBORG 
Etlike treinvragte daagliks. 

Geen vertraging. 











TE KOOP 


Pyporrel, een manuaal 
van die Suid-Afrikaanse 
Orrelbouers. Ses regis- 
ters (twee grondstem- 
me). ln baie goeie toe- 
stand. Prys R1500. On- 
middellik beskikbaar. 

Tree in verbinding met 
die skriba, die Gerefor- 
meerde Kerk, Posbus 
1505, Port Elizabeth. 


Telefoon 33447. 

DIE DORDTSE LEERREELS NA 355 JAAR— 


AANGENAME KENNISMAKING 


1. Onbekend maak onbemind: 

Op 13 November 1973 sal dit 355 
jaar wees dat die Sinode van Dord- 
recht in Nederland byeengekom het. 
Teenwoordig was 58 Nederlandse en 
28 buitelandse teoloë wat in 180 sit- 
tings Sinodale sake behandel het. Op 
24 April 1619 is die leer van die Re- 
monstrante op plegtige wyse veroor- 
deel en deur elke lid van die Sinode 
word die vyf artikels onderteken om 
daarmee hulle instemming te betuig. 





DS. A. J. CONRADIE 





Hierdie vyf artikels wat in ons kerk 
bekend is as een van die ,Drie Formu- 
liere van Enigheid” vorm saam met 
die ,Nederlandse Geloofsbelydenis” 
en ,Die Heidelbergse Kategismus” die 
belydenisskrifte van die Ned. Her- 
vormde Kerk. Alhoewel dit waar is dat 
die Dordtse Leerreëls nie vandag so 
goed geken word soos byvoorbeeld Die 
Heidelbergse Kategismus nie, is dit 
en bly dit deel van ons belydenis- 
skrifte en is daar veel skatte te ont- 
dek vir hulle wat die moeite wil doen 
om dit van nader te bekyk. Dit was 
op hierdie selfde Sinode van Dordt 
waar ook die formule van onderteke- 
ning opgestel is, wat ook vandag nog 
in die Ned. Hervormde Kerk van 
Afrika gebruik word, waarmee al die 
komende predikante in die kerk hulle 
self bind om die Heilige Skrif, volgens 
die samevatting van die geloof van 
die kerk, soos dit in die belydenis- 
skrifte voorkom, uit te lê. Daarmee 
is aan die belydenisskrifte duidelike 
omskrewe plek in die lewe van die 
kerk toegeken. 

9. Agtergrond van die stryd teen die 

Remonstrante: 

Dit was nou maar net 100 jaar nadat 
Luther sy 95 stellings teen die dwaal- 
leringe van die Roomse Kerk aan die 
kerk van Wittenberg vasgespyker het. 
Die Hervormde Kerk in Nederland het 
nou te doen gehad, nie met 'n stryd 
teen 'n ander kerk nie, maar in eie ge- 
ledere het daar groot verskille opge- 
duik. Aanvanklik was dit 'n klein 
vuurtjie, maar later het dit groot af- 
metings aangeneem en moes een of 
ander tyd tot 'n punt gevoer word. 

Die stryd het begin as `n teologiese 
debat tussen twee proffesore aan die 
Leidse Universiteit. Jakob Arminius 
(1560-1609) het ernstige besware ge- 
opper teen die uitverkiesingsleer soos 
dit uiteen gesit is in Calvyn se werke. 
Teenoor hom het sy kollega Franz 
Gomarus (1563-1643) gestaan: 'n 


streng Calvinus is nes Calvyn geen 
afwyking van die suiwere leer geduld 
het nie. Wat aanvanklik `n kerkstryd 
was, het later ook rimpels van onte- 
vredenheid in die staatswese veroor- 
saak. Reeds in 1588 toe Arminius pre- 
dikant geword het te Amsterdam het 
een van sy kollegas beswaar gemaak 
teen sy leer. Arminius het toe erken 
dat hy nie saamstem met Art. XVI 
van die Ned. Geloofsbelydenis wat 
handel oor ,,Die ewige verkiesing van 
God.” Maar hy het beloof dat hy in 
die prediking nie teen hierdie belyde- 
nis sou spreek nie. Arminius word in 
1603 hoogleraar te Leiden en gou het 
sy afwykende idees neerslag gevind in 
sy lesings. Alhoewel hy heftig teenge- 
staan is, spreek dit vanself dat die 
pad van die lesingsaal na die kansel 
kort is en van sy studente het die 
dwaalleringe begin verkondig. In 1609 
sterf Arminius. 

Onder leiding van Uytenbogaert is 
'n party binne die kerk gevorm en 
hulle gedagtes oor die leer van die 
uitverkiesing is in 1610 in `n doku- 
ment, 'n Remonstraniie saamgevat. Dit 
is aan die Provinsiale State van Hol 
land voorgelê. So kry hulle die naam 
Remonstrante. Die Calviniste het in 
1611 geantwoord met hulle Contra- 
Remonstrante. Onrus in kerklike kring 
het bly smeul totdat prins Mauritz 'n 
besliste wending aan sake gee deurdat 
hy kant kies vir die Contra-Remon- 
strante en ten slotte bepaal dat `n 
Nasionale Sinode gehou moes word om 
die saak uit te maak. Die Algemene 
Sinode het te Dordrecht byeengekom 
op 18 November 1618. Die voorsitter 
was ds. Johannes Bogerman, 'n uit- 
muntende teoloog en geleerde wat met 
groot bekwaamheid en wysheid lei- 
ding aan die vergadering gegee het. 
3. Die dwaalleringe waaroor die Sinode 

uitspraak moes gee: 

Prof. Episcopius van Leiden het in 
die vergadering verskyn as die spreek- 
buis van die Remonstrante. Hulle leer- 
stellings kan in kort soos volg saamge- 
vat word: 

1. Die Verkiesing rus op 'n vooruit- 
gesiene geloof. God het hulle verkies 
van wie Hy geweet het dat hulle sou 
glo en ook in die geloof sou volhard. 
God se verkiesing berus dus alleen op 
Sy voorwetenskap. 

TI. Jesus Christus het vir almal ge- 
sterf. Maar so dat alleen die gelowiges 
die vergewing van sonde geniet. Chris- 
tus het dus nie die werklikheid maar 
die moontlikheid tot verlossing gegee. 

III. Die Geloof is in dié sin gawe 
van God, deurdat dit aan die vrye wil 

van die mens deur God aangebied 
word. God en die mens werk dus saam. 

IV. Deur hierdie medewerkende ge- 
nade van God kan die mens glo, maar 
ook die werking van die Here teen- 
staan. Hy kan meewerk en teenwerk. 

V. Die volharding van die heiliges 
is nie die vrug van die verkiesing en 
van die werk van Christus nie, maar 
'n voorwaarde wat die mens self moet 
volbring. 

4. Die Antwoord van die Sinode: 

Die Sinode het op hierdie vyf stel- 
lings geantwoord met vyf artikels 
waarin die Calvinistiese leer uiteen- 
gesit word: Die Vyf Leerreëls van die 
Sinode van Dordrecht. 


I. Naamlik oor die Goddelike verkie- 
sing en verwerping: 

Alle mense het in Adam gesondig 
en is die dood skuldig. God sou geen 
mens onreg aangedoen het as Hy al- 
mal in die vervloeking gelaat het nie 
(Rom. 3:19, 23). Hy het sy liefde ge- 
openbaar in sy Seun (I Joh. 4:9). Hy 
laat die evangelie van genade verkon- 
dig deur predikers van die evangelie 
te stuur, tot wie en wanneer Hy wil 
om mense te roep tot geloof (Rom. 
10:14, 15). Wie nie glo bly onder die 
toorn van God, wie glo word van die 
toorn verlos (Joh. 3:86). Oorsaak van 
die ongeloof lê in die mens, die geloof 
is 'n geskenk van God (Efes. 2:8). 

God werk volgens sy verordening 
wat vir baie 'n ergernis en vir God se 
volk `n troos is. God het Syne in 
Christus verkies en besluit om aan 
hulle die saligheid te skenk deur hulle 
aan Christus te gee met Christus te 
verenig en in Christus te bewaar 
(Efes. 1:4, 5, 6). 

Die verkiesing is dieselfde in die 
Ou- en Nuwe Testament tot genade en 
heerlikheid tot die saligheid en die 
weg van die saligheid wat Hy voorbe- 
rei het (Efes. 1:4, 5 en 2:10). 

Hierdie verkiesing het tot stand 
gekom nie uit die vooruitgesiene ge- 
loog en geloofsgehoorsaamheid, hei- 
ligheid of enige ander goeie hoedanig- 
heid of geskiktheid maar tot die geloof 
en geloofsgehoorsaamheid (Efes. 1:4). 


II. Oor die dood van Christus en die 
verlossing van die mense daardeur: 
God se geregtigheid eis dat ons 

sondes nie alleen met itydelike maar 

ook met ewige strawwe aan siel en 
liggaam gestraf moet word (Vgl. Art. 

16 Ned. Geloofsbelydenis en Heidel- 

bergse Kategismus, Sondag 4 vr. 11). 
Omdat ons geen voldoening kan ver- 

skaf om ons van die toorn van God 

te bevry nie, het God in oneindige 


barmhartigheid sy eniggebore Seun as 
borg aan ons gegee wat vir ons of in 
ons plek sonde en vervloeking aan die 
kruis geword het om vir ons te vol 
doen (Heb. 7:29; Jes. 53:4, 5; Matt. 
97:46; I Petr. 2:24; Rom. 5:7, 8). 

Hierdie dood van die Seun van God 
is die nigste en volmaakte offer en 
voldoening vir die sondes; van onein- 
dige krag en waarde, oorvloedig ge- 
noeg om die sondes van die hele wê- 
reld te versoen (Efes. 5:2, Heb. 9:28, 
Heb. 10:14). Christus het nie maar die 
moontlikheid tot verlossing gebring 
nie, maar die werklikheid. Hy het die 
saligheid verwerf vir Syne. Hy is ons 
Saligmaker (Joh. 10:15). 


III. en IV. Oor die mens se verdorwen- 
heid, sy bekering tot God en 
die wyse van sy bekering: 


Die mens is van die begin af na die 
beeld van God geskape maar het deur 
die ingewing van die duiwel en deur 
sy eie vrye wil van God afgewyk en 
in sonde verval (Gen. 1:26, 9:6; IT Kor. 
11:7, Jak. 3:9). 

Alle mense word nou in sonde ont- 
vang en gebore en is kinders van die 
toorn onbekwaam tot enige goed en 
geneig tot alle kwaad (Ps. 51:7, Matt. 
15:19). Die loon van die sonde is die 
dood (Rom. 5:12, 16; 6:23). 

Almal wat deur die evangelie ge- 
roep word, word ernstiglik geroep. As 
die geroepenes nie kom nie lê die 
skuld nie in die evangelie, nie in 
Christus, nie in God, maar in hulle 
wat geroep word (Matt. 18). 

Dat die mens wedergebore word is 
die werk van God — sonder mense 
hulp. Ook nie deur die prediking al 
leen nie, nog deur aanraking maar 
deur `n wonderlike kragtiglike wer- 
king van die Heilige Gees. Die wyse 
waarop hy dit doen kan ons nie nou 
verstaan nie (Joh. 3:8). Die geloof is 
'n gawe van God; nie omdat dit aan 
die vrye wil van die mens deur God 
aangebied word nie, maar omdat dit 
die mens inderdaad meegedeel, inge- 
gee en ingestort word (Efes. 2:8). 

Hierdie genade is God aan niemand 
skuldig; want wat sou Hy skuldig wees 
aan een wat Hom nie eers iets kan 
gee nie (II Petr. 1:3). Die een wat 
hierdie genade ontvang het, is aan 
God alleen daarvoor ewige dankbaar- 
heid verskuldig, en hy dank God ook 
daarvoor; wie dit nie ontvang nie is 
ER of sorgeloos (Rom. 

s6). 

Hierdie goddelike genade van die 
wedergeboorte werk in die mens nie 
asof hulle stokke en blokke is nie, dit 
vernietig die wil en sy eienskappe nie 
en dwing dit nie met geweld teen sy 
sin nie, maar maak dit geestelik le- 
wendig, genees dit, verbeter dit en 
buig dit tegelykertyd lieflik en krag- 
tiglik om, sodat waar wederspannig- 
heid en teenstand van die vlees tevore 


volkome die oorhand gehad het, daar 
nou 'n gewillige en opregte gehoor- 
saamheid van die gees die oorhand 
begin te kry, waarin die waaragtige 
en geestelike wederoprigting en vry- 
heid van ons wil geleë is (Jer. 31:38, 
Jes. 44:3; Rom. 5:5; Jer. 31:18; Eseg. 
36:26). 

V. Oor die volharding van die heiliges: 


Die Heilige Skrif getuig dat die vol- 
harding uit die verkiesing volg en 
deur die krag van die dood, die op- 
standing en die voorbidding van Chris- 
tus aan die uitverkorenes gegee word: 
,Die uitverkorenes het dit verkry, en 
die ander is verhard (Rom. 11:7); des- 
gelyks ook: Wat selfs sy eie Seun nie 
gespaar het nie. maar Hom vir ons 
almal oorgegee het, hoe sal Hy ook 
nie saam met Hom alles genadiglik 
skenk nie? Wie sal beskuldiging in- 
bring teen die uitverkorenes van God? 
God is dit wat regverdig maak, Wie is 
dit wat veroordeel? Christus is dit wat 
gesterf het, ja, meer nog, wat ook op- 
gewek is, wat ook aan die regterhand 
van God is, wat ook vir ons intree. 
Wie sal ons skei van die liefde van 
Christus? (Rom. 8:82-35).” 

Ons moet daagliks teen die sonde 
van die swakheid stry. Die gelowige 
kan sigself nie bewaar nie as gevolg 
van die inwonende sonde en die aan- 
vegting van die wêreld en van Satan. 
God is getrou en bewaar Syne tot die 
einde toe (I Joh. 3:9; Joh. 10:28, 29). 
5. Waardering: 

Teen die uitverkiesingsleer is daar 
van die vroegste eeue 'n stryd gevoer. 
Augustinus, die grootste kerkvader 
van alle tye, het reeds in die jaar 397 
met volle oortuiging, na 'n lang wor- 
steling met die Heilige Skrif die pre- 
destinasieleer verdedig teen die Pela- 
giane. Hulle het geleer dat die mens 
'n onverbreekbare wesensgemeenskap 
met God het en dat die mens self kan 
meewerk aan sy verlossing. Dit is pre- 
sies dieselfde dwaling wat ons by die 
Remonstrante kry.) Augustinus het 
as voorwaarde gestel wanneer mens 
oor die predestinasieleer praat dat jy 
jou trotse nek eers moet buig voor 
die gesag van die Heilige Skrif. Die 
Bvbel leer dat groot en klein deur die 
erfsonde die ewige verdoemenis ver- 
dien het. Daarom kan God nooit van 
onreg beskuldig word as Hy die straf 
wat dit verdien het en uitred die wat 
dit nie verdien het nie. Na 'n gewel- 





Ons het in die Hervormde Kerk in 
die vorige eeu die vrysinnigheid nie 
deur prosesse bestry nie en tog het die 
vrysinnigheid dit nie gewin nie. 


In die Geref. Kerke was daar wel 
leertugprosesse en die vrysinnigheid 
tier daar welig voort. 


— Prof, G. C, van Niftrik, 


dige worsteling met die perikoop Rom. 
9:10-29, kom Augustinus tot die slot- 
som dat God vrymagtig onverdiend uit 
die verdoemde massa verkies wie Hy 
wil. Ander mense verwerp Hy. Die 
verskil tussen verkorenes en verwor- 
penes 1ê nooit en nêrens in die per- 
soon self nie, aangesien almal één 
verdiende massa is, maar alleen in 
Hom wat ontferm en verhard na sy 
vrymagtig welbehae. God se barmhar- 
tigheid is die bron van alle seëninge 
en sy geregtigheid die bron van alle 
oordeel. 

Calvyn sê ook in sy Institusie (IT 
XXI 38) dat sommige meen dat die 
leer van die uitverkiesing begrawe 
moet word as 'n saak wat twyfelagtig 
is en vol gevare. Calvyn antwoord: 
Dit is laster om so te sê omdat ons 
daardeur die Heilige Gees beskuldig 
dat Hy in sy Woord aan ons 
dinge geopenbaar het wat eerder ver- 
borge kon bly (Joh. 16:12). Vir som- 
mige word die ewige lewe vir ander 
die ewige oordeel verordineer. Calvyn 
skryf ook rens dat sy uitleg van die 
uitverkiesingsleer geheel berus op 
Augustinus se uitleg. 

Die predestinasieleer word ook dui- 
delik uiteengesit in die Ned. Geloofs- 
belydenis (art. 16) en die Heid. Kate- 
gismus (Vr. en antw. 54 i.v.m. die 
kerk). 

In ons dae is daar nie meer waar- 
dering op die Vasteland van Europa, 
Engeland en Amerika vir die Dordtse 
Leerreëls nie omdat die liberale — en 
nuwe teologie die oorhand gekry het. 
Die horisontale ,,teologie” van huma- 
nisme oorheers die wêreld politiek en 
teologie. Die Calvinis het in die Dordt- 
se Leerreëls 'n suiwer stuk Reforma- 
toriese teologie wat wemel van kwo- 
tasies uit Calvyn se geskrifte. Dit bly 
dus van groot waarde vir hulle wat 
die Reformatoriese teologie liefhet. 
Hier word vir ons ook die weg aange- 
dui hoe daar met dwaalleringe gehan- 
del moet word: alleen uit die Woord 
van God moet en mag beoordeel word. 
Met oneindige geduld moet 'n saak 
van kettery ondersoek en biddende om 
die lig en leiding van die Heilige Gees 
kan die kerk op haar hoogste ver- 
gadering uitspraak gee. 

Vir teoloog en lidmaat wat weereens 
of vir die eerst. keer kennis maak met 
hierdie insiggewende teologie, die 
Dordtse Leerreëls, wag daar 'n aange- 
name verrassing. 





Die fundamentele verskil tussen 


Marxiste en Bybelse antropologie 
(menskunde) lê in die sabbat wat 
aandui, dat werk relatief (betreklik) 


is, en nie absoluut nie. 


— Prof. Henri Blochêr, 

BIDDAG VIR DIE GESAAIDES 
DIE HERE SAL VOORSIEN 


Lees: Gen. 22:1-14 en Joh. 19:17-20. 
Gen. 22:14: ,Die Here sal voorsien.” 


Geliefdes in die Here, elke mens 
het behoeftes. As ons iets nodig het 
om te eet, dan gaan ons na 'n winkel 
om daardie dinge te kry wat ons by 
die huis moet gaan voorberei sodat 
ons honger gestil kan word. As ons 
nie klere het waarmee ons ons liggame 
kan klee nie, dan gaan ons na 'n 
winkel om daardie dinge aan te skaf 
waarmee ons ons liggame kan bedek. 
Met ander woorde, ons gaan na 'n 
betrokke winkel as dit in ons behoef- 
tes kan voorsien; ons gebruik water 
sodat dit ons dors kan les; ons eet 
voedsel sodat dit ons honger kan stil; 
ons trek klere aan sodat ons nie naak 
moet rondloop nie. 


In die lewe van elke dag voorsien 
mense ook in mekaar se node en be- 
hoeftes. Pasiënte gaan na `n genees- 
heer sodat hy hulle behandel vir hulle 
kwale; persone besoek `n advokaat 
sodat hy hulle saak in die hof moet 
verdedig. So kan ons die voorbeelde 
vermenigvuldig. Elke vader werk en 
offer homself op sodat sy die middele 
kan bekom om sy gesin te versorg, 
sodat hy in hulle behoeftes van eet en 
drink en aantrek kan voorsien. 


`n Vader en sy seun is op pad na 
die berg wat God aanwys. Hulle was 
nie maar net op 'n gesellige uitstappie 
nie. Hulle loop ook nie in die veld 
omdat hulle niks anders het om te 
doen nie. Nee, hierdie vader moet sy 
seun op een van die berge gaan offer. 
In sy verstand en hart was ongetwy- 
feld verwarrende gedagtes. Watter ge- 
waarwordinge hierdie man dan ookal 
beleef het, watter kwelling en onrus 
daar ookal in hom teenwoordig was, 
hy het nie daaroor gepraat nie. Van- 
dat hy die opdrag van God ontvang 
het om Tsak te offer, het Abraham 
geswyg. Vir drie dae lank het hy, sy 
seun en twee diensknegte gereis, son- 
der dat hy met enigeen oor die doel 
van die geleentheid gepraat het. 


Abraham en Isak stap na die aan- 
gewese plek. Die hout wat Abraham 
reeds by die huis gekloof het, plaas 
hy op Isak se skouers. Hierdie seun 
was dus nie meer te klein nie, want 
hy dra dan self die vuurmaakhout. 
Wat daar ookal in sy gemoed omge- 
gaan het ,daarvan het Abraham geen 
blyke gegee nie. Die geloofsvertroue 
van Abraham het hom egter nie ver- 
laat nie. Hoewel hy daarvan bewus 
was dat hy sy seun moes gaan offer, 
was sy afskeidswoorde aan die knegte: 
“Bly julle hier met die esel; ek en 


i ' od 
die seun wil daarheen gaan om te 
aanbid en dan na julle terugkeer.” 


Hy soek geen meegevoel of jammer- 
te nie, nee, hy en sy seun gaan aanbid, 
dan keer hulle na die dienaars terug. 
In hierdie woorde klink die versekerd- 
heid van 'n onwankelbare vertroue. 
Selfs in die moeilikste omstandighede 
klem Abraham vas aan sy Here. 

Isak het gehoor dat hy en sy vader 
gaan om te aanbid. Tog weet hy dat 
daar `n lam moet wees wat geoffer 
word. Sy vader het immers die pan 
met gloeiende kole en 'n mes geneem. 
Hy self dra die hout. Daarom kom 
die kinderlike vraag, maar een van 
die betekenisvolste vrae in die Bybel: 
,Hier is die vuur en die hout, maar 
waar is die lam vir 'n brandoffer?” 
Wat sal Abraham se antwoord wees? 
Gaan hy nou bekend maak dat Isak 
die lam is, dat hy die een is wat ge- 
offer gaan word? Gaan hy nou aan 
Isak sê dat hy sy eie seun gaan dood- 
maak? Sal Isak dit begryp? Gaan hy 
Sy vader nie as `n moordenaar beskou 
of dalk onbeheersd aan die huil gaan 
nie? 

Geliefdes, die antwoord van Abra- 
ham is ewe treffend: ,,God sal vir 
Homself die lam vir 'n brandoffer 
voorsien, my seun.” Uit hierdie ant- 
woord blyk dat Abraham homself en 
Sy seun aan die sorg van die Here 
oorgee. Hy verstaan nie wat God wil 
nie, maar hy doen wat God sê. Tog sê 
hy vir Isak minder as wat hy dink. 
Dit is vir die kind genoeg om te weet 
dat hulle gaan aanbid en dat God self 
sal voorsien in die behoeftes van `n 
offerdier. 


Met hierdie gedagte in hulle denke 
het Abraham en Isak by die plek ge- 
kom wat God aangewys het. Nou moet 
Abraham handel, nou moet hy met 
die daad sy gehoorsaamheid aan God 
te kenne gee. Nou is daar nie meer 
tyd om net met woorde of `n gedagte 
die Here te aanbid nie. 


Langsaam, om meer tyd te wen, 
maak die ou grysaard die klippe byme- 
kaar. Stadig en presies pak hy hulle 
opmekaar. Die altaar is gebou, die 
hout word reggelê. Hy gaan van stap 
tot stap voort. Eindelik is alles gereed. 


Die oomblik om die ontsettende ge- 
heim aan Isak te openbaar, het aange- 
breek. Abraham neem sy eie seun en 
bind hom as. Npu weet Tsak ook waar 

die lam vir die brandoffer is. Hy laat 
hom sonder teëstribbeling vasbind. 
Daar was iets in die handelswyse van 
sy vader wat hom oorweldig het. Abra- 
ham plaas sy seun op die altaar. Die 
laaste afskeid tussen vader en seun 
het aangebreek. Geen verwyte, geen 
beskuldiginge, geen trane. As God 
spreek, moet die mens luister en doen. 


Op hierdie oomblik het daar `n 
skouspel plaasgevind wat elkeen se 
aandag sevange moes hou. Vader en 
seun wat vir oulaas mekaar se oë 
gevange hou. Ons dink hier aan daar- 
die betekenisvolle woorde wat Jesus 
gespreek het: ,,Wie vader of moeder 
by My liefhet, is My nie waardig nie 
en wie seun of dogter bo My liefhet, is 
My nie waardig nie.” 


As God van die mens iets vra, moet 
hy dit onvoorwaardelik, in volle oor- 
gawe gee. Abraham neem die mes om 
Sy seun te slag. Hy durf dit nie langer 
uitstel nie. Maar dan weerklink 'n ge- 
roep van die hemel af: ,,Abraham, 
Abraham!” Hy luister soos hy nog 
nooit tevore geluister het nie. ,,Moenie 
jou hand na die seun uitsteek nie, en 
doen hom niks nie; want nou weet Ek 
dat jy God vrees en jou seun, jou 
enigste, van My nie teruggehou het 
nie.” 

Die spanning is gebreek en Abra- 
ham kyk om hom heen. Ja waarlik, 
daar staan 'n ram wat agter in die 
bos met sy horings vasgeraak het. 
Waarlik, God het self die lam vir sy 
brandoffer voorsien. In die plek van 
Sy seun, word die ram geoffer. Hierdie 
offer van die ram is plaasbekledend. 
Isak moes eintlik geoffer word. So 
het God immers gesê. God het die 
dood van Isak geëis, maar Hy leer ook 
vir Abraham dat Hy self in `n offer 
sal voorsien. 

Daar moes innige dankbaarheid, on- 
gekende blydskap tussen vader en 
seun geheers het. Wat 'n betekenis- 
volle naam het daardie plek dan nie 
ook gekry nie: ,,Die Here sal voOoTr- 
sien.” 

Broeders en susters, waar ons lewe 
as mense van die 20ste eeu, waar alles 
rondom ons in 'n gejaag verander het, 
het ons miskien al vergeet dat daar 'n 
geskiedenis op een van die berg in 
Moria afgespeel het. Ons dink miskien 
nog enkele kere daaraan terug, ons 
vertel dit miskien nog af en toe aan 
ons kinders. Ons glo dat dit plaasge- 
vind het, dit staan dan in die Bybel 
opgeteken. Soms hou die betekenis 
ook daar vir ons op. 

Die boodskap van Israel se profete 
hou verband met die omstandighede 
van die volk op politieke, ekonomiese 
en godsdienstige terrein. Hulle bood- 
skappe was nooit geestelike praatjies 
in die lug nie, maar hulle wou die 
wil van God in konkrete situasies 
bekend maak en 'n verandering in 
hierdie situasies teweegbring. 'Teen 
die volgende agtergrond kan ons hulle 
optrede die beste verstaan: 

1. Die Kana#nitiese Bailsgodsdiens 
het sterk invloed op die geloof van 
Israel in die enige God, Jahwe, gehad. 
Allerlei elemente het uit hierdie vrug- 
baarheidsgodsdienste in die Israeli- 
tiese godsdiens ingesluip, sodat die 
Jahwe-geloof verwilder het. Daar het 
'n samesmelting van verskillende hei- 
dense elemente met die Jahwe-geloof 
plaasgevind. So `'n vermenging of 
samesmelting noem ons 'n sinkretisme. 
Die sterkste polemiek teen die sinkre- 
tistiese godsdiens wat Israel beoefen 
het, het ons by die profeet Hosea aan- 
getref. 

2. Met die ontwikkeling van die ko- 
ningskap in Israel het daar by die 
volk die gedagte van 'n sekere outo- 
mie ontstaan, sodat hulle van die saat- 
kundige vorm van die monargie groter 
beskerming verwag het as die HERE 
self. Tog is dit byna ironies dat 'n volk 
wat so selfstandig teenoor hulle God 
gestaan het, in die internasionale po- 
litiek van hulle dag so selde toegelaat 
is om `n selfstandige Tol te speel. 
Hulle selfstandigheid het telkens in 
die magstryd tussen die groot wêreld- 
magte in die gedrang gekom en hulle 
politieke en godsdienstige beslissings 
laat neem wat met hulle godsdienstige 
erfenis in stryd was. 

3. Binne die politieke strukture van 
die twee state Israel en Judea het daar 
'n sosiaal-ekonomiese ontwikkeling ge- 
kom waarby die sosiale teenstellinge 
buite verhouding verskerp het en al- 
lerlei wantoestande ontwikkel het. 

Die bogenoemde faktore was die 
agtergrond waarteen die profete op- 





getree het, maar dit was nie die moti- 
vering vir hulle optrede nie. Die diep- 
ste en enigste motivering was die 
HERE self. Hy het elke profeet ge- 
roep om op 'n bepaalde plek en tyd 
tot bepaalde mense sy Woord te 
spreek. 

Amos, hoewel sy boek na dié van 
Hosea geplaas word, het na alle waar- 
skynlikheid voor Hosea opgetree en 
is daarmee die oudste onder die so- 
genaamde Skrif-profete. Hy was uit 
Juda afkomstig, maar moes sy opdrag 
in die Noordryk, in Israel, gaan uit- 
voer. Sy optrede was maar van korte 
duur en dit het geval in die laaste 
deel van die regering van Jerobeam 
II (786-746) van Israel. Onder hom 
was Israel `n laaste opbloei beskore. 
Die Arameërs wat Israel baie hoofbre- 
kens besorg het, se mag is deur die 
Assiriërs verbreek. Deur die onder- 
gang van Damaskus was die faktore 
baie gunstig vir die uitbreiding van 
Israel. So het Jerobeam II die ou 
Oosgrens van die tyd van Dawid en 
Salomo weer in sy volle omvang her- 
stel (2 Kon. 14:25). Hy was een van 
die sterk militêre figure van Israel. 

Teen die middel van die agste eeu 
het die omvang van Israel en Juda 
feitlik gelykgestaan aan die grootryk 
van Salomo en het hulle dieselfde 
mate van voorspoed as destyds beleef. 
Deur vreedsame naasbestaan van die 
twee state en die feit dat die vernaam- 
ste handelsroetes deur Israel gegaan 
het, die tol op karavane en die vrylike 
verkeer van goedere, het ongekende 
rykdom albei state ten deel geval. 
Moontlik het die Rooi See-handel weer 
opgeleef, die koperindustrie in die 
Araba het Lerleef en handelsmoontlik- 
hede is deur 'n verdrag met Tirus ten 
volle geëksploiteer. Die opgrawings 
te Samaria het 'n indruk gegee van 
die weelde wat daar geheers het. Nie 
alleen is geboue en mure uitmuntend 
gekonstrueer en die fondamente daar- 
van op soliede rots gelê nie, maar 
ivoorornamente uit Fenisië en Damas- 


DIE BOODSKAP 
VAN DIE 
BOEK 
AMOS 


PROF. DR. W. C. VAN WYK 











kus is in groot hoveelhede gevind. 
Alles skep 'n indruk van materiële 
welvaart. 

Maar die materiële uiterlike het 
daaronder 'n gevorderde stadium van 
sosiale, morele en godsdienstige ver- 
val verberg. Daar was 'n groot kontras 
tussen ryk en arm wat nog verder ver- 
skerp is deur onreg en verontregting. 
Die solidariteit tussen stam- en volks- 
genote is verswak en vernietig. Die 
vreedsame assimilasie met die Ka- 
naënitiese kultuur, veral in die stede, 
het seker baie bygedra dat die Jahwii- 
tiese lewensvorme van Israel uitgehol 
en ondergrawe is. 

Onder sulke oorweldigende omstan- 
dighede moes die veeboer en kweker 
van wildevye die veilige bodem van 
sy vaderland verlaat en die oordeels- 
woord van God in Israel gaan spreek. 
Maar ,die Here HERE het gespreek, 
wie sal nie profeteer nie?” (3:8). 








VAKANSIEWOONSTELLE 
WARMBAD 


Keurige vakansieverblyf vlak- 
by die Minerale Bad. Verskil- 
lende tipe woonstelle (2 tot 
7 beddens) elk met badka- 
mer, kombuis, oop Stoep en 
gratis motorafdak; grasperke 
en braaivleisplekke. Woon- 
stelle daagliks skoongemaak. 
Besonder lae buitenseisoen- 
tarief. Toerusting: Beste ge- 
halte meubels; ingeboude kle- 
rekaste en kombuiseenhede; 
elektriese stowe, ketels en ys- 
kaste; beddegoed, kookge- 
reedskap en eetgerei word 
volledig voorsien. Brosjure 
gratis beskikbaar. 


SPA-VISTA 
VAKANSIEWOONSTELLE 
Voortrekkerstraat B5, 
Telefoon 535, Warmbad, Tvl. 

VRAEBUS..... 
GESAMENTLIKE 
AANBIDDING 


VRAAG: 

Broeder D. E. Wolfaardt van Wol- 
maransstad stel die volgende vraag oor 
Gesamentlike aanbidding. 

Geagter Redakteur — Volgens die 
Transvaler van 17 Mei 1973 het prof- 
fessor Tjaart van der Walt van die 
Departement Teologie van die Pot 
chefstroomse Universiteit die Junior 
Rapportryers op Krugersdorp toege- 
spreek. Volgens die koerant het die 
professor die volgende gesê, (en dit 
is wat die Hervormde Kerk sekerlik 
raak) naamlik dat die Hervormde 
Kerk reeds in 1958 verklaar het dat 
die kerk geen beginselbeswaar het 
teen gesamentlike aanbidding nie. As 
dit so is dat die kerk in 1958 geen 
beswaar het teen gesamentlike aan- 
bidding nie waarom dan nou? Wat 
het intussen gebeur? Of is die woorde 
van prof. Van der Walt nie korrek 
aangehaal nie? 

Ek was verbaas toe ek sien die Her- 
vormde Kerk het reeds in 1958 geen 
beswaar gemaak nie. Was dit miskien 
tydens die Cottesloe vergadering van 
die Wêreldraad van Kerke. 

Dit sal waardeer word as u in die 
volgende Hervormer kan antwoord. 
JOH. DREYER. 

ANTWOORD: 

Omdat die redakteur met verlof was 
en daarna prof. Van der Walt weer, 
kon nie gou aan hierdie versoek aan- 
dag gegee word nie. Eers moes tog by 
die betrokke professor geinformeer 
word of hy korrek gerapporteer is. 

Dit blyk nou dat dit juis nie die 
geval is nie, en dat die professor, na 
die verskyning van die foutiewe berig, 
die betrokke koerant kennis gegee het, 
dat hy verkeerd gerapporteer is. 

Wat hy wel gesê het is nie dat die 
Hervormde Kerk ,,reeds in 1958 ver- 
klaar het, dat die kerk geen beginsel 
beswaar het teen gesamentlike aan- 
bidding nie,” maar wel dat die Ge- 
reformeerde Ekumeniese Sinode reeds 
in 1958 so `n besluit geneem het. Dit 
wil dus sê, dat die Ekumeniese Sinode 
in Sydney nie eerste so besluit het, 
dat daar by hulle geen beswaar teen 
gesamentlike aanbidding is nie, maar 
eintlik net `n vorige sitting se besluit 
herhaal het. 

Wat die Hervormde Kerk betref is 
sy standpunt baie duidelik weergegee 
in artikel III van sy Kerkwet, waar 
nie alleen gekies word vir volkskerke 
nie, dit wil sê 'n kerk vir elke onder- 
skeie volk nie, maar ook is die Bybelse 
grond na vore gebring waaruit die 
konklusie geneem is te wete ,,die oor- 
tuiigng dat aldus (deur die stigting 
van volkskerke Joh. D.) die bevel van 


die Here: ,,Maak dissipels van al die 
nasies”, Matthéis 28:19, die beste tot 
sy reg sal kom en dat die eenheid in 
Christus deur so `n werkverdeling nie 
geskaad sal word nie.” 


Volgens die kerk dit sien word dus 
die eenheid in Christus nie geskaad as 
elke volk sy eie kerk het nie. Die 
eenheid van die kerk bestaan tog nie 
in een groot wêreldorganisasie Soos 
by Rome onder die pous nie. Die kerk 
moet hom ook nie laat beinvloed deur 
die wêreld nie, waar verskille nou uit 





die bose gesien word en alles gelyk 
geskaaf moet word. Die ywer vir ge- 
samentlike aanbidding is nou een van 
die middels wat buite-kerklike lig- 
game gebruik in hulle pogings om ver- 
skille tussen volke en mense uit die 
weg te ruim. En politieke liggame ge- 
bruik gesamentlike aanbidding as ʼn 
demonstrasie. Die kerk eerbiedig die 
onderskeid en die verskeidenheid wat 
God in sy skepping daar gestel het, 'n 
eenheid in verskeidenheid, wat die 
diepere eenheid nog mooier en nog 
wonderliker maak. 


DIE HERE SAL VOORSIEN 


[7] Vervolg van bladsy 6 


Die naam wat Abraham aan daardie 
plek gegee het, ,,Die Here sal voor- 
sien” is 'n naam wat bokant u en my 
lewe geskryf kan word. Is dit dan nie 
juis Hy wat reeds in ons grootste 
nood, die nood van die sonde voorsien 
het nie? ,,Groter liefde het niemand 
as dit nie dat iemand sy lewe vir sy 
vriende gee.” 

Alan die kruis wat op die heuwel 
Golgota gestaan het, is die Christus 
ter wille van ons oortredinge deur- 
boor, het Hy spot en mishandeling ver- 
duur. In die plek van die mens, in u 
en my plek het Hy gesterf. Ons moes 
self aan die kruis gehang het, ons 
moes die spykergate in ons voete en 
hande gekry het, ons moes die doring- 
kroon op ons hoof gedra het. 

Geliefdes, in sy ontferming het God 
die Lam gestuur wat die sonde van 
die wêreld moes wegneem. Nou kan 
ons na die kruis van Golgota kyk, nou 
kan ons met blydskap in ons harte 
getuig: ,Die Here sal voorsien.” 

Gevra na die gesindheid waarmee 
ons die biddag vir die gesaaides moet 
benader, is dit vertroostend om te 
weet dat Hy wat sorg vir die voëls 


van die hemel, vir die visse van die 
see, vir die diere van die veld, sy eien- 
dom, sy kinders wat hy in Christus 
Jesus aangeneem het, nooit aan hulle 
eie lot sal oorlaat nie. ,,Want elkeen 
wat bid, ontvang: en hy wat soek, 
vind; en vir hom wat klop, sal oopge- 
maak word. Of watter mens is daar 
onder julle wat, as sy seun hom brood 
vra, aan hom 'n klip sa 1gee; en as hy 
'n vis vra, aan hom 'n slang sal gee? 
As julle wat sleg is, dan weet om 
goeie gawes aan julle kinders te gee, 
hoeveel te meer sal julle Vader wat in 
die hemele is, goeie dinge gee aan 
die wat Hom bid!” 


Ons moet egter nie net op die een 
dag van die jaar wat daarvoor afge- 
sonder is bid om God se seën op ons 
arbeid nie. Ons hele lewe moet ver- 
ootmoedigend aan Hom gewy word. 
Hy het dan juis in ons grootste nood 
voorsien, die nood van die sonde waar- 
uit Hy ons gelei het. 


Mag die Here God deur sy Woord 
en sy Gees so in ons woon en werk 
dat ons altoos in diepe afhanklikheid, 
maar ook in grote dankbaarheid be- 
lydend mag spreek en lewe: ,Die Here 
sal voorsien.” — Amen. 








VAKATURE: 


SEBOKENGSE INTERKERKLIKE TEOLOGIESE 
STAATSOPLEIDINGSKOOL 


(S.ILT.S.O.S.) 
(i) Pos: Assistent-onderwyser vir Praktiese Teologie. 


(ii) Standplaas: Vereeniging. 


(iii) Vereistes: Graad met teologiese vakke en ten minste 5 jaar 
praktiese ondervinding in pastorale werk, verkieslik in die 


sendingveld. 


(iv) Salaris: Tot R5,700 per jaar volgens kwalifikasies en onder- 
vinding. `n Pensioendraende toelaag van 15% word op die 
toepaslike basiese salaris betaal. 

(v) Sluitingsdatum: 15 Oktober 1973. 

(vi) Algemeen: Die suksesvolle applikant moet diens met die her- 
opening van skole in Januarie 1974 aanvaar. Volle besonder- 
hede en aansoekvorms verkrygbaar by die Sekretaris van 
Bantoe-onderwys, Privaatsak X212, PRETORIA. Foon 39931 


bylyn 471. 

SKRIFVERKLARING ...... 
Die Profeet Hosea en 


Die kern van Hosea se oordeelspre- 
diking is dat die volk te gronde gaan 
deur gebrek aan kennis. Met hierdie 
kennis word nie bedoel verstandelike 
kennis of geleerdheid nie, maar wel 
die persoonlike gemeenskap met God. 





PROF. DR. J. P. OBERHOLZER 





Israel het deur sy optrede op gods- 
dienstige, sosiale en politieke gebied 
duidelik laat blyk dat hy die enigste 
verhouding wat werklik van waarde 
was, verwerp het. Die enigste vaste 
grond vir `n gesonde volksbestaan is 
die regte verhouding tot God, en dié 
is deur Israel tot niet gemaak. Die 
belydenis was nog daar: ,My God, ons 
Israel, ken U!” (8:2) maar dit was 'n 
leuen. Die praktiese waarheid was dat 
,daar geen trou en geen liefde en 
geen kennis van God in die land is 
nie” (4:1) en dit was die rede vir die 
ondergang wat Hosea aangekondig het. 
Verwerping word nou beantwoord met 
verwerping. 'n Toestand wat in feite 
reeds bestaan, word deur die oordeel 
nou bestendig. God onttrek Hom aan 
sy volk (5:6). 

Dit kan niks anders beteken nie as 
dat die volk volledig te gronde sal 
“aan nie, wat presies ook die wesen- 
like inhoud van Hosea se boodskap is. 
Die vernietiging van Israel as staat 
hou in dat daar 'n einde kom aan die 
koningskap (1:4, 3:4; 10:15; 13:10, 11), 
dat die land militêr verower (7:16; 
8:3, 14; 9:13; 11:6; 14:1) en verwoes 
word (5:9; 7:13; 10:2, 14). Net soos 
sy ouer tydgenoot Amos, voorsien 
Hosea ook die verbanning van die 
volk uit die land, en wel na Assiriese 
gebied toe (3:4; 9:3, 17; 10:5, 6; 
11:5). Di` oorheersende gedagte is 
egter dat daar 'n totale vernietiging 
kom. Dit is hier waar ons ook die 
skerpste beeidspraak en vergelyking 
in die boek aantref. In 5:12-14 word 
die Here vergelyk met 'n mot en 'n 
verrotting in die gebeente en met `n 
verskeurende leeu, in 13:7, 8 weer met 
'n leeu, `n luiperd en 'n beer wat ver- 
slind. In 9:11-16 word die vernietiging 
geteken as `n uitsterf van die geslag; 
daar is geen geboortes meer nie en die 
kinders wat daar is, sal omkom. In 
9:16 is daar ook nog die beeld van 'n 
plant waarvan die wortel verdor het, 
terwyl in 18:8 die afgodedienaars ver- 
gelyk word met 'n verdwynende na- 
wel, smeltende dou en kaf wat uitme- 
kaargewaai word. Telkens word met 
hierdie beelde dieselfde gesê: die dade 
van die volk het dit so ver gevoer dat 
die Here vir hulle 'n vernietigende 


vyand geword het. Hulle einde is 'n 
voldwonge feit. Daar wag net die dood. 


Teen die agtergrond van so 'n vol 
ledige oordeelsaankondiging is die 
ander kant van Hosea se prediking 
verrassend. Sy heilsverkondiging vorm 
'n skrille teenstelling met sy onheils- 
verkondiging. In 11:8-11 kry ons ʼn 
blik in die innerlike worsteling van 
God oor die vernietiging wat onaf- 
wendbaar op die volk se dade moet 
volg: ,Hoe kan Ek jou oorgee . .. 
my hart is omgekeer in My .. .” Die 
goddelike erbarming oorwin die toorn. 
Die veroordeling tot totale vernie- 
tiging is nie die laaste woord nie. 
Reeds in hoofstuk 1 het daar `n ,,nog- 
tans” gekom (1:11). Daar kom red- 
ding, maar dit sal redding wees deur 
die oordeel heen. Die oordeel word nie 
verminder nie. Dit kom onverbiddelik. 
Maar op die oordeel volg herstel. Hier- 
die herstel neem die vorm aan van 
'n nuwe vervulling van die aartsvader- 
beloftes van 'n groot nageslag en besit 
van die land, sowel as `n heling van 
die breuk tussen Israel en Juda (1:10- 
12), 'n nuwe woestyntyd en inbesit 
name van die land (2:13, 14; 12:10), 
'n terugkeer uit die ballingskap 





ORRELBOUERS EN STEMMERS 


Ons wil graag jong manne oplei as orrelbouers en stemmers. 
Die werk is interessant en bied u 'n geleentheid om die hele 
land te deurreis. Ons bied ook uitstekende voordele soos 'n 
pensioenfonds, mediese bystandsfonds en 'n mededingende 
salaris aan. Persone wat belangstel moet ten minste 'n St. VII 
sertifikaat hê en verkieslik houtwerk as vak op skool gehad 


het. Rig asseblief aansoeke met volle besonderhede van ouder- 
dom, opleiding ensovoorts, aan: 


DIE BESTUURDER, 


S.A. ORRELBOUERS (EDMS.) BPK., 
PRETORIASTRAAT 157, 
POSBUS 200, Tel. 76-4844, 


SILVERTON. 
PRETORIA. 


Boodskap (vervolg) 


(11:10, 11). In elkeen van hierdie 
heilsprofesieë, sowel as in die belofte 
waarmee die boek afsluit (14:5-9), is 
dit duidelik dat die profetiese woord 
vooruitreik die verre toekoms in. Gods 
verhouding met Israel eindig nie in 
mislukking nie. Op sy tyd en sy wyse 
sal Hy hierdie verhouding herstel. Sy 
koninkryk kom. Die bekering waarop 
Hy nou tevergeefs wag (5:15; 6:1-4), 
sal kom wanneer Hy self hulle afke- 
righeid genees en sy toorn afwend 
(14:2-9). 

Dit is onmoontlik om die boek Ho- 
sea te lees en nie deur die krag van 
die evangelie beweeg te word nie. Die 
vleeswording van die Woord het néê- 
rens in die Ou eTstament so 'n duide- 
like analogie as in die situasie waarin 
die Godswoord hom bevind in die sim- 
boliese huwelik van Hosea nie. Die 
worsteling van God om sy volk, die 
goddelike smart om die ontrou van sy 
uitverkorene, die onafwendbare oor- 
deel oor die verwerping van sy liefde, 
die redding deur die oordeel heen — 
alles verkondig vantevore reeds die 
weg van God met die mens wat in 
die kruis en die graf van Jesus Chris- 
tus sy finale gestalte vind. 

(19) AS TOERIS DEUR ISRAEL, 
LAND VAN DIE BYBEL 


Vanuit Jerusalem ry mens met die 
teerpad na die suide. Weldra is Betle- 
hem in sig. (Oor Betlehem, sien ons 
artikel in die 1972 Desember uitgawe). 
Vanaf Betlehem is dit duidelik dat jy 
besig is om te styg. Kronkelend vind 
die pad sy weg tot op die hoogste dele 
van die gebergte van Judea, omtrent 
3,000 voet bokant seespieël. (Nie te 
vergelyk met ons begrip van `n berg 
nie). Volgens 'n oorlewering van die 
Talmoed is die mêre-offer in die tem- 
pel van Jerusalem nie aan die brand 
gesteek nie, voordat die priesters die 
son op die berge by Hebron sien skyn 
het nie. 





DR. P. J. THEO KOEKEMOER 





Die geskiedenis van Hebron is baie 
oud. Met die intog van die Israeliete 
in Kanain het Hebron reeds bestaan 
en het dit die middelpunt geword van 
vier stamme wat hier 'n gemeenskap- 
like heiligdom gehad het. Die naam 
Hebron beteken ,,plek van vereniging” 
of ook ,,Vierstad” (Kirjath-Arba). Die 
dorp 1ê in 'n vrugbare dal wat vanuit 
die noordweste hier naamlik nou is. 
Op `n vraag aan die gids waarom die 
wingerdstokke, nie soos by ons regop 
gelei word in die groeiproses nie (soos 
ons druiweprieële), was die antwoord 
dat wanneer 'n druiwestok plat lê op 
die grond, dring immers meer lote die 
aarde binne en bring dit meer druiwe 
voort. Sou ons boere moontlik hierdie 


HEBRON 





HEBRON: Bo-op die berge van Judea in 'n vrugbare dal, lê Hebron, reeds in die. 


dae van Abraham bekend (Genesis 13:18). 


wenk oorneem? Ek wonder! Die dal 
loop verder in `n suidwestelike rigting 
en gaan oor in die Wadi el Chaliel. 
Volgens die Ou Testament vind 
mens Hebron nog vroeër as die intog 
in Kanaan, dit wii sê lank voor 1,300 
voor Ckristus Die eerste aartsvader 
Abraham, wat uit die land Ur van die 





HEBRON: Mens glimlag, maar wanneer hierdie ou Terpentynboom as die boom 
van Abraham aangewys word. Dit kan tog kwalik. In elke geval het Abraham 
hom in hierdie omgewing, hier iewers, gevestig (Genesis 13 vers 17 en 18). 

Chaldeërs (Messopotamië) gekom het, 
het hom hier kom vestig, ongeveer 
1,700 jaar voor Christus. Ons lees dat, 
nadat Abraham en Lot se weë geskei 
het, Abraham al verder sy tente opge- 
slaan het en gaan woon het by die 
terpentynbome van Mamre wat by He- 
bron is, waar hy vir die Here `n 
altaar gebou het (Genesis 13 vers 18). 
Dit is hier waar die engele by hom 
gekom het om die verwoesting van 
Sodom en Gomorra aan te kondig. Toe 
SY vrou, Sara, gesterf het in Hebron 
(Kirjat-Arba) het hy na die geslag van 
Het gegaan en die spelonk van Mag- 
péla van Effron gekoop vir 400 sikkels 
silwer. ,,So het dan die stuk grond van 
Effron wat in Magpéla teenoor Mamre 
lê, die stuk grond en die spelonk 
wat daarin is, en al die bome op die 
stuk grond wat op die ganse gebied 
daarvan rondom staan, die eiendom 
van Abraham geword . . . daarna het 
Abraham toe sy vrou Sara begrawe 
in die spelonk van die stuk grond 
Magpéla, oostelik van Mamre, dit is 
Hebron, in die land Kanain” (Genesis 
23 verse 17 tot 20). Ook weet ons uit 
die Bybel dat Abraham self hier be- 
grawe is asook sy seun Isak en Isak 
se vrou Rebekka, wat ook hier gewoon 
het. Ook het Jakob hier gewoon en is 
hier ter ruste gelê saam met sy vrou 
Lea (Genesis 25 vers 9, Genesis 35 
verse 27 en 29, Genesis 49 vers 30, 
Genesis 50 vers 138). Toe vader Jakob 


7] Na volgende bladsy 











sy seun Josef na sy broers gestuur 
het om te kyk of dit nog met hulle 
goed gaan, het hy ook te Hebron ge- 
woon (Genesis 37 vers 14). Mens kan 
dus verstaan dat hierdie plek vir Jood 
en Christen van groot waarde is, maar 
ook vir die Mohammedane. Genoemde 
Bybelgedeeltes vind mens ook in die 
Mohammedaanse Bybel, die Koran. Die 
ou terpentynboomstam me. 'n omtrek 
van 30 voet, sou dan die boom wees 
waaronder Abraham gesit het! Mens 
glimlag maar . want dis een van 
talle verhaaltjies wat vir toeriste op- 
gedis word. Sou die vertellers van 
sulke verhale werklik reken dat `n 
boom 4000 jaar se storms kan trot- 
seer? 

Sentraal in Hebron staan die Mos- 
kee waarin dan die grafte van die 
aartsvaders en andere sou wees. Die 
Moskee sou dan gebou wees bo-oor die 
grafte. Wie sou tog met volle seker- 
heid durf sê of dit wel die geval is? 
Moet mens nie meer respek hê vir 
4000 jaar se geskiedenis nie? Wie 
kan tog nou sy vinger gaan druk op 
elkeen van die aartsvaders se werklike 
graf? Mens sien natuurlik nie die 
spelonk nie, maar wel die ,,grafstene” 
met 'n kleed oor elkeen. Waar is dan 
die spelonk? O ja, die is alleen sigbaar, 
sê hulle, as jy deur `n gaatjie op een 
of ander geheime plek kyk. Maar hier- 
die gaatjie word vir niemand gewys 
nie! Dis immers `n geheim! Hier 
,Wween” die Jode Vrydae-aande met die 
aanbreek van die Joodse Sabbatdag. 
Omdat die gebou 'n Moskee is, ook `n 
Mohammedaanse plek van aanbidding, 
kry laasgenoemde groepe weer ander 
dae van die week geleentheid tot aan- 
bidding. So leef Jood en Mohamme- 
daan saam in Hebron. 


Blaai mens verder deur die Bybel, 
dat weet jy dat Hebron in die tyd 
van Dawid, ongeveer 1,000 jaar voor 
Christus, `n vername plek was. Toe 
Dawid vir Saul gevlug het, het hy 
hier `n skuiling gevind (I Sam.30 
vers 30:31), en toe hy na Saul se 
dood koning geword het, het hy, om- 
dat Jerusalem nog in Kanainitiese 
hande was, Hebron tot residensie ge- 
kies. Van hieruit het Dawid sewe en 
`n half jaar regeer. (IT Sameul 2 ver- 
se 1 en 11). Hier is sy seun Absalom 
gebore en hier het dieselfde seun 
hom as rebelle-koning teen sy vader 
laat uitroep en van hieruit trek hy 
teen sy vader op. In die jaar 586 
voor Christus val ook Hebron in die 
hande van die Babiloniërs. Tydens 
die Makkabeërtyd kom Hebron weer 
onder Palestina (ongeveer 164 voor 
Christus). Dit deel in die jaar 70 
na Christus dieselfde lot as Jerusa- 
lem, toe die Romeine ook Hebron in- 
neem en verbrand. 

Deur die herinneringe aan die 
aartsvaders het die Kruisvaarders 
groot waarde geheg aan Hebron. Hul- 





HEBRON: Die kerk (moskee) gebou bo-oor die spelonk van Magpela waarin die 
aartsvaders begrawe is(?) Voor die sesdaagse oorlog was ook hierdie heiligdom 
in die hande van die Mohammedane (Genesis 23). 


le het die dorp genoem ,,Kasteel van 
Abraham” en tot biskopsetel verhef. 
Die Mohammedane, wat daarna, tot 
die 1967 Sesdaagse oorlog baas was 
van Hebron, noem dit ,,Chaliel el 
rah:1aan”, wat beteken ,,vriend van 
God”, omdat Abraham 'n ,,vriend van 
God” genoem word. Die naam word 
meestal verkort tot El Chaliel”, ,,Die 
Vriend.” 


Tans is Hebron, behalwe dat dit 
in `n vrugbare dal geleë is, ook `n 
vooruitstrewende industriële dorp. Ons 


het met groot verwondering gekyk 








na die gieting van glasvoorwerpe in 
'n glasfabriek. Hebron is lank reeds 
bekend vir sy glaswerke, leerlooiery, 
goeie wyn, ens.. 


Verlaat mens die dorp op jou te- 
rugweg na Jerusalem, is jy weldra 
weer bo-op die berge (rante) en sien 
jy meer klippe as grond. En tog, op 
hierdie klipperige landerye lê die 
druiwestokke lowergroen horisontaal 
op die grond . . . snaakse manier van 
boerdery! In ons hotel gekom, het ons 
die aand aan tafel spesiaal gevra vir 
'n glasie Hebron se tafelwyn. 





OM DANKIE TE SE 

Namens ,,Verbly 'n Hartjie” sê ons almal: Baie dankie aan al die 
tannies wat gebrei het. 

SENDING ...... 


Die oelfstandigwording van Jong Kerke (II) 


Biskop Crowther en die selfstandig- 
wording van die Nigeriese Anglikaan- 
se Kerk. 


Een van die sendinggenootskappe 
wat uitgebreide werksaamheid in Wes- 
Afrika gehad het, was die Church 
Missionary Society wat Anglikaans ge- 
Oriënteerd was en in sy werksaam- 
hede die Anglikaanse gemeenskap ver- 
brei het. 'n Persoon wat vir baie jare 
aan die hoof van hierdie genootskap 
gestaan het en ook baie invloed daar- 
op uitgeoefen het, was Henry Venn 
wat vanaf 1841 tot 1871 sekretaris 
van die C.M.S. was. 


DS. P. J. VAN DER MERWE 





Die sentrum van die C.M.S. se be- 
drywighede in Wes-Afrika was vir 
baie jare geleë in Sierra Leone wat 
een van die eerste koloniale gebiede 
was wat onder die beheer van Brittan- 
je gekom het. Hoewel die Engelse 
vroeg reeds 'n vasstrapplek op die kus 
van Wes-Afrika verkry het, het die 
hinterland vanweë sy ondeurdringba- 
re woude vir baie jare onbekende ge- 
bied gebly. Een van hierdie gebiede 
was die hinterland van die Nigerri- 
vier. Eers in 1841 slaag 'n Britse 
ekspedisie na baie teenspoed daarin 
om die Nigerrivier op te vaar en so 
die weg te baan vir die uiteindelike 
besetting van hierdie gebied deur En- 
geland. Een van die lede van hierdie 
ekspedisie was Samuel Adjai Crow- 
ther, `n Neger wat later `n belangrike 
rol in die geskiedenis van hierdie 
streek sou speel. 


Crowther se eerste ontmoeting met 
die Weste was toe hy os Negerslaaf 
gevange geneem is. Sy slaafskap was 
egter van korte duur daar die skip 
waarop hy en sy makkers weggevoer 
is, deur 'n Britse vlootvaartuig on- 
derskep is en na Sierra Leone ge- 
dwing is waar hulle vrygestel is. In 
Sierra Leone kom Crowther in die 
nedersetting van vrygemaakte slawe 
waar hy gewoon het, onder die in- 
vloed van die Christendom en in 1825 
laat hy hom doop. Sy belangsteling 
in die kerk was van sodanige aard dat 
hy hom spoedig laat inskryf by 'n op- 
leidingskollege kort tevore deur die 
C.M.S. in Freetown opgerig. Daar ont- 
vang hy vir die vogende jare opeiding 
en vorder hy so goed dat hy in dié 
tyd toegeaat word om in Engeand 
besoek af te lê. 


Die bedoeling van die opleiding was 
sending waarin Crowther hom in die 
daaropvolgende tyd ook so onderskei 


dat hy in 1841 deur die Britse rege- 
ring genooi word om aan die genoem- 
de eskpedisie mee te doen. Wat hom 
verder 'n logiese keuse vir die ekspe- 
disie gemaak het, was die feit dat hy 
self uit hierdie streek afkomstig was 
wat hierdie ekspedisie gehoop het om 
te verken. 

Die ekspedisie het uiteindelik tot 
twee resultate gelei. In die eerste 
plek het dit aangetoon dat die Niger- 
rivier gedurende die somermaande 
bevaarbaar was en in die tweede plek 
dat die stamme wat aan die rivier 
gewoon het, bereidwillig was om met 
Brittanje handel te dryf. Die moont- 
likhede vir sending onder hierdie 
mense was klaarblyklik. Die wyse 
waarop Crowther hom gedurende die 
ekspedisie onderskei het, het hom die 
logiese keuse gemaak vir `n sending- 
poging in hierdie gebied. 

1841 was ook die jaar waarin Hen- 
ry Venn sekretaris van die C.M.S. ge- 
word het. Een van die belangrikste 
beleidspunte in die beleid van die 
nuwe sekretaris was om die jong ker- 
ke so gou moontlik tot selfstandigheid 
te lei. Hierdie afwyking van die be- 
leid van sy voorgangers was deur 
verskeie faktore gemotiveer. Een van 
die belangrikste faktore was die ge- 
weldige finansiële krisis waarin die 
C.M.S. op daardie stadium verkeer 
het. 'n Ander belangrike faktor was 
dat Venn `n duidelike kerklike per- 
spektief in sy sendingsideaal gehad 
het. Hy was een van die eerstes ge- 
wees wat dit as ideaal gestel het, dat 
die verantwoordelike kerk homself so 
gou moontlik oorbodig moes maak. 
Dit het hy uitgedruk in die beroemde 
woorde, ,,the euthanasia of a mission”, 
d.w.s. dat `n bepaalde sendingswerk- 
saamheid gaandeweg `n genadedood 
moet sterwe namate die jong kerk in 
staat word om tot selfstandigheid te 
kom. Venn was een van die eerstes 
om die wesenlike gevaar in te sien 
van 'n missionêre paternalisme. Vir 
homself het hy dit as taak gesien om 
die C.M.S. se bedrywighede so te lei 
dat sy sendelinge uitsluitlik met sen- 
dingwerk besig sou bly en daarteen 
moes waak om betrokke te raak in 
kerklike regering en administrasie. 

In Crowther het Venn die geleent- 
heid gesien om sy ideale in die prak- 
tyk te beproef. Crowther word na 
Engeland gebring waar hy verdere 
teologiese opleiding ontvang en uit- 
eindelik word hy georden as die eer- 
ste swart leraar van die C.M.S. ten 
spyte van die teenstand en skeptisis- 
me van baie blanke sendelinge in 
Wes-Afrika. Hy word na Nigerië ge- 

stuur waar hy spoedig tussen sy eie 
mense tereg kom. Een van die eer- 
ste persone wat hy doop, is sy eie 
moeder met wie hy onverwags en 
dramaties herenig is. 

In die daaropvolgende jare het 
Crowther homself as 'n bekwame sen- 
deling en verder, `n bekwame onder- 
handelaar namens Brittanje, geopen- 
baar. Sy bekwaamheid was veral geleë 
in die wyse waarop hy met plaaslike 
stamhoofde omgegaan en onderhandel 
het. Crowther het 'n vurige kampveg- 
ter vir Westerse en veral die Engelse 
beskawing en kultuur in Nigerië ge- 
word. Hy het sterk geglo in die heil- 
same kombinasie van handel en sen- 
ding. Latere jare is hy daarvan be- 
skuldig dat hy meer gedoen het om 
die Westerse beskawing in Nigerië 
uit te brei as die evangelie. Tog het 
hy deurentyd geglo dat beskawing en 
sending hand aan hand moet gaan. 

Crowther se sukses was van so ʼn 
aard dat hy in 1864 georden word 
tot Anglikaanse biskop. Hy het egter 
'n uitsonderlike episkopaat ontvang. 
Geen grense is vasgelê vir die gebied 
wat onder sy beheer sou val nie. Die 
bedoeling was dat Crowther as biskop 
sou dien vir daardie gebiede buite die 
grense van bestaande werkkringe van 
die C.M.S. in Wes-Afrika. Hoewel dit 
miskien op daardie stadium na 'n 
hoogs praktiese reëling gelyk het, was 
dit juis dié onbepaaldheid in sy opdrag 
wat uiteindelik die meeste wrywing 
Sou veroorsaak en Crowther se werk- 
saamheid die meeste sou strem. 

In hierdie ordening van Crowther 
sien ons duidelik die hand van Venn. 
Bykans twintig jaar is verby sedert hy 
sekretaris van die Church Missionary 
Society geword het. In dié tyd het hy 
baie min gevorder na die verwesen- 
liking van sy ideale. Vir hom wat in 
London gesit het, was dit moeilik om 
te glo dat die jong kerke so stadig 
na selfstandigheid vorder. Agterna ge- 
sien is dit vir ons duidelik dat Venn 
swak insig in die situasie van Wes- 
Afrika gehad het. Hy het die vorde- 
ringsvermoë van die inheemse kerke 
hopeloos oorskat. Vandaar hierdie on- 
oordeelkundige ordening van Crowther 
as 'n poging om 'n onrype vrug ryp 
te druk. 

Van die staanspoor af het biskop 
Crowther probleme met blanke sende- 
linge gehad wat nie sy gesag wou aan- 
vaar nie. Wat sy situasie vergerger 
het, was dat die onbepaaldheid in sy 
aanstelling hierdie sendelinge instaat 
gestel het om hom te ignoreer. Hy 
was dus grootliks aangewese op die 


CO] Na volgende bladsy 

hulp van swart werkers. Met sy ken- 
merkende ywer slaag hy gedeeltelik 
daarin om die situasie te bome te kom 
en na minder as tien jaar kan hy 
getuig van 'n lewende en sterk Chris- 
telike gemeenskap in die gebied waar- 
voor hy verantwoordelik is. 

Daar was egter ander probleme wat 
nie so maklik te bowe gekom is nie. 
Die eerste probleem was 'n nypende 
tekort aan inheemse werkkragte. Een 
van die wyses waarop Venn en die 
C.M.S. gehoop het om inheemse kerke 
tot selfstandigheid te lei, was deur die 
gebruikmaking van inheemse werk- 
kragte. Nou het dit egter geblyk dat 
die inheemse kerk wat die C.M.S. én 
Crowther in gedagte gehad het so 
naby aan die Anglikaanse patvon ge- 
bly het en gevolglik so ver van die 
inheemse mentaliteit dat inheemse 
werkkragte net nie gebruik kon word 
nie. Gevolglik moes daar swaar ge- 
steun word op swart werkkragte wat 
ingevoer is van Sierra Leone. Hierdie 
helpers was op hulle beurt gewoonlik 
van slawe-herkoms en gevolglik ook 
weer so verwesters, dat Crowther en 
sy werkers later die spotnaam van 
,Swart Engelse” gekry het. So is in- 
heemswording en dus selfstandigwor- 
ding nie gedien nie en gaandeweg het 
Crowther in 'n kringloop verval wat 
hy nooit kon deurbreek nie. 


Hierdie onvermoë om daadwerklik 
tot selfstandigheid te kom, het ook op 
ander terreine sy gevolge laat geld. 
Soos ons gesien het, was een van die 
faktore wat die C.M.S. daartoe gebring 
het om jong kerke so gou moontlik 
tot selfstandigheid te bring, geleë in 
sy finansiële verleentheid. In dié op- 
sig het Crowther miskien die meeste 
teleurgestel. Administrasie was een 
van sy mindere talente. Offergawes is 
sporadies ingesamel en eredienste het 
meestal sonder die insameling van 
offergawes geskied. Daarenteen het hy 
van hoogsbetaalde werkers uit Sierra 
Leone gebruik gemaak, sodat die Nige- 
riese sending onder leiding van biskop 
Crowther die C.M.S. op die ou end 
duurder te staan gekom het as baie 
ander sendingprojekte. 


Hierdie prentjie is taamlik ver- 
donker deurdat dit juis blanke sende- 
linge en sendingsbiskoppe was wat 
verder as Crowther met inheemswor- 
ding in Wes-Afrika gevorder het. In 
baie gevalle is daar verder gevorder 
met die opleiding van inheemse werk- 
kragte, terwyl dit eerste blankes was 
wat daarin geslaag het om hulle sen- 
dingpegings finansieel selfstandig te 
maak. 

Namate die jare gevorder het en 
biskop Crowther nie daarin kon slaag 
om die impasse te deurbreek waarin 
hy verval het nie, het die kritiek op 
sy werk toegeneem. Teen 1879 het 
so baie skinderpraatjies by die Lon- 
dense hoofkantoor van die C.M.S. uit- 


gekom dat 'n ondersoek na die toe- 
stand van die Nigeriese sending gelas 
is. Die bevinding van dié ondersoek 
was dat die geestelike stand in die 
gebied van biskop Crowther angswek- 
kend laag is en dat dit aan sekere 
faktore toe te skryf is: (a) die wer- 
kers van die Nigeriese sending was 
ontwortelde mense wat hulle nooit 
met hulle lidmate kon vereenselwig 
nie; (b) die Nigeriese sending kon 
nooit tot administratiewe en organisa- 
toriese selfstandigheid kom nie. 


Dat iets radikaals gedoen moes word 
om die hele dilemma op te los, was 
duidelik. Tog het biskop Crowther nog 
steeds so 'n aansien in Londen geniet 
dat die C.M.S. vir radikale optrede 
weggeskram het. 'n Reeks halwe maat- 
reëls is aangewend wat egter net een 
gevolg gehad het — Crowther is in die 
harnas gejaag, ten spyte van ontsaglike 
moeite wat gedoen is om hom op sy 
hoë ouderdom verleentheid te spaar. 
Soos gewoonlik gebeur, het hy begin 
om alle kritiek in anti-nasionale terme 
te interpreteer. 'n Bitter situasie volg. 
'n Veldtog word van stapel gestuur om 
die Nigereiese sending as 'n selfstan- 
dige kerk binne die Anglikaanse ge- 
meenskap verklaar te kry en alle 
bande met die C.M.S. te verbreek. In 
die middel van hierdie situasie sterf 
Crowther op 31 Desember 1891 aan be- 
roerte, deels meegebring deur die 
Spanning. Sy seun, aartsdeken Dande- 
son Crowther, rig kort daarna die 
,Niger Delt Pastorate” op, synde die 
Nigeriese sending in selfstandige ge- 
daante, en op 30 April 1892 beëindig 
die C.M.S. sy finansiële bande met dié 
,pastorate”. Moeilike jare volg. Ge- 
lukkig is Crowther opgevolg deur man- 
ne wat meer bekwaam as hyself was 
in administrasie en organisasie. Veral 
biskop Tugwell, `n blanke, het veel 
gedoen om die skade wat gedoen is, 
uit te wis. Agterna gesien is dit duide- 
lik dat Crowther se mislukking die 
selfstandigwording van die Nigeriese 
Anglikaanse Kerk grootliks in die 
wiele gery het en dit was nie voor 
1951 dat daar weer 'n swart biskop 
gelyk aan die status van Crowther in 
Wes-Afrika binne die Anglikaanse ge- 
meenskap aangestel is nie. 


Hoewel 'n mens agterna miskien ge- 
neig sou wees om die meeste van 
die skuld op Crowther te pak, moet 
'n mens ook onthou dat hy die regte 
man in die verkeerde situasie was. 
Met al sy talente en bekwaamhede 
is daar veel meer van hom verwag as 
wat hy ooit kon reg kry. So het die 
grootse eksperiment van Henry Venn 
in Nigerië jammerlik misluk met die 
les daarby dat 'n kerk nie inheems 
gemaak word deur bloot 'n inheemse 
persoon aan die leiding te plaas nie. 


(Word vervolg.) 


Wyle Ouderling Willem 
Johan Christiaan van 
Niekerk 


Wyle oom Christ soos ons hom ge- 
ken het, is gebore op 4-8-1907. Hy was 
45 jaar getroud. Uit die huwelik is 
3 seuns en 2 dogters gebore. 





W. J. C. van Niekerk 


Op verskeie instansies het hy gedien 
soos byvoorbeeld op die plaaslike oue- 
tehuiskomitee waar hy ons kerk ver- 
teenwoordig het, asook op die Skool- 
raad. 

Vir byna 24 jaar was wyle oom 
Chris diensdoende kerkraadslid. Die 
eerste 20 jaar was hy in die diens te 
Goedehoop en daarna bykans 4 jaar 
te Vryburg. 

Stil soos hy geleef het het hy heen- 
gegaan op 18.7.1973. 


— S. W. P. Lombard. 





DIE TAFELS VAL. 
Die wisselaars wissel tempelmunt 
vir wêreldmunt en woekergeld 
in 'n voorhof by die tafeltjies, 
Waar Mammon kom om eie munt 
vir tempelwaardes om te ruil 
en hul wen geld en hy wen veld. 


Vir 'n volkskerk gee hy 'n kerkeskou 
en plak weer Babel aanmekaar, 

vir liefdesgawes 'n wêreldfonds — 
Beloof aan God, toon Mammon trou — 
vir Skeppingswoord 'n mite-leer, 

vir Christus gee hy 'n Super Star. 


Hul ruil soos in 'n moordenaarskuil 
in die afperser se ystergreep, 
Waar jy 'n trompet vir jou gebalk, 
verswygir 2 van jou dood kon ruil... 
Maar hoov ek nie 'n tafel val? 
Die Heer verdryf hul met 'n sweep! 


— Dirk van der Walt. 

KRONIEK...... 





Oor die gebrek aan ontsag vir aller- 
lei gesagsinstansies, word nogal dik- 
wels gekla. Hierdie klagte is nie be- 
perk tot die kerklike terrein nie maar 
kom in wyere verband voor. Daar is 
soms gekla oor die opstandigheid van 
die studente in Europa en hule verset 
teen die reëls en regulasies wat neer- 
gelê is deur die regering. Op talle 
plekke steek die openlike verset teen 
verskillende vorms van owerheidsge- 
sag die kop uit. Dikwels is hierdie 
verset die werk van klein minder- 
heidsgroepe wat deur middel van 
hulle brutale optrede hulle standpunt 
publieke bekendheid wil gee; soms is 
die groepe nie so klein nie en is hulle 
optrede die teken van `n wyere gevoel 
van misnoeë met die bestaande toe- 
drag van sake. 


Dat daar verontrusting oor hierdie 
toedrag van sake is, is te verstaan. Of 
die optrede teenoor hierdie verskynsel 
altyd die regte is, is weer 'n perd van 
'n ander kleur. 


Gesag dwing ontsag af wanneer die 
gesagsinstansie self ontsag toon teen- 
oor diegene oor wie hy gestel is en 
teenoor die bron waaruit hy sy gesag 
ontvang het. Dit geld op alle terreine 
maar veral op die gebied van die kerk. 
Dit word soms oor die hoof gesien dat 
die gesagsinstansie self verantwoor- 
ding verskuldig is. Die gesag sonder- 
meer word gebruik en beskerm. Die 
gesag self word dan soos 'n dreigende 
swaard gehanteer om alles en almal 
mee te verskrik. In so 'n geval ver- 
dwyn die ontsag vir die gesag wat 
oor die mens gestel is. Ontsag word 
dan maklik vervang deur minagting, 
uittarting en geringskatting. Die han- 
tering van hierdie versetvorme teen 
die bestaande gesagsinstansie, is 'n 
netelige saak. Word te sag en toegeef- 
lik opgetree, dreig die situasie om 
hand uit te ruk. Word te streng opge- 
tree, word die uiterlike vorm van ver- 
set miskien wel onderdruk. Dit is en 
bly 'n vraag of die probleem self 
daardeur opgelos is; steek dit nie mis- 
kien net later op 'n ander plek en op 
'n ander manier maar weer sy kop 
uit nie? 

Die gebrek aan ontsag vir die ge- 
sagsinstansies wat daar op alle 'ter- 
reine van die lewe is, moet nie net 
beklaag word nie en ook nie alleen 
met geweld gedreig word nie. Dit 
behoort oral en altyd die betrokke 
instansie op te roep tot selfondersoek 
en deeglike besinning oor sy eie op- 
trede. 


Kerklike gesag, so het ons 'n tyd 
gelede in Die Hervormer gelees, is 


GESAG EN ONTSAG 


veral onder die jongere mense in die 
gedrang. Persoonlik het ek dit nog 
nooit ondervind nie maar wel `n sterk 
kritiese inslag onder die jonger mense 
wat nie alles vir soetkoek wil opeet 
wat in die kerk gebeur nie. Dat vrae 
gevra word en twyfel uitgespreek 
word oor die wysheid van sekere 
besluite wat in die kerk geneem word, 
hoef vir die kerk nooit 'n verleentheid 
te skep nie! Behalwe natuurlik as dit 
duidelik is dat die kerk self nie die 
gesag wat aan hom toevertrou is met 
ontsag gehantter het nie! Waar die 
Skrif die maatstaf is vir die handels- 
wyse van die kerk, hoef die kerk nooit 
weg te skram vir vrae en kritiek nie. 
En dit geld op elke vlak van die kerk- 
like lewe. 





DR. A. J. G. DREYER 





Kerklike gesag word ook dikwels 
misbruik. By die jongste vergadering 
van die wêreldsending het dit duidelik 
geword dat die voorsitterstoel by so 'n 
vergadering nie altyd die status waar- 
dig is nie. Een van die Duitse afge- 
vaardigdes ds. Beyerhaus het in sy 
verslag oor die vergadering sy groot 
teleurstelling uitgespreek oor die wyse 
waarop die vergadering deur die voor- 
sitter gehanteer is. Die voorsitter het 
naamlik nie opgetree as `n voorsitter 
van 'n vergadering van gelowiges nie 
maar as 'n klein diktator wat op 
moontlike en onmoontlike maniere 
probeer het om die vergadering na sy 
wense te laat verloop. Wanneer daar 
vrae gevra is, wanneer uitsprake van 
die vergadering bevraagteken is, het 
die voorsitter sonder meer sy posisie 
gebruik om die vraestellers hok te 
slaan. Plek vir `n Bybelse besinning 
was daar, volgens Beyerhaus, nie ge- 
wees nie omdat die voorsitter dit nie 
wou toelaat nie. Besluite is dus eintlik 
deurgestoomroller. Antwoorde wat 
nog wel gegee is, is blykbaar so inge- 
klee dat dit nie antwoorde was op 
die vrae wat gestel is nie. Daarmee 
is gepoog om die vraesteller in die 
verleentheid te stel en om die status 
van die bestuur van die vergadering 
te handhaaf. 

Hierdie verskynsel kom nie alleen 
by die bogemelde geval voor nie maar 
in elke kerk sal seker soortgelyke of 
verwante gevalle voorkm. By ons eie 
Algemene Kerkvergadering het sulke 
dinge ook seker voorgekom. 

Die eerste Algemene Kerkvergade- 
ring waarvan ons weet, het reeds in 
die dae van die Nuwe Testament plaas- 
gevind. Ons lees hiervan in Hande- 

linge 15. Dit blyk uit die hoofstuk 
hoe die kerk in sy optrede en besluite 
moet handel. Daar staan naamlik: ,Die 
Heilige Gees en ons het besluit”. Hier- 
die opmerking is deur Calvyn so ver- 
klaar dat dit eintlik daarop dui dat 
Christus self in die voorsitterstoel was 
en so in die meerdere vergadering sy 
koningskap uitgevoer het. 'n Eie gesag 
naas die van die Heilige Gees het 'n 
kerklike vergadering nie. Waar 'n ver- 
gadering van die kerk, op watter vlak 
dit ookal mag gebeur, nie hierdie ko- 
ningskap van Christus erken nie, het 
die vergadering geen gesag en sal sy 
besluite en optrede ook geen ontsag 
afdwing by diegene wat dit moet ge- 
hoorsaam en uitvoer nie. Dit geld vir 
al die vergaderings van die kerk vanaf 
die Algemene Vergadering waar die 
kerk in sy geheel verteenwoordig is 
tot by die kleinste gemeente se kerk- 
raad en gemeentevergadering. As daar 
in die kerk `n gesagskrisis is, dan be- 
hoort dit die kerk in sy geheel na 
hierdie beginsel terug te roep. 

As daar in die kerk op alle terreine 
van die kerklike lewe konsekwent ont- 
sag vir die gesag van die Skrif is, sal 
die lewe in die kerk die resultate 
toon. As alle ampsdraers van die kerk 
onvoorwaardelike gehoorsaamheid aan 
die eise van die Skrif betoon, sal die 
lede van die kerk dit gou genoeg sien 
en waardeer. Baie van die probleme 
van die kerk met die toepassing van 
die opsig en die tug, sal dan ook ver- 
dwyn. As iemand wat vermaan of ge- 
tug moet word, opmerk dat diegene 
wat die tug moet uitoefen, self nie 
voor die gesag van die Skrif in sy 
volle omvang buig nie, sal hulle die 
reg om te tug, ontken. Daar is dan 
geen ontsag vir die gesag van die 
Skrif nie omdat diegene wat dit moet 
uitleef en toepas, self geen ontsag 
van die Skrif het nie. Dit kom eintlik 
maar weer daarop neer dat hy wat 
preek dat 'n mens nie moet steel nie, 
self ook nie mag steel anders maak 
sy dade sy prediking kragteloos. 





Dit is opvallend dat 'n mens in 
ekumeniese kringe, waar die mens die 
mond vol het oor rasse-ongeregtig- 
hede, selde of nooit spreek oor die 
onreg wat indertyd die Jode vanweë 
hul ,,ras” aangedoen is, maar inteen- 
deel daarvoor pleit dat die ,,rassistiese 
maatreëls” van Israel jeens die Pale- 
styne ongedaan gemaak moet word. 
Onbegryplik, maar terselfdertyd tipe- 
mend. 

— Die Kruisbanier, 





KERK EN SOSIOLOGIE (2) 





Laat daar geen misverstand wees 
nie: sosiologie is nie ,,social gospel” 
nie en ,,social gospel” is nie sosiologie 
nie. Dit is verbasend hoeveel vooroor- 
deel daar in ons kerk aangetref word 
oor die wetenskap wat die naam 
Sosiologie” dra. Die spreekwoord sê 
,Oonbekend maak onbemind” en ek 
dink dit is wat hier die geval is. In 

ons kerk is daar sover my kennis strek, 
slegs een predikant wat oor nagraadse 
kwalifikasies in sosiologie beskik. Hoe- 
veel predikante een of twee kursusse 
in sosiologie voltooi het, weet ek nie. 
Dit kan egter nie baie wees nie. Ener- 
syds bots klasse in sosiologie dikwels 
met die klasse van verpligte vakke, 
en andersyds is daar maar net nie ʼn 
waardering vir sosiologie in die kerk 
nie. Miskien moet mens nie veralge- 
meen en sê in die kerk nie, want die 
Ondersteuningsraad, byvoorbeeld, wat 
uit die aard van sy werk sosiologie as 
'n instrument gebruik, het dalk groot 
waardering vir die sosiologie. Dat 'n 
persoon met een of twee kursusse so- 
siologie 'n waardering vir sosiologie 
sal hê, is ook glad nie 'n uitgemaakte 
saak nie. In elk geval leer een of twee 
kursusse sosiologie mens omtrent net 
soveel van sosiologie as wat een of 
twee kursusse Grieks mens van teo- 
logie af leer. 

'n Groot mate van wanopvatting en 
vooroordeel spruit waarskynlik uit die 
feit dat sosiologie en ,,social gospel” 
dieselfde Latynse stamwoord in hulle 
name het. In werklikheid is ,,social 
gospel” nie eers 'n vorm van sosiologie 
nie. Indien ,,social gospel” gekategori- 
seer moet word, is dit eerder 'n teolo- 


gie — wel misplaas en afgewater, 
maar nogtans eerder 'n teologie as 'n 
sosiologie. 


Waar die beoefenaar van die teolo- 
gie dikwels kennis neem en benut van 
die resultate en metodes van weten- 
skappe soos geskiedenis, wysbegeerte, 
en selfs sielkunde, opvoedkunde en 
statistiek, is daar geen rede waarom 
hy nie van tyd tot tyd ook van sosio- 
logie gebruik kan maak nie. Hierdie 
opmerking geld eintlik net die weten- 
skaplike beoefening van sosiologie aan- 
gesien die kerk reeds lankal in 'n 
groter mate as wat hy besef, van 
sosiologiese arbeid en bevindinge ge- 
bruik maak. 

Om hierdie bewering te illustreer, 
word hieronder na vier voorbeelde 
verwys. Om die bewering te onder- 
streep, word die voorbeelde nie lyk 


O, IS DIT SOSIOLOGIE? 


raak gekies nie — hulle kom almal uit 
dieselfde uitgawe van ,,Die Hervor- 
mer”, naamlik die een van April 1973. 


(a) Die artikel oor die oriënterings- 
kursus vir Weermagkapelane: 

'n Antwoord op die vraag: ,,Waarom 
is daar weermagkapelane in die kerk, 
of waarom stel die kerk weermagkape- 
lane aan, of waarom benut die kerk 
die geleentheid wat 'n regeringsdepar- 
tement daarstel om die besondere pos 
of amp van kapelaan te skep?”, sal 
basies sosiologies, en nie teologies nie, 
van aard wees. Teologie is die logos, 
leer of wetenskap oor die Theos, God. 
Sosiologie is die logos, leer of weten- 
skap oor die socios, letterlik vertaal 
met bondgenoot, medemens; dit wil sê 
'n wetenskap wat 'n studie maak van 
die patrone van wisselwerking en ver- 
houdinge in die samelewing. Weermag- 
kapelane is nie daar omdat die geeste- 
like behoeftes, die wese van aanbid- 
ding, die godsbegrip, of enige suiwer 
teologiese aangeleentheid ten opsigte 
van lede van die weermag, enigsins 
anders is as die van enige ander lid- 
maat van die kerk nie. Die soldaat, 
onderwyser, arbeider of student word 
nie op verskillende maniere deur 
Christus geregverdig nie. Die heils- 
waarhede is vir almal dieselfde, die 
Woord wat verkondig word, is dieself. 
de, die sabbat is dieselfde — streng 
teologies gesien, is daar geen gronde 
daarvoor dat die lede van die weer- 
mag anders bearbei moet word as 
enige ander lidmaat nie. Maar die 
samelewingsituasie van die lidmate in 
die weermag is anders: die gepatro- 
neerdheid van handelinge, verhou- 
dinge en interaksie in die verde- 
digingsisteem is sê anders as die van 
die opvoedkundige, administratiewe, 
juridiese en ander sisteme in die 
samelewing, dat die kerk tot die besef 
gekom het dat daar weermagkapelane 
moet wees. Die manier van bearbei- 
ding is aangepas om voorsiening te 
maak vir die vereistes van 'n buiten- 
gewone samelewingsituasie. Wat die 
kerk intuitief of implisiet aangevoel 
het, kan sosiologies-teoreties uitdruk- 
lik of eksplisiet geformuleer word. 


Dieselfde geld vir polisiekapelane 
en studenteleraars. Indien daar teolo- 
giese of skriftuurlike gronde vir 
die regverdiging van hierdie onder- 
skeie ampte bestaan, is dit hoogstens 
formeel van aard: en sou dit beteken 
dat boere, staatsdiensamptenare, me- 
dici, voetplaatwerkers, ensovoorts, ook 
almal hulle eie leraars behoort te hê! 
(Dit was my ondervinding dat ek 'n 
paar jaar gelede in die bosveld pas 


huisbesoek gedoen het by twee polisie- 
gesinne toe die polisiekapelaan na 'n 
lang roete by my aangekom het. Hy 
vertel my dat die gesin wat verste 
woon, ongerief verduur ten opsigte 
van die kinders se skoolbywoning en 
dat hy beoog om `n oorplasing te reël 
na 'n dorp waardeur die probleem op- 
gelos sou wees. Nég die probleem, nég 
die oplossing, was teologies van aard, 
maar dit het met 'n maatskaplike 
situasie te doen gehad en was dus 
eintlik sosiologies van aard. Verstaan 
my nie verkeerd nie: sowel die polisie- 
gesinne as ekself het die besoek ge- 
weldig waardeer; en ek vind alle reg- 
verdiging vir die bestaan van die be- 
sondere standplase soos die van kape- 
lane en studenteleraars.) 


(b) ,Die huwelik — is genesing nog 
moontlik?” (p. 20). 

In hierdie artikel bespreek ds. D. J. 
C. van Wyk op 'n voortreflike wyse 
en met insig die oorsake van huweliks- 
verval. Die empiriese (feitelike) ge- 
gewens ten opsigte van die verskynsel 
wat hy bespreek, is basies egter sosio- 
logies van aard. Indien hy die gege- 
wens slegs uit sy eie goeie waarne- 
ming verkry het, is hy 'n goeie be- 
oefenaar van die sosiologie en van die 
sielkunde. Die sosiologiese en siel 
kundige agtergrond in die hantering 
van die onderwerp, blyk uit die woor- 
de soos ,,egskeidingsyfers, menslike ge- 
meenskapsvorme, neurotiese trekke, 
aggressie, minderwaardigheidsgevoel, 
instink” ensovoorts. 


Die wesenlike verskil in die benade- 
ring van die teoloog enersyds, en die 
sosioloog en sielkundige andersyds, 
met betrekking tot verskynsels soos 
huweliksverval, 1ê in die kwessie van 
metodologie en evaluering of waarde- 
skatting. Laasgenoemde wetenskappe 
het primêr die doel om gegewens te 
versamel en sistematies te orden. Wan- 
neer die sosiologie gegewens formeel 
evalueer, doen hy dit met die vooTr- 
behoude en volgens die vereistes van 
'n objektiewe wetenskapsbeoefening. 
Hy mag byvoorbeeld nie veralgemeen 
of 'n hipnotese aanvaar sonder dat die 
gegewens aan bepaalde tegniese ver- 
eistes van geldigheid voldoen nie. Die 
sosiologie is ook nie veronderstel om 
maatskaplike gedrag voor te skryf nie. 
Om voor te skryf, beteken dit dat daar 
bepaalde norme bestaan waarop die 
voorskrifte gegrond is — en 'n weten- 
skap het nie ander normerende maat- 
stawwe as die metodologiese en teg- 
niese vereistes vir wetenskapsbeoefe- 
ning nie ('n Deel van die onmin wat 

sosiologie hom op die hals gehaal het, 
kan dalk daaraan toegeskryf word. dat 
daar veral Amerikaanse sosioloë mag 
wees wat van tyd tot tyd `n bepaalde 
samelewingsorde wil verander. Hulle 
is nie wetenskaplikes nie, miskien wel 
betogers, hervormers of iets dergeliks. 
Wat hulle voorskryf, en h6é hulle dit 
sou deurvoer, het niks met sosiologie 
te doen nie — behalwe dat sosiologie 
ook hulle gedrag mag wil bestudeer 
— maar met die lewenshoudings 
wat hulle huldig.) 


Aan die ander kant het die teoloog 
egter wel die reg en die verantwoorde- 
likheid om formeel én inhoudelik te 
evalueer én voor te skryf op grond 
van sy goddelike imperatief. Die voor- 
waarde is egter dat die teoloog nie 
kan voorskryf soos hy wil nie, maar 
dat hy moet spreek soos die Here 
spreek. 

Afgesien van die voorbeeld van 
huweliksverval, benut die kerk in ver- 
skeie ander opsigte van die gegewens 
en metodes van die sosiologie: die ver- 
sorging van bejaardes, alkoholiste en 
armes is `n voorbeeld. Die feit dat 
kerkrade hulle soms heeltemal verlaat 
op die aanbevelings van maatskaplike 
werksters of die Ondersteuningsraad, 
getuig hiervan. Selfs in die vasstelling 
van die grense van nuwe gemeentes 
geld daar soms wat as sosiologiese be- 
ginsels beskou kan word. 


(c) Kroniek: ,,Groei en Stagnasie”: 


Dr. A. J. G. Dreyer se rubriek op 
bladsy 9 van April se ,,Hervormer” 
gee n' oorsig van die groei van die 
kerk. Hy doen dit aan die hand van 
onder andere `n vergelyking tussen 
kerklike en staatsensusstatistiek. Die 
eerste deel van die artikel is deskrip- 
tiewe beskrywende statistiek en die 
tweede deel bestaan uit inferensiële af- 
leidende statistiek waarin hoofsaaklik 
nie-parametriese ekstrapolasie* toege- 
pas word. Ek is nie `n statistikus nie, 
maar ek het vertroue in die statistiek 
— mits dit korrek gebruik word — 
en daarom het ek waaredring vir die 
moeite wat die skrywer gedoen het 
om die projeksies tot ongeveer 1993 
te doen. Voordat hierdie tipe statistiek 
egter 'n werklike betroubaarheid kan 
hê, lyk dit vir my asof daar verdere 
verfynings in die statistiese verwer- 
kings gedoen behoort te word. Wan- 
neer die sosiologie byvoorbeeld demo- 
grafiese projeksies doen, word 'n baie 
noukeuriger (en ingewikkelder!) toe- 
passing van statistiese metodes ver- 
eis. Ek kan my nie voorstel dat statis- 
tiese metodes al ooit aangewend is in 
die beoefening van teologie as `n we- 
tenskap nie. Dit verhinder die teoloog 


natuurlik nie om instrumente wat an- 
der wetenskappe met 'n breë mate van 
versigtigheid en diskressie gebruik, 
na eie goeddunke benut nie. Inteen- 
deel. Maar dan is die afwysende hou- 
ding van sommige teoloë ten opsigte 
van sosiologie en sielkunde tog eintlik 
misplaas. Watter soort huisvrou sal 
`n koppie suiker by 'n buurvrou leen 
in wie se huishouding sy geen ver- 
troue het nie? (Ek wil dit beklemtoon 
dat ek nie die afleiding maak, of dat 
die afleiding enigsins gemaak kan 
word, dat die skrywers van die ar- 
tikels wat hier as illustrasie gebruik 
word, 'n aksie teen die sosiologie het 
om aan te toon dat die kerk in 'n 
groter mate van sekere elemente van 
die sosiologie gebruik maak as waar- 
van hy bewus mag wees.) 


(d) ,Gemengde samelewing”: 


Die artikel van dr. Van der West- 
huizen op bladsy 11, wat handel oor die 
samelewingspatroon tussen Blank en 
Nie-blank in die Republiek, is miskien 
minder illustrerend as die voriges. 
Hierdie artikel is `n goeie voorbeeld 
van die vele teologiese arbeid wat oor 
hierdie aangeleentheid verrig is. Maar 
basies berus die probleme en verhou- 
dinge van verskillende rasse wat langs, 
naas of tussen mekaar woon, op maat- 
skaplike gegewenhede. Die interaksie 
en verhoudinge van verskillende be- 
volingsgroepe ten opsigte van `n gods- 
dienstige of transendente sisteem, is 
ee nfaset van 'n omvangryke patroon 
van verhoudinge wat 'n invloed op 
mekaar het. As sekere politieke en 
ekonomiese oorwegings byvoorbeeld 
nooit `n rol in rasseverhoudinge ge- 
speel het nie — en as ander `n groter 
rol gespeel het — sou die interaksie 
van die rasse met betrekking tot die 
godsdienstige sisteem dalk ook heelte- 
mal] 'n ander karakter gehad het. 


Dit wil dus voorkom dat wanneer 
die teoloog empiriese verskynsels soos 
dwelmverslawing, kerklike onverskil- 
ligheid, huweliksonenigheid, weermag- 
bearbeiding, rasseverhoudinge en der- 
gelike meer, bestudeer en probeer ver- 
klaar, hy in `n mindere of meerdere 
mate gebruik maak van die resultate 
en die metodes van ander vakweten- 
skappe. Die feit dat die teoloog hier- 
die verskynsels in die lig van die 
Woord bestudeer ,en aan die maat- 
stawwe van die Skrif toets, neem nie 
weg dat daar raakpunte tussen die 
teologie en hierdie ander wetenskappe 
bestaan nie. 


Dit is wel waar dat daar resultate 
van sosiologiese arbeid is wat venynig 
teenoor die kerk is of, en dis nog 
erger, die goddelike waarhede wat 
aan die kerk gegee is, misken. 'n 
Sosiologie wat nie Protestants-Christe- 

lik gefundeer is nie, kan verwerp word 
net soos 'n teologie verwerp word wat 
nie suiwer skriftuurlik gefundeer is 
nie. Hierdie opmerking geld vir sosio- 
logie in die algemeen, maar in be- 
sonder vir die godsdienssosiologie wat 
'n studie maak van die kerk en die 
godsdiens. Dieselfde gronde wat daar 
bestaan waarop die teoloog die teo- 
logieë afwys wat die mens in die mid- 
delpunt van sy beoefening plaas, dien 
daarvoor om 'n sosiologie te aanvaar 
wat God in die middelpunt plaas. 


Dit gaan dus nie soseer om die 
resultate van die sosiologie nie, maar 
om sy gronde. `n ,,Goddelose” sosio- 
logie kan met resultate vorendag kom 
wat vir die teoloog vleiend mag wees; 
aan die ander kant kan dit gebeur dat 
'n Skrifgebonde sosiologie resultate 
oplewer wat uiters krities teenoor die 
kerk mag voorkom. Dit geld vir die 
sosiologie wat op statistiese tabelletjies 
voortstrompel sowel as die hoër ont- 
wikkelde sosiologie wat samelewings- 
verskynsels in terme van abstrakter 
teorieë verklaar of omskryf. 


So lank as wat die kerk op aarde is, 
sal die teoloog met mens te doen hê. 
Sondae sal hy vir hulle preek: vir die 
arbeider, die akademikus, die hande- 
laar, die opvoeder, die boer, die mini- 
taris, die kind, die student, die moe- 
der. In die week sal hy hulle besoek: 
die sieke, die bejaarde, die ryke en die 
behoeftige, die gelukkiges en die be- 
droefdes, die verworpenes en die aan- 
sienlikes, die getroues en die onver- 
skilliges; hulle probleme sal sy pro- 
blemo wees. Sy gemeente, maar veral 
die jeug, sal hy leer van die ewige 
wonder van die genade van God. Hoe 
sal hy met hierdie mense praat as hy 
hulle nie verstaan nie, hoe sal hy 
hulle verstaan as hy hulle nie ken 
nie? Geen kennis is beter as daardie 
mensekennis wat deur ervaring en die 
leerskool van die lewe tuisgebring 
word nie. Net soos geen preek beter 
kan wees as daardie preek wat uit die 
hart kom, wat beleef en wat geglo 
word nie. En net soos die oortuigde 
en oortuigende preek gedra word deur 
en gebou is op ses jaar formele teolo- 
giese opleiding, kan selfs 'n bietjie 
sistematiese formele kennis van die 
samelewing en die mens daartoe bydra 
dat die teoloog sy verhouding met sy 
lidmate op 'n vaster grondslag plaas. 
Die ses jaar wat teologiese opleiding 
duur, word benut om so veel as moont- 
lik — indien nie alles nie — van 
God te leer, 'n Wese wat per slot van 
rekening Onsienlik en Ewig-onbegryp- 
lik is. Om op wetenskaplike wyse iets 
van die mens en die samelewing te 
leer aan wie predikant uiteindelik 

KURUMANGEMEENTE 


Die gemeente Kuruman is gestig 
op 18 Julie 1954 onder voorsitterskap 
van ds. J. J. Engelbrecht van Delarey- 
ville. Dit was n4 offisiële samespre- 
kings tussen die Ring van Zeerust en 
die Ring van Potchefstroom tydens die 
Algemene Kerkvergadering. Die gren- 
se van die gemeente sou die distriks- 
grense van Kuruman wees. Vandag 
word buiten Kuruman tot sover as 
Danielskuil, Upington ensovoorts ge- 
werk! 

Die eerste kerkraadslede was H. M. 
Keyser (voorsteller dat gemeente ge- 
stig word). J. A. J. van der Merwe 
(sekondant van voornoemde voorstel). 
Hulle was die ouderlinge. A. H. van 
Zyl en P. J. T. Oberholzer was die 
diakens. Op 18 Julie 1954 is as skriba- 
kassier gekies diak. A. H. van Zyl; as 
koster P. E. Steyn. Op 23 Oktober 
1954 word P. E. Steyn as ouderling 
gekies omdat Keyser oorlede is en 
Van der Merwe na Durban getrek het. 

'n Nagmaalstel is deur die Postmas 
burgsusters op 9 Julie 1954 geskenk. 
In 1955 is R80 van die Hulpbehoe- 
wende Gemeentefonds vir die bearbei- 
ding van die gemeente ontvang. Aan 
Schweizer Reneke gemeente is in 1956 
'n brief van dank gerig vir die aanbod 
van 'n Nagmaalservies. 





Die nuwe kerk op Postmasburg. 





Op pad na Postmasburg. 'n Gesig vandag nie meer algemeen nie — eerder 
pragtige troppe beeste. 


In hierdie jare het verskeie predi- 
kante baie goeie werk hier gelewer. 
Nie met dienste is gehou nie maar 
selfs besoeke is onder moeilike om- 
standighede gereël. Ook was die paaie 
maar swak en die finansies feitlik niks. 
Ds. J. A. Smit en ds. S. E. Young het 
verskeie kere oorgekom. Op 30 Augus- 
tus 1959 was ds P. L. van Jaarsveld. 
Ds. D. J. Dreyer was hier op 2 Fe- 


bruarie 1963. Ds. W. J. Kemp was kon- 
sulent en ander oor wie se name ek 
nie beskik nie. Ook ds. C. J. van 
Schalkwyk was hier op 15 September 
1967. Ander leraars se name sal met- 
tergaan genoem word. 

Die gemeente het op 8 November 
1956 goedkeuring verleen aan die aan- 
koop van die Ned. Geref. Kerk op 
publieke veiling teen die bedrag van 


R4,800. Broeder Oosthuizen het die 
voorstel vir goedkeuring gemaak en 
dit is gesekondeer deur br. Roux. Ds. 
G. J. van Jaarsveld het in hierdie tyd 
huisbesoek by die hele gemeentetjie 
gedoen van omtrent 20 lidmate en met 
almal se persoonlike goedkeuring bo- 
genoemde kerk byvoorbaat gekoop. 

Nuwe kerkraadslede is op 3 Fe- 
bruarie 1957 verwelkom naamlik oudl. 
Du Toit en diak. Van Wyk. In 1963 
of '64 het ds. H. G. van der Westhuizen 
vanaf Vaalhartz br. Du Toit kom be- 
grawe op Kuruman. Dit was my eerste 
kontak met Kuruman — meer as tien 
jaar gelede. 

In 1957 is daar sprake dat Carleton- 
ville `n orreltjie sou skenk sodat mev. 
Van Jaarsveld dit bespeel tydens nag- 
maalstye. Br. Van Wyk is op 2 No- 
vember bedank vir die vervoer van 
die orrel vanaf Wonderfonteingemeen- 
te. Die orrelis sou `n ghienie (2.10) 
vir nagmaalsdienste kry en R1.05 vir 
gewone dienste. 

Sannieshofgemeente het in 1957 
R164 gegee, Coligny R124 en die 
Algemene Kerkvergadering R200. Br. 
Roux het tee-aande aanbeveel om die 
inkomste te verhoog. Per jaar Sou 
R10 vir evangelisasie gaan. Reeds in 
hierdie dae is daar begin met lees- 
dienste deur ouderlinge. Kurumange- 
meente is straks die gemeente wat die 

meeste leesdienste vandag in ons kerk 
hou. Hoewel hulle in die eerste jare 
maar swaar gekry het met die lees- 
dienste en dikwels maar weer opnuut 
moes begin, hou hulle vir die afgelope 
aantal jare drie leesdienste per maand. 
Die kerk beskik nie meer oor preek- 
bundels wat Kuruman nie kruis en 
dwars al gebruik het nie. Inderdaad — 
dit het tyd geword dat 'n leraar hom 
hier vestig. Aanvanklik het ds. G. J. 
van Jaarsveld die nagmaalsdienste 
kom hou. Elke eerste Sondag sou dan 
'n leesdiens gehou word wat ds. Van 
Jaarsveld sou ,probeer om so af en 
toe self” te kom hou. 


As `n gemeentetjie nog jong is, is hy 
dikwels aktief en so het die klein 
gemeentetjie in 1958 `n funksie van 
R703.77 gehou saam met die kollekte- 
lyste se bedrag. 


Die susters het die kanselap op 6 
September 1958 aan Kuruman oorhan- 
dig. Ten spyte van al hierdie aktiwi- 
teite het kerkgang reeds begin ver- 
slap. Op 7 Desember 1958 is ʼn spesiale 
kerkraadsvergadering hieroor gehou 
net na die kinderdiens. Hiervan is ge- 
notuleer: ,,Die voorsitter is glad nie 
tevrede met die swak opkoms van 
ons lidmate nie en deel verder mee 
dat ons dit glad nie so moet aanvaar 
nie.” Nog 'n verdere terugslag het 
gekom toe dr. en mev. Roux in 1959 
getrek het. 


`n Mens kry altyd `n klein groepie 
in `n gemeente wat baie gewillig is. 
Die volgende verslag getuig hiervan. 
Toe die kerkgrond op Kuruman toe- 
gekamp moes word het oom Jakkie 
Combrink op 5 Oktober 1959 die draad 
en vier hoekpale gegee. Br. Bezuiden- 
hout het die twee klein hekkies gegee; 
br. Van Zyl drie hoekpale; br. Oost- 
huizen gee die Aluminiumverf; br. 
Van Wyk gee die arbeid; br, Du Toit 
die sement; br. Noeth gee 14 stutte; 
br. Steyn gee die groot hek. Ingeval 
die benodig sou word stem die ver- 
gadering vir R20. 


Die gemeente het telkens tenspyte 
van eie gebrek aan ander gedink. So 
is die deurkollekte op 28 November 
1959 vir Brokenhill vir 'n kerksaal ge- 
skenk. Ons wonder waarvoor word 
hierdie saal deesdae in Zambië ge- 
bruik! Die nagmaalstafelgeld van 30 
Januarie 1960 is afgestaan aan Dord- 
recht wat op finansiële steun gevra 
het om `n kerk te bou. In 1964 het ek 
op Dordrecht `n diens gelei in 'n baie 
ou gebou. Ek weet nie of hulle later 
`n kerk gebou het nie. Nie net aan 
ander gemeentes van ons kerk is ge- 
dink nie, maar ook aan die kerste- 
ningstaak. So het Kuruman dikwels 


` 





Net voordat mev. dr. H. G. van der Westhuizen die deur oopgesluit het. Die 
predikante daar was di. M. J. du P. Beukes, C. J. Smit, P. M. Smith en H. G. 
van der Westhuizen. 


voorheen donasies hiervoor gemaak en 
later jare gereeld al sy verpligtinge in 
hierdie verband nagekom. Op 27 Ja- 
nuarie 1962 is selfs die preekbundel: 
,Laat my skape wei” aan die Kuru- 
man se kleurlinggemeente geskenk. 
In 1962 is R69 vir die Geyserfonds 
gegee. Toe was die gemeente omtrent 
86 lidmate. 


Die Hulpbehoewende Gemeentefonds 
het in 1961 R200 vir Kuruman gegee. 
In 1962 R150. In 1963 R100. Die ge- 
meente is baie dankbaar vir hierdie 
hulp in die verlede. Met groot dank- 
baarheid kan gekonstateer word dat 
in die afgelope jare daar geen geld 
benodig was van die Gemeente-opbou- 
fonds nie — behalwe vir die bearbei- 
ding van Upington. 

'n Groot besluit is geneem op 12 
November 1966 toe besluit is tot die 
beroep van `n predikant. Ds. J. A. 
Smit wat weer konsulent was nadat 
ds. Van Jaarsveld Sannieshof verlaat 
het, het op 10 Desember 1967 die 
kerkraad meegedeel dat die Algemene 
Kommissie jaarliks R3000 gestem het 
vir die standplaas. Vir huisvesting sou 
op Sishen gereël kan word nadat `n 
predikant aangeneem het. Ds. Loots 
is dus beroep. Op 17 Februarie 1968 
is ds. J. A. Viljoen beroep. Op 4 Mei 
1958 ds. J. H. Breytenbach van St. 
Helena. In 1968 het ds. A. M. Swane- 
poel en prop. J. P. Labuschagne ook 
hulle beroepe hierheen bedank. 

Ds. H. G. van der Westhuizen was 
in hierdie tyd op Vryburg met verlof 
en het ingewillig om op 29 Desember 
1968 `n diens op Kuruman te gaan lei, 

Daar gekom vind hy `n toestemmings- 
brief by die kerkraad gegee deur 
hulle konsulent ds. J. A. Smit, om 'n 
beroepsvergadering te lei. Ek het in- 
gewillig maar aanbeveel om met San- 
nieshof te kombineer. Sannieshof het 
in die verlede ontsettend baie vir 
Kuruman gedoen en sou seker vir 
langer hulp bereid wees aangesien 
Kuruman se situasie kritiek begin 
raak. Op die Ringsitting van Zeerust 
wat op 14 en 15 Mei 1968 te Bray 
gehou is, was geen rapport oor Kuru- 
man nie, behalwe van die predikante 
wat iets weet. Geen A.B.C.-vorm is 
van Kuruman ontvang nie; geen afge- 
vaardigdes was teenwoordig nie. Hier 
rondom 1967 het die gemeente blyk- 
baar `n laagwater beleef. `n Verdere 
rede waarom ek aanbeveel het dat 
Kuruman met Sannieshof moet kombi- 
neer, was omdat ds. M. J. du P. Beukes 
op Sannieshof nog jonk, werklustig en 
sonder `n gesin is. Kuruman was be- 
reid om R1,550 by te dra. Ds. Beukes 
is beroep in kombinasie met Sannies- 
hof en op 1 Maart 1969 met `n vleis- 
braai by die Oog ontvang. 


Op 3 Mei 1969 besluit die kerkraad 
op aanbeveling van ds. Beukes dat 
Postmasburg net soos Kuruman be- 
handel moet word insluitende nag- 
maalsviering sonder voorbereidings- 
diens. Die Ring het dit so goedgekeur. 
Op 2 Augustus 1969 word besluit om 
te kollekteer sodat `n kerksaal op 
Postmasburg of Sishen gebou kan 
word. Verder is ook genotuleer: ,Baie 


G] Na volgende bladsy 





lidmate besoek nie die kerk nie . .. 
Mewlands-gemeente nooi belangstel 
lendes uit na die ontvangs van ds. 
Beukes op 10 Augustus 1969.” 

Ds. C. J. Smit van Ventersdorp het 
die herderstaf weer hier opgeneem. 
Die kerkraad besluit om ds. C. J. Smit 
as pastorale hulp te vra teen R1,800 
per jaar. Ds. Smit was hiertoe bereid 
hangende die besluit van sy kerkraad. 
Sy kerkraad was nie bereid nie en so 
was ds. Smit op 14 Februarie 1970 nog 
ons konsulent. Intussen het oudl. F. 
R. Coetzee voorheen van Vryburg 
goeie werk as ouderling en skriba 
te Kuruman begin verrig. Saam met 
hom het ook ander ouderlinge en 
diakens hulle bydrae gelewer. Toe die 
kerkraad vra of hulle nie met Vry- 
burg kan kombineer nie, het oudl. 
Coetzee reeds kontak met my op Vry- 
burg gemaak. Daarom kon hy rappor- 
teer dat my standpunt was dat die 
Vryburgkombinasie hersien moes 
word. Stella kon by Sannieshof in- 
skakel en Goede Hoop by Mafeking. 
Dan kon Donegal, Vryburg en Kuru- 
man kombineer. Oudl. Gert Celliers 
van Stella het die gedagte teengestaan 
en die poging het misluk. Die kerk- 
raad van Kuruman het dus besluit om 
weer Sannieshof te nader om my itoe 
te laat om pastorale hulp te gee. In- 
tussen het ek dus van Vryburg na 
Sannieshof verhuis. 


Tn Maart 1970 het ek dus Kuruman 
begin bearbei teen R1,200 alles inslui- 
tend per jaar. Die notule van die 
eerste vergadering lui: ,Ds. Van der 
Westhuizen heet die kerkraad baie 
welkom in die vergadering en spreek 
die wens uit: 

(1) Dat die samewerking goed sal 
wees. 

(2) Dat die samewerking langdurig 
sal wees. 


(3) Dat die samewerking vrugbaar 
sal wees.” 

Ek het klem gelê op die langdurige 
samewerking omdat ek dadelik besef 
het dat die meeste gemeentelede asook 
kerkraad gefrustreerd is omdat daar 
geen kontinuiteit in die bearbeiding 
is nie. 

Hoe duidelik was die mismoedig- 
heid nie te lees op die gesigte van 
Frans Badenhorst, Hennie Botes en 
Sophie Pieterse-hulle nie. Eersgenoem- 
de twee gesinne is van Sishen. Laas- 
genoemde van Postmasburg. Die eers- 
te dag met huisbesoek op Sishen en 
Postmasburg het ek van huis tot huis 
verduidelik dat ons gekom het om op 
'n meer permanente basis hulle te 
bearbei. Daar is maar ongelowig ge- 
byt aan my verhaal. Selfs kerkraad 
was onwillig om my op my woord 
te neem en saam met my huisbesoek 
te doen. Sommige van hulle het my 
ook meegedeel dat dit maar die beste 
sal wees vir hulle om na ander kerke 


oor te gaan. Sommige was op die punt 
om dit te doen. Die situasie het begin 
word soos ek dit in Upington reeds 
gevind het. Ewenwel he! ons deurge- 
druk en metteryd het kerkraad en 
gemeente begin glo aan my verseke- 
ring om kontinuiteit te bring, 


Ons het vaste programme opgestel 
en uitgedeel vir elke jaar ten opsigte 
van huisbesoek en eredienste op Kuru- 
man, Sishen en Pos.masburg. Al die 
gebiede soos Witbank, Rieries, Asbes, 
Hotazel, Olifantshoek, Upington, Kei- 
moes, Kakamas, Kanoneiland, Louis- 
vale, Finschmyn, Limeackers, Daniëls- 
kuil, Groenwater, Beeshoek, Lohathla, 
Manganore en ander is elke jaar be- 
soek. 


Hoe dat ons intussen dienste gehou 
het en sakramente bedien het op Post- 
masburg in die bouvallige ou saaltjie 
wat later afgebreek is, is bekend. Vir 
'n lang uyd het ons die stadsaal gehuur 
of die raadsaal met al die botsings 
met die N.G. Kerk se Sondagskool, die 
A.E.B. se diens ensovoorts. Met dank- 
baarheid vermeld ons dat ons een 
keer `n diens (met voorbereiding op 
31 Maart 1973) in die Gereformeerde 
Kerk te Postmasburg gehou het. Om- 
da: wyle my vader sy eerste kerk in 
die vorige eeu ook op Postmasburg in 
die Gereformeerde gemeente tydens 
ds. Hamersma se bediening bygewoon 
het, is dit vir my `n voorreg om nou 
te kan beleef dat hier 'n Hervormde 
Kerk verrys het. Ek moes tewens kies 
tussen kerkbou op Vryburg waar ek 
self gebore is of kerkbou op Postmas- 
burg waar my vader gebore is. U 
weet watter keuse ek gemaak het. Ek 
meld hierdie gebeure om daarmee my 
dank te openbaar teenoor die Gerefor- 
meerde Kerk in die vorige eeu op 
Postmasburg. Ds. Hamersma van wie 
my vader baie vertel het, was `n vrug- 
bare skrywer en prediker. Oor rugby 
het hy, op 15 Junie 1921 soos aange- 
haal in Die Kerkblad van 1 Augustus 
1973, soos volg geskryf: ,Na my be- 
skouing is hierdie woeste spel heelte- 
mal af te keur. Jongmense kry dik- 
wels van (God 'n goeie verstand en 
hulle ouers offer swaar om hulle te 
laat leer. En dan speel die seun voet- 
bal en hy word daar op die slagveld 
gewond. Dis onverantwoordelik dat 
ouers hulle kinders aan So 'n gevaar 
blootstel. Ek is daarteen dat ouers 
hulle kinders te fyn en kleinserig 
grootmaak, daar is tog grense en daar- 
by geld die sesde gebod.” Ook aan 
die N.G. Kerk is ons dank verskuldig. 
My eerste kontak met Postmasburg 
was tewens met die begrafnis van 
diak. Oberholzer se vrou wat ek in 
1969 in die N.G. Kerk op Postmas- 
burg gehou het. 


Nou staan ons eie kerkie kant en 
klaar en kontant! Dis 'n rusplek vir 
die holte van ons voet, Dis nie 'n kerk 


met gebouekomplekse, swier en weel- 
de, oorvloed en spog nie. Vreemdes 
en buitestaanders sal straks dink ons 
het te klein gebou met die omtrent 
140 sitplekke. Ons gemeente is om- 
trent 160 belydende lidmate, maar 
daarvan sal die res op Kuruman en 
Sishen kerk toe gaan, terwyl net die 
ongeveer 50 van Postmasburg en om- 
gewing hierheen sal kom. Dus ons het 
omtrent 3 keer so groot gebou as 
wat die huidige behoefte is. Verder is 
groot ui.breidings op Sishen en nie 
op Postmasburg nie. Dus daar moet 
ook aandag aan 'n kerkgebou gegee 
word. Buitendien sou ons nooit kon 
bou as ons groot moes bou nie. Van 
wag kon daar nie sprake meer wees 
nie. Die duif van Noag sou verdrink 
as hy nie terug kon kom ark toe nie. 
Ons moes `n plekkie kry. Ons het. 


Baie dankie aan almal. Dank aan di. 
P. M. Smith, C. J. Smit en M. J. du P. 
Beukes wat bereid was om oor te 
kom vir die inwyding. 

Die dankbaarheid van die gemeente 
lees ek af onder andere uit die by- 
woningsyfer van die eredienste. Met 
die hoeksteenlegging was hier 99. Ver- 
lede maand moes ons in die nuwe kerk 
kerkhou. Daar was 81 terwyl 
later op die dag te Kuruman 64 was. 
Die eredienste deur die bank word 
uitstekend bygewoon. So kan u die 
toekoms in. 


Ons dank aan Elsburg vir die klok. 
Mag u klokslag in die kerk wees. 


— Oorgeneem uit die Maandblad 
van Kurumangemeente. 





@ ISEDIT 
SOSIOLOGIE? 


Vervolg van bladsy 16 














die Woord en Sakramente van God 
moet bedien, is daar nie tyd of rede 
nie. Ek vind dit nogal jammer. 


* Nie-parametriese ekstrapolasie” 
beteken min of meer dat die tendense 
wat uit 'n sekere stel gegewens waar- 
neembaar is, ,,uitgerek” word om ai- 
leidings in die vorm van voorspellings 
te maak sonder dat sekere bykomstige 
of onderliggende faktore wat 'n rol 
in die toekoms of in die hede mag 
speel, in aanmerking geneem word. 





Ons staan teenswoordig voor die 
keuse tussen omkeer (—bekering tot 
God) of verval van ons samelewing 
en ten slotte diktatuur. 

— Ds. G. J. H. Gymink. 

VROUERUBRIEK...... 


16. Ana Catharina Berg, eggenote van 
ds. Johannes Wilhelmus Hertzo- 
genraedt. 


Ana Catharina Berg, wat in die 
twintigerjare van die agtiende een 
met ds. Joharcnes Wilhelmus Herzogen- 
raedt (Hertzogenrath) in die huwelik 
getree het, was afkomstig van Sol- 
lingen in Wesfale en haar man van 
Mosbach. 





H. M. REX 





Ofskoon ds. Herzogenraedt in 'n 
Duitssprekende omgewing predikant 
was, was sy eie gemeente Calvinisties 
en die kerktaal Nederlands. Terwyl hy 
in 1780 sy gemeente in die dorpie 
Gatrop, in die Klassis Duisburg, onder 


KGEBERGTE 


die Hertogdom Kleef, bedien het, is 
hy deur die Klassis van Amsterdam 
as 'n predikant vir een van die Kaapse 
gemeentes aanvaar en op 5 Desember 
van dieselfde jaar as sodanig bevestig. 
Inl 'n bekendstellingsbrief, wat kort 
na sy bevestiging aan die Kaapse ower- 
heid geskrywe is, word getuig dat hy 
'n persoon is ,,van zeer goede getuige- 
nisse, geleertheyt en christelijke ze- 
den”. 


Vroeg in 17381 het ds. Hertzogen- 
raedt, sy vrou en drie kinders per 
skip na die Kaap vertrek waar hulle 
in April 1731 behoue aangekom het. 
Op 15 April het hy vir die eerste keer 
in `n Kaapse gemeente gepreek. 


Ds. Hertzogenraedt en sy gesin het 
hulle op Drakenstein, die teenswoor- 
dige Paarl, gaan vestig, waar hulle 'n 
rustige en aangename verblyf gehad 


SIMONER 


Hervormde Predikantsvroue in 


Suid-Afrika 


het. Sy voorgangers was di. Simond 
(1691-1701), Beck (1702-1704), Van 
Aken (1714-1724) en Slicher (1725- 
1730), sodat hy die vyfde predikant 
van daardie Kaapse gemeente, met sy 
sterk element van Hugenote-families, 
geword het. Die eredienste is gehou in 
die eenvoudige eerste kerkgebou, wat 
op daardie stadium ongeveer 15 jaar 
in gebruik was en tot in 1805 in ge- 
bruik gebly het. 

Die beskikbare bronne maak feitlik 
geen melding van die vrou van ds. 


GORBONRG 
TAFFLAERG 





Die Paarl en omgewing. 


Hertzogenraedt nie. Die vraag ont- 
staan onwillekeurig wat haar reaksie 
en aandeel was toe haar man by ver- 
skillende geleenthede hom met poli- 
tieke aangeleenthede ingemeng en by- 
gevolg met die Politieke Raad in kon- 
flik gekom het. 


Ds. Hertzogenraedt het ongelukkig 
nie 'n sterk gestel gehad nie en sy 
gesondheid het spoedig veel te wense 
oorgelaat. In Desember 17385 het die 
kerkraad in 'n brief aan die Politieke 
Raad melding gemaak van hul leraar 
se ,,aanhoudende swakheyt”. Op 27 
April 1786 is hy aan `'n longaandoe- 
ning oorlede en toe sy testament be- 
kend geraak het ,het dit geblyk dat 
hy aan die Drakensteinse diakonie 50 
Kaapse kulden bemaak het. 


Oor die verdere lotgevalle van die 
weduwee Hertzogenraedt en haar vier 

jeugdige kinders na die afsterwe van 
ds 'iertzogenraedt in April 17386, be- 
staan daar min sekerheid. Op daardie 
stadium was daar vier kinders, waar- 
van die jongste een, Anna Maria, wat 
aan die Kaap gebore en op 12 April 
1733 in de Drakensteinse gemeente 
gedoop is ,so pas drie jaar oud geword 
het. Die drie seuns, Johan (Carel, 
Johan Willem en Johan Abraham, is 
in Europa gebore en het as jong 
kinders hul ouers na die Kaap verge- 
sel. Die gesin het aanvanklik, na die 


ge DALJOERPHA 


dood van die vader, aan die Kaap bly 
woon totdat daar oor hul toekoms be- 
sluit kon word. Die afleiding mag ge- 
maak word dat mev. Herzogenraedt 
v66r 1750 aan die Kaap oorlede is. 
In daardie jaar het die Weeshere toe- 
stemming verleen dat die jongste kind, 
Anna Maria, na haar oudste broer, Jan 
Carel, in Batavia kon gaan. Dit is 
waarskynlik dat die ander twee broers 
in die loop van die tyd ook na Batavia 
verhuis en hulle daar gaan vestig het. 
Met die afsterwe van mev. Hertzogen- 
raedt en die verhuising van haar kin- 
ders na elders, verdwyn die Hert- 
zogenraedts uit die geskiedenis van 
ons kerk en volk. 


JEUGRUBRIEK...... 
BYBELSTUDIE: 
MATT. 5:10-12 


,Salig is die wat vervolg word ter 
wille van die geregtigheid, want aan 
hulle behoort die koninkryk van die 
hemele. 


Salig is julle wanneer die mense 
julle beledig en vervolg en valslik 
allerhande kwaad teen julle spreek 
om My ontwil. 


Verbly en verheug julle omdat julle 
loon groot is in die hemele; want so 
het hulle die profete vervolg wat voor 
julle gewees het.” 





DS. J. J. ENGELBRECHT 





In 5:38 is die armes van gees salig 
gespreek omdat die koninkryk van 
die hemele aan hulle behoort. Hier in 
vers 10 word dieselfde versekering ge- 
gee aan die wat vervolg word ter wille 
van geregtigheid. (Die beste manu- 
skripte laat ,,die” voor ,,geregtigheid” 
weg) 


Die vervolging begin dikwels met 
die verspreiding van slegte maar on- 
ware gerugte aangaande die mense 
van wie Jesus hier praat. Die onware 
gerugte en opmerkings takel hul repu- 
tasie af (selfs in die hof) en daaruit 
vloei baie smarte voort — meermale 
selfs hulle dood as martelare (Vgl. 
Luk. 6:22; I Petr. 2:19; I Petr. 4:12-14; 
I Petr. 3:14). 


Dit gaan hier nie om verheerliking 
van alle vervolging en lyding nie. Dit 
gaan ook nie om die doelbewuste na- 
jaag van lyding as lewensdoel nie. Dit 
gaan om lyding onder vervolging in 
baie vorme, omdat hulle luister na 
Jesus (Vgl. ,om My ontwil” v. 11; 
,ter wille van die Seun van die mens”, 
Luk. 6:22). Vervolging tel wille van 
geregtigheid (v. 10) en vervolging ter 
wille van Jesus (v. 11) is dinge wat 
ten nouste met mekaar saamhang — 
eintlik gaar dit om een en dieselfde 
saak! Die vervolging vind plaas omdat 
hulle `n gesindheid en lewenswandel 
openbaar wat reg is in die oë van God 
(arm van gees, sagmoedig, barmhartig, 
ensovoorts, bowenal geloof in Jesus 
Christus). 


Lyding van regverdiges, is `n be- 
kende saak in die Bybel. Selfs en 
veral die Messias sou ly (Vgl. Jes. 538). 
Jesus die beloofde Messias, is die Ly- 
dende Kneg van die Here (Vgl. die 
doop- en versoekingsgeskiedenis: 3:13- 
4:11). Hy, die Meester sou gesmaad en 
vervolg en doodgemaak word (Vgl. 
16:21). Sy volgelinge moet daarop 
voor berei wees dat dieselfde met 
hulle sal gebeur (Matt. 10:17-25; 34-39; 
Mark. 13:11-18). 


Vervolging ter wille 


Hoewel vervolging seker normaal- 
weg altyd 'n pynlike ervaring is, gee 
die Messias hier die opdrag dat die- 
gene wat ter wille van Hom belediging 
verduur, hulle moet verbly en verheug 
(Vgl. ook 1 Petr. 1:6-8 en 4:14). As 
rede vir die blydskap word aangevoer 
dat hulle loon groot is in die hemele 
(5:12) — en dan word ook 'n noue 
verband gelê tussen hulle lot en loon 
en die van die vroeëre profete van die 
Here. 

Die loongedagte in die Nuwe Testa- 
ment is 'n baie interessante en be- 
langrike aangeleentheid. Soms gebruik 
Jesus Christus die loonbegrip op so 'n 
manier dat dit lyk asof Hy die aan- 
vaarde opvattings van sy tyd gewoon- 
weg oorneem: Daar volgens was loon 
of beloning gewoonlik betaling volgens 
verdienste en verder kwantitatief. Die 
gedagtes kry ons skynbaar in Matt. 
5:12, 6:4, 6, 18, 20; 19:21: 20:1-16: 8:7: 
9:19 ensovoorts. Andersyds blyk dui- 
delik dat Jesus ander elemente byvoeg 
waardeur die loongedagte `n totaal 
ander aard kry: Die idee dat God 
aan 'n mens 'n beloning verskuldig is 
vir gelewerde dienste of prestasies, 
verval heeltemal. (Hoewel Jesus dik- 
wels die destyds bekende uitdrukkings 
gebruik het wanneer Hy iets wil sê 
oor die soort optrede en gesindheid 
wat God van 'n mens verwag. Bowen- 
dien is getroue diens aan onse goeie 
God, ook nie `n ,,vrugtelose” saak nie!) 

Volgens 25:14v (vgl. Luk. 17:9v) 
is selfs die geleeniheid om goeie dade 
te doen, goddelike genadegawes! Be- 
loning word dus vrye, onverdiende 
genade en word uitgebeeld as iets wat 
buite alle verhouding is met die diens 
wat gelewer is (19:29, 24:47, 25:21, 28; 
Luk. 6:38, 12:87; vel. ook 20:1-16; 
25:21, 23; 20:23; 25:34; Rom. 4:4) vv. 

Met vers 10 het ons die einde van 
die reeks saligsprekinge (5:8-10) be- 
reik. Verse 11 en 12 is 'n uitbreiding 
van die in vers 10, en is bowendien 
tot die tweede persoon gerig: Afgesien 


BYBELSE TAAL 
Nogeens die Sonde 


Die slotsom waartoe ons gekom het 
toe ons na die oorsprong van die sonde 
gaan kyk het, is dat sonde sy oOoT- 
Sprong in die hart of verkeerde ge- 
dagte het. Die verkeerde gesindheid 
gaan dus die verkeerde daad vooraf. 
Die sonde het dus van binne uit ge- 
kom en toe eers sigbaar gestalte aan- 
geneem in 'n daad van ongehoorsaam- 
heid. 





van Geregtigheid 


van faktore wat met die teksoorlewe- 
ring verband hou, is hierdie oorskake- 
ling na die tweede persoon `n voorbe- 
reiding vir die sendingopdrag wat Je- 
sus in die volgende verse aan sy dis- 
sipels gee. Hulle word direk aange- 
spreek. 


Verdere opmerkings oor die Salig- 
sprekinge: 


1. In die saligsprekinge is Jesus 
as die beloofde Messias aan die woord. 

2. As die Saligsprekinge uit die res 
van die Mattheiis-evangelie en die By- 
bel uitgelig en daarom geisoleer word, 
SOU 'n mens daar miskien 'n algemeen 
— geldende sedewet van kon maak! 'n 
Sedewet waarby Jesus Christus selfs 
oorbodig sou wees. 

3. Word die hele opset van die 
Mattheiis-evangelie in die besonder en 
die Nuwe Testament as geheel, egter 
in ag geneem, is dit ons insiens onbe- 
twisbaar dat Jesus in die Saligspre- 
kinge aan die woord is as die Messias. 


“Los van HOM, is daar geen sprake 


van dat 'n mens in Gods oog salig 
kan wees nie; los van Hom bly die 
armes van gees en die vervolgdes 
buite die koninkryk van die hemele; 
los van Hom bly die treurendes onge- 
troos, die sagmoediges sonder `n erfe- 
nis, die wat honger en dors na die 
geregtigheid, onversadig, ensovoorts! 

4. In die saligsprekinge gaan dit om 
mense wat op God vertrou en danksy 
sy bemoeienis, in hulle gesindheid en 
optrede iets weerspieël van Sy op- 
trede. 

5. In al die saligsprekinge gaan dit 
om beskrywinge van verskillende as- 
pekte van dieselfde erfenis wat die 
deel sal word van almal wat deur Jesus 
Christus verlos is. 

6. Volgens menslike norme is hier- 
die mense uiters ongelukkig. In Gods 
oog, volgens sy oordeel, is hulle egter 
salig! Sy gedagtes is nie Ons gedagtes 
nie! (Vgl. Jes. 55:8, 9). 


(Word vervolg). 


EN BEGRIPPE 


Om al ons vrae oor die sonde te 
beantwoord en om te begryp waaroor 
dit gaan wanneer daar in die kerklike 
taal van sonde gepraat word, is dit 
noodsaaklik dat ons dit baie goed sal 
insien. In die taal van die Bybel is 
die mens 'n sondaar en daaruit volg 
dat hy ook die sonde doen. 





So praat die Bybel oor die oor- 
Sprong van die sonde. Maar die Bybel 


] Blaai om 

NOGEENS SONDE 


C] Van vorige bladsy 


praat ook so oor die oorsprong van 
die sonde (Adam en Eva) dat dit dui- 
delik word dat daardie gebeurtenis in 
die Paradys nie 'n geisoleerde voorval 
in die geskiedenis was waarvan 'n 
mens maar net kennis neem dat dit 
gebeur het en dan weer doodgewoon 
voortgaan met jou eie paadjie nie. 
Nee, die gevolge vir hulle en vir die 
geslagte wat nog sou kom, en selfs 
vir skepping word onmiddellik na 
hulle val al duidelik. Die diepgaande 
gevolge word al op daardie eerste 
bladsye van die boek Génesis geskets. 
`n Mens sien die gevolge onder andere 
hierin tot uiting kom: 


Die houding van die mense teenoor 
God het geheel en al verander (Vgl. 
Gen. 3:8). Hulle wou wegkruip vir 
die Here. Hulle was geskape om voor 
sy aangesig, in sy teenwoordigheid en 
in gemeenskap met Hom te lewe, maar 
nou het hulle die ontmoeting met 
Hom vermy, selfs daarvoor gevrees. 
Skaamte en vrees het die oorheersen- 
de emosies geword in hulle verhou 
ding met God. 


`n Mens kan seker ook praat van 'n 
verandering van God se houding tot 
die mens. Ons sien dit in sy bestraf- 
fing en oordeel en uitdrywing uit die 
tuin. Die sonde het God se toorn te- 
voorskyn geroep. Dit kon nie anders 
nie, want sonde is die teendeel of 
teëspraak van God se wese. God kan 
nie verdraagsaam wees teenoor die 
sonde nie, want dan sou Hy sy wese 
moes ontken. Waar die houding van 
God teenoor sy skepsel gekenmerk 
was deur sy liefde, versorging en wel- 
behae, het die sonde dit versteur tot 
afkeur en bestraffing. 


Die ontvouing van die geskiedenis 
toon dat hierdie gevolge uitgebrei is 
na die ganse menslike geslag (vgl. 
Gen. 4 en 6). Paulus het dit later so 
onder woorde gebring: ,,want almal 
het gesondig en dit ontbreek hulle aan 
die heerlikheid van God” (Rom. 38:28). 
Maar die uitwerking van die sondeval 
het ook uitgebrei na die fisiese wéê- 
reld, soda: selfs die aarde vervloek 
is (Gen. 38:17). Daarmee het ons 'n 
vlugtige beeld en ook maar baie opper- 
vlakkig van die sonde probeer gee 
sodat ons minstens darem tot die be- 
grip kan kom dat sonde `n saak is 
wat baie diep gryp en met gevolge wat 
wesenlike omvorming teweeggebring 
het in die verhouding God, mens en 
skepping. Die sondebegrip van die By- 
bel is ook baie diepergaande as `n spe- 
letjie waarin mense dikwels met groot 
spitsvondigheid en oorspronklikheid 
wil uitmaak of dit of dat sonde is. (Ek 


het by geleentheid die twyfelagtige 
voorreg gehad om 'n traktaatjie te 
lees waarin aangetoon is hoe dans `n 
sonde is waarin al Tien Gebooie ooT- 
tree word!) 


Sonde is nooit maar net `n wille- 
keurige daad waarin ek 'n wet of 
reël ooriree nie. Want elke keer wan- 
neer ek so `n verkeerde ding wil doen, 
kom dit voort uit iets wat dieper gaan 
as selfs daardie verkeerde wil. Die 
verkeerde wil en verkeerde daad is 
in der waarheid die openbaring van 
`n baie diep versteuring in die mens 
se verhouding met God. Sonde is die 
woord wat gebruik word om iets oor 
daardie versteurde verhouding tot God 
te sê. Met ander woorde sonde is iets 
in die wese van die mens. Sonde sê 
in die eerste plek hoe die mens is 
en eers van daaruit hoe hy maak. Dit 
maak ook van sonde `n lewenskwessie 
en nie 'n geleentheidssaak nie. 


Ek is `n sondaar, daarom is ek ge- 
neig om ook die verkeerde te doen. 
Wat sê dit dus nou oor al ons vrae? 
Dit sê: ek gaan my verskillende si- 
tuasies as sondaar tegemoet. My werk, 
my ontspanning, my godsdiens selfs. 
Die sonde vergesel my wanneer ek 
kantoor toe gaan, wanneer ek aan 
sport deelneem, wanneer ek gaan dans, 
wanneer ek kerk toe gaan. Daarmee 
sê ek nie al hierdie genoemde sake 
is sonde nie ,maar ek as sondaar moet 
in elke situasie weet die moontlik- 
heid tot sonde is daar omdat ek en 
almal die sonde in ons saamdra. Dit 
lê met ander woorde nie soseer in die 
eet of drink as sodanig nie, maar wel 
in die keuses wat ek tydens my eet 
en drink uitoefen. 


Daarmee sê ek ook nie aan ons 
jongmense alles is reg en kan maar 
met diep teue ingedrink word, net 
solank `n mens jouself nie te buite 
gaan nie. So maklik is dit ook nie. 
Belangrikste is dat ons in elke situasie 
ons swakheid (sondigheid) sal besef, 
en met groot versigtigheid en verant- 
woordelikheid ons keuses voor God 
sal maak. Want ons sonde is altyd 
teen Hom gerig en tot die aantasting 
van sy eer. 


LESERS OOR 
JEUGWERK 


Die Redakteur — In antwoord op die brief 
van Stienie Esterhuizen in die ,,Hervormer'” 
van Augustus-maand wil ek graag vir die 
Jeugvriende wat nie by die kamp was die 
standpunt stel wat ek destyds as voorsitter 
van die Naboomspruitse J.V. gehuldig het en 
wat almal geglo het die beste is: 

1. Die indeling van een van 'n gemeente in 
'n rondawel, maak van elke rondawel 'n 
nuwe groep en dan is dit nie twee van so 
'n gemeente wat dadelik kliek en nie met 

ander meng nie. As daar 6 dames of mans 
uit een gemeente kom hoe moet jy weet wie 
en wie is maats. Dan is dit die maklikste 
om een te plaas. 

2. Ons het gevoel dat elke ring sy eie 
ontspanningskampe kan hou en wou graag 
die naweek so leersaam as moontlik aanbied. 
Verder het ons gereken op die samewerking 
van elke predikant om van die naweek 'n 
sukses te maak, en dus soveel as moontlik 
opvoedkundige lesings aangebied. Met teleur- 
stelling moet ek egter sê dat 'n groot groep 
predikante nooit na die program gekyk het 
nie en hul J.V. belet het om die kamp by 
te woon. Ek dink 'n mens moet dit by 'n 
opvoedingsnaweek hou, en daardeur die pre- 
dikante aktiveer om te help bou aan die Jeug 
van ons kerk en land. 

3. Die kompetisie-basis van die konsert: 
Kom ons hou by groepe anders oefen een 
J.V. so baie by die huis dat mens nooit die 
verskuilde talent ontdek nie. 

Ek is baie bly oor die vooruitsig van weer 
so 'n kamp wat Stienie in die vooruitsig st". 
Ek sal daar by wees. Sukses word nuue 
toegewens met die reglings daarvan. 

Ten slotte baie dankie Naboomsprimt se 
N.H.J.V. vir die mooi en lekker samewericing 
wat ons altyd gehad het. Dit was lekker. 


Opregte N.H.J.V. groete. 


. Piet van Waveren, Pertoria. 


ANTWOORD OP MNR. L. P. 
CILLIERS 


Ek stem heelhartig met u saam Oor. Uu 
siening van die kerkraad ten opsigte van die 
J.V. en die taak van die jeugouderling, die 
veranderde wêreld ensovoorts. j 

Volgens my lê die kernprobleem van die 
suksesvolle voortbestaan van 'n J.V. egter 
nie by die kerkraad op die eug self mie 
maar `by die predikant. As ek verder in 
hierdie skrywe verwys na ons predikant dan 
praat ek nog as 'n Naboomspruiter en wel 
van hul geliefde predikant ds. Andries Al- 
berts. 

Ons predikant is seker een van die aktiefste 
J.V. predikante wat daar is, 'n man wat 6 
jongmense so kon inspireer dat daardie ses 
die werk van vele meer kon doen maar nog 
meer dat hulle die J.V. in stand gehou het. 
Bybelvasvrae teen veel sterker J.V.'s gewen 
het asook Sangkampe. . j 

Ons as J.V. weer het geweet dit is vir ons 
nie nodig om met die pastorie 'n afspraak 
te maak nie. Daar was ons altyd welkom. 
Al voel ons of ons die drumpel van die 
pastorie deurtrap word ons nog weer genooi 
om te kom. Dit is mos hoe dit moet wees. 
Ek dink ons jongmense moet die lou predi- 
kante 'n bietjie by kom en glo my vry daar 
is genoeg 

U vraag: ,Is die aanwysins van 'n Ouder- 
ling vir Jeugwerk nog wenslik?” 

Ek sou sê ja uirers wenslik maar dan 'n 
jong verantwoordelike persoon, een wat nog 
een van die jeus is wat die probleme van 
vandag se jongniense ken. 

Jeugkomitee aikona! wat van klein plekkies. 

Nou my nuutste ondervinding: My nuwe 
gemeente is die gemeeute van Pretoria. 'n 
Gemeente met 55 wyke en 'n J.V.? (ek vral). 

Die program sê so: N.H.J.V. en voortge- 
sette kategese: Elke eerste Sondagaand van 
die maand om 8.16. Is dit die beste wat die 
stad met al sy jongmense kan doen? Ek 
hoop en vertrou dat ook hier iets mooi kan 
gebeur wat seker moontlik is. Hoe verlang 
ek nou terug na Naboomspruit se program. 
E od elke Maandagaand 7.15 nm. dit is 

MV. tyd. 

Elke eerste Sondag van die maand woon 
die J.V. as groep die erediens by. 

Waar die aanslag vandag so kwaal is op 
die jeug moet daar meer gewerk word. 

Glo my vry die jeug hunker na die regte 
leiding maar op al hul vrae en probleme 
kry hulle net kritiek. A 

Ek hoop meer mense tree toe tot hierdie 
dialoog, ja ek hoop ons jeugorganiseerder 
oom Helgard ook. 


Mooi loop. 


Piet van Waveren. 


GEE JULLE VIR HULLE OM TE EET 


SONDAG 4 NOVEMBER 1973. 


DIE KIND JESUS TUSSEN DIE 
LERAARS 


Luk. 2:40-52. 


Dit was 'n bevel van die Here aan 
die Israeliete dat hulle al drie die 
hoof feeste, dit is die Fees van die 
Ongesuurde Brode, Die Huttefees en 
die Fees van die Weke na Jerusalem 
moes gaan. Dit het later heel dikwels 
gebeur dat hulle nie meer na aldrie 
gegaan het nie maar wel na die Paas- 
fees. 

Na lang afwesigheid het Josef en 
Maria ook weer na Nasaret terugge- 
keer en hulle weer daar gevestig. Die 
lewe het weer sy mormale gang ge- 
gaan en hulle het, behalwe Jesus, nog 
meer kinders gehad. Maar aangaande 
Maria se eersgeborene staan daar: 
,Die Kindjie het gegroei en sterk ge- 
word in die sees en vol wysheid. En 
die genade van God was op Hom”, 

Op twaalfjarige leeftyd kon Hy saam 
met sy ouers na die Paasfees in Je- 
rusalem gaan. Dit was op hierdie 
ouderdom waarop `n Joodse seun toe- 
gelaat is om as verantwoordelike lid 
tot die godsdienstige gemeenskap toe 
te tree as seun van die wet en kon 
hy deelneem aan die godsdienstige 
handelinge in die tempel. 

Dit was vir enige Joodse seun 'n 
groot gebeurtenis. Vanaf die dorps- 
plein het die reis na die Heilige Stad 
begin. Orals langs die pad het nog 
meer feesgangers aangesluit en so het 
dit later `n hele optog geword. Op 
pad het hulle dan ook die bekende 
bedevaartsliedere gesing (Ps. 120-134). 

In Jerusalem was daar tot twee 
miljoen feesgangers bymekaar, terwyl 
in die tempel selfs plek was vir 20,000 
mense. 

Die fees self het bestaan uit die 
voorbereiding, dan die Paasfees self, 
en op die derde dag die dankoffers 
van die eerstelinge van dit oes. Fees- 
gangers moes die eerste drie dae by- 
woon maar was nie verplig om die 
volle sewe dae te bly nie. 

By hierdie geleentheid was die 
twaalfjarige Jesus by die fees en het 
Hy ooggetuie geword by die slagting 
van die paaslam. 

Dit was gebruiklik dat by so 'n fees 
van die rabbi's in die openbaar onder- 
rig gegee het aan die volk. Diegene 
wat wou luister kon. Hulle kon dan 
allerlei vrae stel in verband met die 
fees of oor die uitleg van die wet, en 
die rabbi het geantwoord. 

So het dit dan gebeur dat Jesus ook 
na een van die rabbi's gesit en luister 
het en self ook deelgeneem het aan 
die bespreking. Sy vrae was dan ook 


VIR DIE KATEGESE 


gekenmerk daardeur dat dit ander 
vrae was as wat gewoonlik gevra is. 
Almal was verbaas oor sy kennis en 
antwoord. 

Hiervan het Josef en Maria niks 
geweet nie. Na die derde dag het 
hulle teruggekeer na hulle huis onder 
die indruk dat Jesus wel rens onder 
die feesgangers was. Teen die aand, 
toe hulle al ongeveer twintig myl ver 
was, het hulle gemerk dat Jesus nie 
daar was nie. Hy moes dus in Jerusa- 
lem agtergebly het. Oorstelp van be- 
kommernis het hulle teruggehaas na 
Jerusalem en oral begin soek, maar 
sonder welslae. 

Die volgende dag het hulle Hom 
eindelik in die tempel gevind, in die 
middel van die kring, besig om te vra 
en te antwoord. 

Hulle was verbaas en ontsteld en 
het nog nie ten volle besef dat Hy 
werklik die Messias is, en hulle nie 
oor sy welsyn bekommer hoef te wees 
nie. Hulle het nog nie volkome besef 
wat sy taak en roeping is nie. Dit sou 
Maria eers weet na sy opstanding en 
uitstorting van die Heilige Gees. Maar 
sy het Hom egter bestraf: Kind, waar- 
om het jy so met ons gemaak? Kyk, 
jou vader en ek het jou met angs 
gesoek”. Beleefd het Hy geantwoord: 
,Waarom het u My gesoek, het u nie 
geweet dat Ek in die dinge van my 
Vader moet wees nie?” Sy ouers het 
hierdie dinge nie dadelik verstaan nie, 
maar Maria het daaroor nagedink en 
in haar hart bewaar, soos ook eertyds 
by die aankondiging by sy geboorte. 

Tog het hulle begryp dat Hy die 
Seun van God is wat op bo-natuurlike 
wyse aan hulle sorg toevertrou is. 
En noudat Hy twaalf jaar oud is begin 
Hy sy eie weg gaan in gehoorsam- 
heid aan sy hemelse Vader. Daarom 
moet hulle Hom nie kwalik neem 
wanneer Hy vir `n oomblik sy ver- 
pligting teenoor hulle versuim, ten- 
einde besig te kan wees met die dinge 
van sy hemelse Vader nie. 

Dit is merkwaardig dat die eerste 
woorde wat ons van Jesus self ver- 
neem en weergegee word, hierdie 
woorde is waarin Hy so duidelik wys 
op sy goddelike seunskap en waarin 
Hy pertinent wys of sy lewenstaak en 
roeping, naamlik dat Hy moet wees 
in die dinge van sy hemelse Vader, 
dat Hy Hom altyd in alles moet dien 
en verheerlik. Dis vir hom geen dwang 
nie, sy hele wese smag daarna om 
Hom ite dien en te gehoorsaam. Dis vir 
Hom eienaardig dat Josef en Maria 
dit nie weet nie, daarom sy verbasing. 

Hy gaan egter saam met hulle terug 
en was hulle onderdanig. Watter mooi 
voorbeeld stel Hy as kind nie reeds 


aan alle kinders van alle tye nie? Al 
is Hy sy ouers se meerdere dan nog 
is Hy aan hulle gehoorsaam en voort- 
durend onderdanig. En Jesus het toe- 
geneem in wysheid en in grootte en 
in genade by God en die mense. 

Dit gee 'n betekenisvolle oorsig oor 
die res van sy lewe tot by sy doop toe 
Hy in die openbaar begin optree het. 


SONDAG 11 NOVEMBER 1973. 


DIE DOOP EN VERSOEKING VAN 
JESUS. 


Mat. 3:13-17 en 4:1-11. 


Die evangelie van Lukas berig dat 
Jesus omtrent 30 jaar oud was toe 
Hy na Johannes die Doper gekom het 
om deur hom gedoop te word. Dit 
was nie gebruiklik dat `n jongman in 
die openbaar optree nie en daarom 
moes Jesus ook eers hierdie ouderdom 
bereik. 

Wanneer Jesus vanaf Nasaret na die 
Jordaan aan die woestyn kom versoek 
Hy Johannes om Hom te doop. Aan- 
vanklik weier Johannes omdat hy on- 
der die indruk is van die heiligheid 
en verhewenheid van Jesus teenoor 
sy eie onwaardigheid. En hy wil dan 
ook liewer deur Jesus gedoop word. 

Jesus dring egter daarop aan as 
Hy sê: ,,Laat dit nou toe, want so 
pas dit ons om alle geregtigheid te 
vervul”. En bedoel daarmee dat Hy en 
Johannes elk 'n eie opdrag het om uit 
te voer, Johannes moet doop en Jesus 
moet Hom aan die doop onderwerp. 
En so staan albei in diens van die 
goddelike heilsplan. 

Dan willig Johannes in en gaan 
voort om Jesus te doop. En hierdie 
doop van Jesus het vir die verlore 
mens ewige betekenis en `n diepe 
troos. Jesus wil in sy ewige liefde 
tot verlore sondaars vir ons intree by 
die Vader en ons sonde op Hom neem 
asof dit sy sonde is, sodat Hy ons 
daarvan kan verlos. Hy wil as borg 
en plaasbekleder jn ons plek staan. 
Emmanuel, God met ons, om ons So 
Saam met Hom in volkome verlossing 
voor God te bring. 

Bowendien is die doop die teken 
van die deurgang deur die dood tot 
die opstanding van die ewige lewe. 
Sodoende betuig Hy daarmee dat ook 
Hy eenmaal moet sterwe, maar dan in 


plaasbekledende hoedanigheid. Deur 
self te sterwe kan Hy baie red van 
die ewige dood, maar Hy staan op uit 


die dood en oorwin die graf om na die 
vaderhuis te gaan sodat diegene wat 
aan Hom behoort ook kan wees waar 
Hy is. 


] Blaai om 

En as Hy klaar gedoop is, gaan 
meteens die hemel oop en die Heilige 
Gees daal neer in liggaamlike gedaan- 
te soos 'n duif. Die duif is simbool 
van onskuld en sagmoedigheid. En 
dan kom daar `n stem uit die hemel 
wat sê: ,Dit is my geliefde Seun in 
wie Ek 'n welbehae het”. Na die 
sigbare teken van die Heilige Gees, 
die neerdaal van die duit wat ons kan 
sien as `n salwing met die oog op SY 
Middelaarskap, is daar ook die hoor- 
bare teken by die doop van die Mes- 
sias. Hierdie twee tekens was die be- 
wys dat Jesus die verwagte Messias 
is. Ook vir die gedoopte Seun van die 
hemelse Vader moes dit alles van 
groot betekenis gewees het omdat die 
Vader sy Seun op so 'n duidelike en 
ondubbelsinnige wyse verseker het 
van sy welbehae en troue bystand. 

Hierdie gebeurtenis is verder ook 
van groot belang omdat ons hierin 'n 
duidelike bewys het van die Drie 
eenheid. Die Seun word gedoop, die 
Heilige Gees daal neer, en God die 
Vader spreek vanuit die hemel. 

Na die doop deur Johannes is die 
eerste taak van Jesus as Messias om 
die mag van die vors van die duister- 
nis le oorwin en die sondige wêreld 
van sondeskuld te verlos. 

Soos Moses en Elia verkeer ook Je- 
sus eers in die ruwe, onbewoonde, on- 
herbergsame woestyn in die eensaam- 
heid van afsondering, saam met God. 


Wat Hy in daardie dae geleer of 
gedink het word nie vertel nie. Maar 
Moses en Elia het in daardie tyd 
duidelike opdragte van God ontvang 
wat hulle moes doen in belang van die 
volk van God. 


Moses moes naamlik aan die volk 
die wet van God gee, Elia moes die 
volk tot bekering en onderhouding 
van die wet oproep en Gods oordeel 
aankondig. 

Vir die derde keer word iemand 
nou die woestyn ingelei, hierdie keer 
is dit die Seun van God self, waar 
die Vader met sy Seun 'n gesprek voer, 
Hom ook voorberei vir sy lewenstaak 
en sy kruisdood. 


Hierna volg nou die versoeking in 
die woestyn. In watter gestalte die 
duiwel Jesus genader het weet ons 
nie. Wat ons wel weet is dat hy be- 
staan en dat hy Jesus versoek het en 
Hom tot ongehoorsaamheid wou lei. 


En aan die einde van 40 dae toe 
Hy as mens reeds honger was kom die 
satan met die eerste versoeking: ,As 
U die Seun van God is, sê dat hierdie 
klippe brode word.” 


Hierdie eerste en ook die tweede 
versoeking gryp terug op die gebeurte- 
nis van die doop toe die stem uit die 
hemel gespreek het. Jesus antwoord 
uit Deut. 8:3 en verklaar dat die lewe 
nie deur brood onderhou word, nie, 
maar deur die gehoorsaamheid aan die 
Woord van God. 

Toe die eerste versoeking nie slaag 
nie probeer die satan `n tweede keer. 
Hy neem Jesus na die heilige stad en 
plaas hom op die hoogste punt van 
die dak van die tempel. Ook hier gaan 
dit om die vraag of Jesus werklik 
die Seun van God is. Indien wel sal 
Hy die versekering hê dat God Hom 
teen alle moontlike gevaar sal be- 
skerm. Maar ook hierdie versoeking 
weer Jesus af met 'n verklaring van 
gehoorsaamheid aan die Woord van 
God — Deut. 6:16. 

Die derde versoeking is die swaar- 
ste. Die satan bied. Jesus die heer- 
skappy van hierdie wêreld aan sonder 
dat Hy daarvoor moet ly. Daar is egter 
'n voorwaarde aan verbonde. Jesus 
moet neerval en hom aanbid. Jesus 
moet dus die heerskappy van die 
satan erken en Hom daaraan onder- 
werp. Sodoende sal die stryd tussen 
God en Satan beëindig wees en laas- 
genoemde as oorwinnaar tevoorskyn 
tree. 

Maar ook hierdie versoeking weer- 
staan Hy met `n besliste afwysende en 
teregwysende antwoord: ,,Gaan weg, 
Satan. Want daar is geskrywe: Die 
Here jou God moet jy aanbid en Hom 
alleen dien.” Hy noem Satan by die 
naam om hom aan te sê dat Hy God 
se teenstander is en nie God nie en 
dat hy geen aanspraak mag maak op 
aanbidding nie. God alleen mag aan- 
bid word. 

Driemaal het hy Jesus aangeval, 
maar is elke keer afgeweer deur 'n 
Skrifwoord ontleen aan Deuterono- 
mium, die boek van Moses waarin die 
Here sy voorskrifte vir sy volk laat 
opteken het toe hulle 40 jaar in die 
woestyn verkeer het. 

Hierna neem Satan die wyk en dan 
verskyn die engele om Jesus met 
voedsel te bedien. 

Al drie die versoekings staan in 
verband met die uitvoering van die 
Messiaanse taak van Jesus. As Seun 
van God beskik Jesus oor goddelike 
mag. Hy verkies volstrekte afhanklik- 
heid van sy hemelse Vader, nederig- 
heid en gehoorsaamheid aan die wil 
van God. En deur so te handel, lewer 
Hy onomstote met sy eie lewe bewys 
dat Hy wel die Seun van God die 
Vader is. 


SONDAG 18 NOVEMBER 1973. 
DIE MESSIAS. 
Jesaja 9:1-6. Miga 5:1-4. 


Die volk wat in duisternis wandel, 
het 'n groot lig gesien, die wat woon 

in die land van die doodskaduwee oor 
hulle het 'n lig geskyn. 


Met hierdie bekende woorde kom 
die profeet Jesaja na eeue van stil- 
swye oor die verwagte Messias skielik 
en onverwags met 'n deurbraak. 


Die volk het in doodskaduwee ge- 
woon, hulle hele voortbestaan was on- 
seker, dit het gelyk of daar niks sou 
kom van die eeriydse belofte van Hom 
wat sou kom en die kop van die slang 
sal vermorsel nie. 


En nou skielik terwyl die volk in 
troostelose ballingskap woon, kom 
daar nuwe hoop en verwagting. Ons 
kan maar net met `n paar woorde uit- 
drukking gee aan daardie heuglike 
onverwagte wending. Lig in duister- 
nis. 'n Groot lig wat alle skaduwees 
sou verdryf en nuwe hoop bring. 


Ja, teen `n donker agtergrond van 
politieke en geestelike nood sien Je- 
saja nou die Lig van verlossing en 
heil, Jesus Christus. Ons kla vandag 
oor die duisternis waarin ons, die 
mensdom van ons tyd verkeer, ons 
sien 'n duistere toekoms en duister 
gedagtes in die harte van duisende 
mense, maar as ons kennis dra van 
die geskiedenis en omstandighede in 
die tyd van Jesaja weet ons dat daar 
in die verlede ook donker dae was. 


Jesaja sien die ware volk van God 
wat in die duisternis wandel, nie slegs 
as enkelinge of 'n groep onder die volke 
nie, nee, 'n hele volk wandel in duis- 
ternis. Hulle is verdwaas en verdwaal, 
hulle weet nie watter rigting hulle 
moet inslaan nie, hulle woon in 'n 
land van doodskaduwee. Hulle het 
radeloos geword, moed opgegee om 
koers te hou. Die naderende dood het 
sy skaduwee oor hulle gewerp. Waar- 
lik die geskiedenis wat Jes. 9 vooraf 
gaan was somber en droewig. 
Vrees cn verslaenheid heers by die 
hele volk sowel as by hulle koning en 
Sy raadsmanne. Daar is ook geen Gods- 
vertroue meer nie, die geloof is weg 
en treurig en beklaenswaardig is daar- 
die volk en mens wat nie meer glo nie. 
Ja hulle wandel in die duisternis, voer 
'n slawebestaan onder die stok van 
die drywer. 


En dan plotseling, Jesaja het dit 
eerste gesien, `n groot Lig. Maar ook 
Miga sê: ,En jy, Betlehem ËEfrata, 
klein om te wees onder die geslagte 
van Juda, uit jou sal daar vir my 
uitgaan een wat `n Heerser sal wees; 
en sy uitgange is uit die voortyd, uit 
die dae van die ewigheid.” 


God werk in die lyn van die geslag- 
te. Dis een van die groot waarhede 
wat veral die Ou Testament vir ons 
getuig. Die historiese lyn word sterk 
onderstreep. Die Heerser is uit Betle- 
hem, uit die geslag van Dawid. 


[7] Na volgende bladsy 








DIÉ KINDERS SE HERVORMER 


SONDAG 4 NOVEMBER 1973. 
DIE KIND JESUS IN DIE TEMPEL. 
Lukas 2:40-52. 

Met hierdie lessie gaan ons nou 
weer terug na die jeug- of kinderjare 
van Jesus. Veel word egter nie vir ons 
van Jesus se kinderjare vertel nie. 

In Lukas 2 vers 40, lees ons egter: 
,En die Kindjie het gegroei en sterk 
geword in die Gees en vol van wys- 
heid. En die genade van God was op 
Hom.” 

So baie keer lees of hoor ons van 
klein kindertjies wat besonder oulik 
is. Hulle sê snaakse dingetjies en ge- 
bruik woordjies wat ons lekker laat 
lag. Dan sê ons dat so `n outjie darem 
baie oulik is. Ons moet egter nie vers 
40 van Lukas 2 so lees nie. Wat daar 
bedoel word, is dat Jesus van kleintyd 
af sy roeping op aarde begin vervul 
het. Soos wat 'n klein kindjie van 


jongs af na die verhale luister wat 
mamma uit die Bybel vertel, so het 
Jesus opgegroei in die kennis van die 
Woord van God; met ander woorde, 
Jesus het, vandat Hy kon praat en 
luister, besonderlik geluister na die 
verhale van die magtige dade en 
werke van God, sy werklike Vader. Sy 
hele lewe deur het Jesus ,as Seun 
van God, net gelewe om God te ver- 
heerlik in gedagtes, woorde en werke. 
Dit is miskien moeilik vir ons om dit 
te verstaan, want ons as mense, of ons 
nou kinders of grootmense is, is ge- 
neig tot die sonde, tot dit wat ver- 
keerd en sleg is. Jesus, as Seun van 
God, was egter sonder sonde. Hy kon 
nie sleg praat of dink van ander mense 
nie en nooit het daar oor sy lippe 
vuil taal of vloekwoorde gekom nie. 
En daarom lees ons ook in vers 40, 
,Wwas die genade van God op Hom”. 


So het Jesus dan opgegroei tot sy 
twaalfde jaar en in daardie jaar het 
daar iets besonderliks gebeur: Jesus 
het naamlik saam met sy ouers na 
die tempel in Jerusalem gegaan, want 
dit was die tyd van die Paasfees. Die 
Paasfees is die fees wat die Jode vier 
om die uittog uit Egipte te herdenk. 
Julle sal nog onthou dat die Jode die 
eerste keer 'n lam geslag en ongesuur- 
de brode geëet het, die nag toe hulle 
uit Egipte weggetrek het. Sedert daar- 
die dag word dié fees nog altyd deur 
die Jode gevier, tot vandag toe. 


Soos ons gesê het ,het Jesus saam 
met sy ouers na Jerusalem gegaan om 
die fees te vier. Waarskynlik het ʼn 
klomp mense saam gereis na Jerusa- 
lem. Daar is meestal gestap. Net die 
vroue het gewoonlik op donkies gery. 


] Blaai om 





GEE JULLE VIR 
HULLE OM TE EET 


] Van vorige bladsy 


Met die koms van die groot Lig wat 
Jesaja aankondig en wat die volk 
saam met hom sal sien, sal die volk 
as oorwinnaars juig en fees vier soos 
wanneer die dorsvloer vol is. Dan 
geen slawevolk meer onder 'n drywers- 
juk nie, geen krygstoneel van stof en 
bloed nie maar 'n oestoneel, vrede 
sonder einde, want dit is op reg en 
geregtigheid gegrond. 

Dit is die Lig in die duisternis. Nie 
hulle werk nie maar God se werk. 
`n Swanger maagd. 'n Kind is gebore. 
'n Seun is gegee, die hoogste en groot- 
ste. Godsgeskenk aan die mensdom in 
nood. As Hy eenmaal die heerskappy 
sal oorneem sal dit blyk dat in Hom 
die Wonderbare Raadsman, Sterke 
God, Ewige Vader, Vredevors verskyn 
het wat die beste uit die verlede sal 
laat herrys. Dawid se troon en ko- 
ninkryk sal herbevestig word met nog 
meer glorie as voorheen. Die waarag- 
tige Lig wat elke mens sou verlig 
was aan kom in die wêreld. In Hom 
was lewe, en die lewe was die lig van 
die mense. 'n Lig op die pad en 'n 
lamp vir die voet, 'n hemelse lig wat 
bly skyn in die hart van die mense, 
die blink Mêrester wat die nagdonker 
verdryf. 

Elke jaar as dit Kersfees is ervaar 
ons opnuut hierdie groot Lig. Het ons 
dit al gesien? Het Jesus Christus in ons 
lewe werklikheid geword? 


SONDAG 25 NOVEMBER 1973. 


GEBOORTE VAN JOHANNES 
AANGEKONDIG. 


Lukas 1:5-25. 


Deur die noem van die naam van 
Herodes, koning van Judea, weet ons 
dat die aankondiging van Johannes 
se geboorte plaasgevind het in die jaar 
37-4 v.C., die tydperk van Herodes se 
koningskap. 

Sagaria was `n priester uit die af- 
deling van Abia. (Dawid het die pries- 
ters in 24 klasse verdeel. Vir A#ron 
die hoëpriester het 2 seuns in die 
lewe gebly, naamlik Eleaser en Ttamar. 
Hulle het die priesterskap na hulle 
vader bedien ,.maar toe dit blyk dat 
die seuns van Eleaser talryker was aan 
gesinshoofde as die seun van Itamar, 
het hulle dit so ingedeel; vir die seuns 
van Eleaser 16 familiehoofde en vir 
die seuns van Ttamar volgens hulle 
families 8”. Hulle het om die beurt 
diens in die tempel gedoen. Abia was 
een van hierdie hoofde). 

Sagaria se vrou was Elisabet en ook 
afkomstig uit 'n priesterlike familie: 
,En hulle was altwee regverdig voor 
God en het in al die gebooie en regte 
van die Here onberispelik gewandel.” 

Hulle het geen kinders gehad nie. Die 
feit dat jy geen kinders gehad het nie, 
was in daardie tyd as 'n straf gesien. 
Sagaria en Elisabet was ook al oud en 
Elisabet kon nie kinders hê nie. 

Op 'n dag was Sagaria besig om die 
priesteramp voor God te bedien en 
was hy besig om in die tempel te 
werk en reukwerk te brand. Die hele 
volk was besig om buite te bid. 

Toe verskyn daar aan hom 'n engel 
van die Here; ,En toe Sagaria hom 


sien was hy ontsteld, en vrees het 
hom oorval.” 


'n Ongelooflike saak word deur die 
engel aan Sagaria berig. Hy en sy 
vrou sal 'n seuntjie hê en hulle moet 
hom Johannes noem. Dit sal ook `n 
besondere seuntjie wees, want God 
het in hom `n besondere taak. Hy sal 
vir sy ouers 'n blydskap en verheuging 
wees en baie mense sal oor sy geboorte 
bly wees. ,Wyn en sterk drank sal hy 
nooit drink nie, en hy sal vervul word 
met die Heilige Gees .. . En hy sal 
baie van die kinders van Israel bekeer 
tot die Here hulle God, . . . om vir 
die Here 'n toegeruste volk te berei.” 


Sagaria wou dit nie glo nie, dit was 
vir hom te wonderlik om waar te 
wees. ,,Want”, het hy gesê: ,,Ek is 'n 
ou man en my vrou is op gevorderde 
leeftyd”. Hy vra ook verbaas `n teken: 
,Waaraan sal ek dit weet?” 


Toe stel die engel homself beter aan 
Sagaria bekend. Sy naam is Gabriël, 
wat deur God gestuur is om hierdie 
goeie tyding te bring en die teken 
wat die engel nou aan Sagaria gee is 
dat Sagaria stom sal wees: ,,Jy sal 
Swyg en nie kan praat nie 'tot op die 
dag dat hierdie dinge gebeur, omdat 
jy my woorde wat op hulle tyd vervul 
sal word, nie geglo het nie.” 

Die volk het nog steeds buite die 
tempel op die priester, Sagaria, se 
verskyning gewag, ,maar toe hy uit- 
kom kan hy met hulle nie praat nie”. 
So het dit ook gebly totdat die seun 
gebore is en Sagaria op 'n skryfbordjie 
die seun se naam, Johannes geskrywe 
het, sodat almal kan weet wat sy naam 
SOU wees. 

Ds. J. P. B. Blignaut. 

DIE KINDERS SE 
HERVORMER 


Van vorige bladsy 














En toe die feesdae verby is, het al die 
mense weer in 'n groep iteruggestap 
en gery na die dorpe en plekke waar 
hulle vandaan gekom het. Nou weet 
ons dat Jesus se ouers in Nasaret in 
Galilea gebly het en Jerusalem in die 
provinsie Judea geleë is. Kyk ons op 
'n kaart, sien ons dat Nasaret om- 
trent 100 kilometers of 60 myl van 
Jerusalem is. As 'n mens dit moet 
stap en daar is vroue en klein kinders 
by, sal dit 'n mens omtrent drie dae 
neem om die reis te voltooi. Die groot- 
mense het seker in 'n groep saamge- 
stap en voor hulle uit, die kinders. 


Jesus se ouers, Josef en Maria, het 
nie vir Jesus gesien toe hulle terug- 
stap nie en hulle het gedink dat Jesus 
maar tussen die ander kinders was. 
Toe hulle egter die aand 'n plekkie 
soek om die nag te slaap, nadat hulle 
die hele dag gestap en gereis het, kom 
hulle agter dat Jesus nêrens te kry 
is nie. Orals het hulle rondgesoek, 
maar tevergeefs. Dan beteken dit net 
één ding: Jesus het in Jerusalem 
agtergebly! Hulle stap toe die hele 
end pad terug en daar kry hulle vir 
Jesus in die tempel of kerk van die 
Here, besig om met die slim mense 
van die kerk, die leraars en skrifge- 
leerdes, te praat. En al die skrifgeleer- 
des was verbaas oor die vrae wat Jesus 
gevra het en die antwoorde wat Hy 
hulle gegee het as hulle Hom weer 
iets gevra het. 


Nou sal ons dink dat Jesus 'n onge- 
hoorsame kind was om Sy ouers SO- 
iets aan te doen, maar luister bietjie 
wat Jesus antwoord toe hulle Hom 
vra hoekom Hy dit gedoen het: ,Het u 
nie geweet dat Ek in die dinge van 
my Vader moet wees nie?” Net twaalf 
jaar oud, maar Jesus weet presies 
waarom Hy na die aarde gekom het: 
om God te verheerlik en met sy dinge 
besig te wees. Dit is nie 'n ongehoor- 
same kind wat met die dinge van die 
Here besig is nie; dit is nie `n onge- 
horsame kind wat in die kerk sit en 
luister na die woorde van die leraars 
en skrifgeleerdes nie. Dit is juis onge- 
hoorsame kinders wat wegbly van die 
kerk af; dit is juis ongehoorsame 
kinders wat nie wil luister na die 
Woord van die Here nie. 


So het Jesus dan opgegroei en groot 
geword en in Lukas 2 vers 52 lees ons: 
,En Jesus het toegeneem in wysheid 
en grootte en in genade by God en 
die mense.” 


Vragies: 

Wat is die Paasfees wat die Jode 
vandag nog vier? 

Waar is die Paasfees gewoonlik ge- 
vier? 

In watter stad? 

Hoe ver is Nasaret ongeveer van Je- 
rusalem af? 

Hoe het die mense in daardie tyd 
gereis? 

Vertel wat met Jesus in Jerusalem 
gebeur het toe sy ouers na Hom 
gesoek het. 


SONDAG 11 NOVEMBER 1973. 
CHRISTUS GEDOOP EN VERSOEK. 
Matt. 8:18-17; Matt. 4:1-11. 


Ons moet altyd onthou dat Jesus 
ook as mens op aarde geleef het, al- 
hoewel Hy die Seun van God was. Net 
SOOS 'n gewone mens het Jesus ook 
gely, honger geword, geween en dors 
geword. Hy is ook deur die satan ver- 
soek net soos ons vandag ook nog ver- 
soek word. Daar is egter één groot 
verskil: Jesus was sonder sonde. 

Om te bewys dat Hy ook mens was, 
het Jesus toegelaat dat Hy gedoop 
word net soos ons vandag nog steeds 
gedoop word. Dit het sê gebeur: Jesus 
het vanaf Galilea na die Jordaanrivier 
gegaan om daar deur Johannes die 
Doper gedoop te word. In daardie tyd 
het Johannes juis gepreek en vir die 
mense vertel dat die Koninkryk van 
God naby die mense gekom het, tus- 
sen hulle. Wat hy bedoel het is dat 
Jesus, die Seun van God, as mens na 
die aarde gekom het om ons van ons 
sondes te verlos. Dié mense wat geglo 
het, is dan deur Johannes sommer daar 
in die Jordaanrivier waar hy gepreek 
het, gedoop. En so het Jesus ook na 
Johannes by die rivier gekom om ge- 
doop te word. 

Johannes het so iets egter nie ver- 
wag nie en hy sê vir Jesus: ,,Ek het 
nodig om deur U gedoop te word, en 
kom U na my toe?” Maar Jesus het 
vir Johannes oortuig om Hom te doop, 
al het Johannes ook gevoel dat hy nie 
werd is om die skoenrieme van Jesus 
se skoene vas te maak nie. 

Net nadat Jesus gedoop is, het 'n 
groot wonderwerk gebeur: Uit die 
hemel het die Heilige Gees soos `n 
duif op Jesus neergedaal en 'n stem 
het gesê: ,,Dit is my geliefde Seun 
in wie Ek 'n welbehae het.” Dit was 
die stem van God om vir die mense te 
wys dat alhoewel Jesus Homself as 
mens laat doop het, Hy tog nog die 
Seun van God was. 

Net nê die doop van Jesus, tree die 
duiwel te voorskyn om Jesus te ver- 
soek. Dit beteken dat die duiwel of 
satan vir Jesus probeer verlei het om 
iets verkeerds te doen. Dit het so ge- 
beur. Jesus het na die woestyn gegaan 
en daar veertig dae sonder kos gebly en 
aan die einde van die veertig dae het 

Hy naderhand honger geword. Dit is 
toe dat die satan met sy versoekings 
gekom het. Hy weet Jesus is swak en 
afgemat en baie honger. 


Daarom gaan sy eerste versoeking 
met kos gepaard. Maar daar sit 'n 
angel, fyn weggesteek, in die versoek. 
Luister mooi wat sê hy: ,As U die 
Seun van God is, sê dat hierdie klippe 
brode word!” 'n Paar dinge word vir 
ons nou baie duidelik. Kom ons kyk 
hoe slu die satar te werk gaan met sy 
versoekings. 


1. Hy wag met sy versoekings totdat 
ons liggaamlik en geestelik baie swak 
is. Dan kan ons mos nie maklik ,,nee” 
Sê nie. So doen hy ook met Jesus. 

2. Hy probeer altyd eerste om `n 
mens te laat twyfel. So ook met Jesus. 
As U die Seun van God is, so begin 
hy. Jesus moet nou begin twyfel of Hy 
werklik die Seun van God is. Jesus 
moet dus dus 'n wonderwerk vir Satan 
doen. 


3. Die satan konsentreer op ons 
swakste plekke. As ons nie wil kerk 
toe gaan nie, dan fluister hy in ons 
ore dat dit nie nodig is om elke Son- 
dag kerk toe te gaan nie. Luister wat 
probeer hy met Jesus. Hy weet Jesus 
is baie honger. As Jesus die klippe in 
brood verander, kan Hy eet en Hy 
sal dan nie meer honger wees nie. 
Dan kan Jesus sy lyding op aarde ver- 
sag. As Hy dan dors word, of siek 
word, of iets nodig het, kan Hy net 
'n wonderwerk doen en dan is alles 
reg. Maar as Jesus al hierdie wonder- 
werke doen, dan luister Hy na die 
versoeking van Satan. Nee, Jesus het 
nie na die aarde gekom om wonder- 
werke vir Homself te doen nie, maar 
om ons, sondige mense, te red van 
die mag van Satan. Pragtig antwoord 
Jesus die satan: ,Die mens sal van 
brood alleen nie lewe nie, maar van 
elke woord wat deur die mond van 
God uitgaan.” 


Die satan het 'n neerlaag gely, maar 
hy gee nooit moed op nie. Ook sy 
tweede versoeking is daarop ingestel 
om God se planne te verydel. Jesus 
moet van die dak van die tempel af- 
spring om te bewys dat Hy die Seun 
van God is. Wat is nou die satan se 
doel? Luister mooi hoe goed ken hy 
die Bybel. Ja, die satan gebruik selfs 
die Woord van God, die Bybel, om ons 
te versoek. Hy sê vir Jesus: ,Daar is 
geskrywe (Psalm 91:12) Hy sal sy 
engele bevel gee aangaande U, en 
hulle sal U op die hande dra, sodat U 
nie miskien u voet teen `n klip stamp 
nie.” As Jesus sou afspring, dan sou 
die volgende gebeur: 

1. Jesus luister dan na die stem van 
Satan. 


2. Ook God luister dan na Satan en 
beveel sy engele om Jesus op te pas. 


C] Na volgende bladsy 


3. Die mense sal sien hoe Jesus van 
die hoë tempel afspring en niks oor- 
kom nie. Dan sal hulle vir Hom dade- 
lik koning maak. Dan is Jesus 'n aard- 
se koning, in plaas van ons Hemelse 
Heer. Weer antwoord Jesus die satan: 
,Daar staan ook geskrywe: Jy mag die 
Here jou God nie versoek nie. 


Nou probeer Satan vir die laaste 
keer om Jesus te versoek. Hy sal die 
hele aarde met al die rykdomme aan 
Jesus gee, as Jesus hom aanbid. Hoe 
dikwels val ons nie vir hierdie ver- 
soeking van Satan nie. Ons wil graag 
ryk word en mag en geld op aarde 
versamel en dan gee ons ons siel as 
losprys aan Satan. Dit is 'n wrede ver- 
soeking aan Jesus. Die satan belowe 
die hele aarde aan Jesus. Jesus kan 
as aardse koning oor al die nasies en 
volke heers; maar dan luister hy vir 
Satan en is sy koms na die aarde 
tevergeefs. Jesus moet dus kies tussen 
al die rykdomme van die aarde aan 
die een kant en die siele van ons 
sondige mense aan die ander kant. 
Jesus het na die aarde gekom om ons 
te red van die satan. Hy het nie ge- 
kom om in rykdom te lewe nie, maar 
om ons lewens vir die ewige lewe in 
die hemel te red. 


,Gaan weg agter My, Satan! want 
daar is geskrywe: Die Here jou God 
moet jy aanbid en Hom alleen dien.” 
Jesus verkies dus ons arme, sondige 
mense bokant rykdom en eer en aan- 
sien. Kan ons Hom ooit genoeg prys 
en dank dat Hy ons uitgekies het? 


En wat vra Jesus van ons? Net dit: 
Dat ons in Hom sal glo en Hom sal 
dien, dan gee Hy aan ons die ewige 
lewe, verniet. 


En nê die versoekings het die satan 
weggegaan en daar het engele uit die 
hemel gekom en Hom gedien (Matt. 
4:1) 

Vragies: 
Deur wie is Jesus gedoop? 
Waar is Jesus gedoop? 
Hoekom is Jesus ook gedoop? 
Waar is Jesus versoek? 
Noem die drie versoekings van Jesus. 


SONDAG 18 NOVEMBER 1973. 


DIE MESSIAS. 
Jes. 9:1-6; Miga 5:1-4. 

Dwarsdeur die Ou Testament kry 
ons voorspellings dat Jesus gebore 
sou word. Meestal was dit profete wat 
herdie voorspellings gemaak het. Pro- 
fete was mense wat deur God uitver- 
kies is om hierdie voorspellings te 
doen. Al hierdie voorspellings, noem 
ons die goue draad wat deur die hele 
Ou Testament loop. 

Een naam wat baie in die voorspel- 
lings voorkom, is die naam Messias. 
Messias beteken ,,Christus” of ,,Ge- 
salfde”. Met ander woorde, God say sy 
eie Seun, sy Gesalfde na die aarde 
stuur om ons as sondige en verlore 


mense, te red van die sonde en van 
Satan. 

Een, groot profeet wat baie van 
Christus se koms na die aarde geprofe- 
teer of voorspel het, was Jesaja. In 
Jesaja 9 lees ons van die Messiasryk. 
Daar voorspel Jesaja dat daar 'n Lig 
sal kom vir ons wat in die duisternis 
van die sonde verval het. In vers 5 
voorspel hy dat 'n Kind gebore sal 
word, 'n Seun op wie se skouers die 
Heerskappy” sal rus met ander woor- 
de, 'n Koning. 

En hierdie kind of seun sal genoem 
word: Wonderbaar, Raadsman, Sterke 
God, ewige Vader, Vredevors. En dit 
was presies wat Jesus op aarde was. 
Op aarde het Hy wonders gedoen, raad 
gegee en vrede verkondig. In die he- 
mel is Hy ons Sterke God en Ewige 
Vader en sy ryk in die hemel, duur 
tot in ewigheid. 

'n Ander profeet wat ook van Jesus 
voorspel het, is die profeet Miga. In 
Miga 5 voorspel hy waar die Messias, 
dit is Christus, gebore sou word en 
hy noem Betlehem op die naam. Luis- 
ter net wat in Miga 5 vers 1 staan: 
,En jy, Betlehem Efrata, klein om 
te wees onder die geslagte van Juda, 
uit jou sal daar vir My uitgaan een 
wat 'n Heerser in Israel sal wees.” 

Nou weet ons almal dat Jesus in 
Betlehem gebore is en ons weet ook 
dat Josef, die aardse vader van Jesus, 
uit die geslag van Juda was. 

So sien ons dus outjies, dat die pro- 
fete byna duisend paar vo6r die ge- 
boorte van Jesus, al van hierdie won- 
derlike gebeurtenis voorspel het. Laat 
juffrou of meneer in die kategeseklas 
ook nog vir julle dele voorlees uit 
Jesaja 11, 28, 35, 49 en 58 en daarin 
sal julle nog verdere voorspellings kry 
van Jesus se koms na die aarde. 

Vragies: 
Wat is 'n profeet? 
Wat is die goue draad wat dwarsdeur 
die Ou Testament 100p? 
Watter twee groot profete het van 
Jesus se koms voorspel? 
Wat beteken ,,Messias”? 


SONDAG 25 NOVEMBER 1973. 


DIE GEBOORTE VAN JOHANNES 
DIE DOPE AANGEKONDIG. 


Maleagi 3:1; Luk. 1:5-25. 


Nie net die koms van Jesus na die 
aarde is lank voor die tyd voorspel 
nie, maar ook die geboorte van Jo- 
hannes die Doper. In Maleagi 3:1 lees 
ons: ,Kyk, Ek stur muy boodskapper 
wat die weg voor My uit sal baan.” 
Hierdie boodskapper wat sou kom, 
was niemand anders as Johannes die 
Doper nie. Hy was die man wat eerste 
aan die Jode vertel het, dat Jesus 
alreeds gekom het en tussen hulle is. 
Dit het hy gedoen toe hy langs die 
Jordaanrivier gepreek het en die men- 
se gedoop het. Dit was ook daar waar 


hv vir Jesus self gedoop het. (Sien 
die lessie van Sondag 11 November.) 

In Lukas 1 vanaf vers 5 lees ons 
hoe 'n engel na Sagaria, die vader van 
Johannes, gekom het en vir hom kom 
vertel het dat Johannes gebore sou 
word. Dit het so gebeur: 


In die dae van Herodes (dieselfde 
Herodes wat die klein kindertjies laat 
doodmaak het) was daar 'n priester 
met die naam van Sagaria, en Sy vrou 
se naam was Elisabet. Hulle was al 
oud, maar het geen kindertjies gehad 
nie. Toe Sagaria eendag in die tempel 
diens gedoen het, verskyn daar `n 
engel van die Here aan hom. Dit was 
dieselfde engel wat ses maande later 
na Maria gegaan het om vir haar te 
gaan vertel dat sy ook `n seuntjie 
naamlik Jesus, sou hê. Hierdie engel 
se naam was Gabriël. 


Johannes die Doper was dus net 
ses maande ouer as Jesus. In elk ge- 
val, die engel verskyn aan Sagaria en 
vertel vir hom dat Elisabet `n seuntjie 
sal hê en dat sy naam Johannes moet 
wees. Dan vertel die engel verder aan 
die verskrikte Sagaria dat Johannes 'n 
profeet sal wees wat vir die mense van 
die Messias, dit is Jesus, sal vertel en 
dat baie mense op sy prediking, be- 
keer sal word. Ook sal Johannes 'n 
Nasireër wees soos Simson. Dit is 
iemand wat geen sterk drank sal drink 
nie. Ons sien dus dat die profeet 
Maleagi se voorspelling hier bewaar- 
heid word. Johannes moet met sy pre- 
diking die weg voorberei vir Jesus. 


Sagaria herstel van sy skrik en vra 
vir die engel `n teken. Dit beteken 
dat Sagaria nie eintlik geglo het wat 
die engel vir hom vertel het nie. Toe 
gee die engel vir hom dié teken: Hy 
sal stom wees, dit beteken hy sal niks 
kan praat of sê, totdat die kindjie 
gebore word nie. En met hierdie 
laaste woorde het die engel verdwyn. 


Nou sal ons in volgende maand se 
lessies verder lees hoe alles gebeur 
het. 

Vragies: 
Watter profeet het lank voor die tyd 
van Johannes se geboorte voorspel? 
Wie was die ouers van Johannes? 
Watter engel het die boodskap aan 

Johannes se ouers gebring? 
Watter teken het die engel vir Johan- 

nes se vader gegee? 

Hoeveel maande was Johannes ouer as 

Jesus? 





In Habakuk lees ons: Nie deur krag 
of deur geweld nie, maar deur my 
Gees sal dit geskied. Sou dit nie 
moontlik wees om, besield deur die 
Gees (wat ons tot sy werktuie wil 
maak), nuwe weë te vind om sonder 
geweld vrede en geregtigheid na te 
jaag nie? 

— Ds. G. C. Tromp. 

Op Dinsdag, die Sste Mei 1973 is 
oom Danie Kok onder blyke van groot 
belangstelling begrawe vanuit die kerk 
van die Nederduitsch Hervormde Ge- 
meente Krugersdorp-Oos. 

Daniël Jacobus Kok is op 3 Fe- 
bruarie 1906 gebore op die Koks se 
familieplaas, Lindley 87, in die distrik 
Krugersdorp. Sy grootmoeder aan va- 
derskant was Elizabeth Rebecca Lind- 
ley, 'n direkte afstammeling van eer- 
waarde Daniël Jacobus Lindley wie se 
name oom Danie dan ook gedra het 
en na wie die plaas ook vernoem is. 


Net soos sy vader (wat dieselfde 
name as hy gehad het), was oom 
Danie 'n patriot in murg en been. Hy 
was hartstogtelik lief vir ons volk en 
alles wat eie is aan ons volk. Sy plek 
was nooit leeg by ons volksfeeste nie 
en hy kon met fyn besonderhede en 
groot smaak en aanvoeling oor ons 
volksgeskiedenis praat. Die stryd van 
die Afrikaner op die Rand, het hy tot 
'n groot mate meegemaak. Dit het op 
hom `n blywende indruk gemaak en 
sekere sake betreffende die Afrikaner 
en sy volkseie nog dieper ingekerf in 
Sy wese. 


Oom Danie was `n bekende figuur 
in die kerk op die Rand. Hy het baie 
jare as kerkraadslid gedien, eers in 
die gemeente Krugersdorp en later in 
die gemeente Johannesburg-Noord. Hy 
was 'n man wat vir sy geloof geleef 
het. Wie hom geken het, het 'n ware 
kerkman, `n man uit een stuk, geken. 
Vir sy kerk het hy alles feil gehad. 
Sy plek in die kerk was nooit leeg nie. 


Ook buite die kerk het oom Danie 
werk van onskatbare waarde gedoen. 


DANIEL JAGOBUS KOK 


(3.2.1906—6.5.1973) 





Vir byna vyf en twintig jaar het hy, 
bygestaan deur sy eggenote, tant San- 
nie, in diens van die Departement van 
Volkswelsyn gestaan. Gedurende 1939 
het hy in diens getree van die Kinder- 
sorgvereniging as personeellid in die 
Plek van Veiligheid en Bewaring — 
die latere Normanhuis. Gedurende 
1940 het hy hoof van hierdie inrig- 
ting geword en dit gebly tot in 1963 
toe hy weens swak gesondheid uit 
die diens moes tree. 


By sy uittrede het die Departement 
van Volkswelsyn en Pensioene 'n brief 
van waardering aan oom Danie gegee. 


Daarin word onder andere gesê: 
; . wat `n prestasie is dit nie om 
te kan sê dat meer as 16,000 kinders 
deur u hande gegaan het en dat u 
sonder enige gewetenswroeginge kan 
verklaar dat u altyd die beste gegee 
het waartoe u instaat was”, Inderdaad 
het oom Danie hierdie werk as 'n 
lewenstaak gemaak. Hy het altyd ʼn 
baie sagte plekkie in sy hart gehad 
vir 'n kind en veral vir daardie kin- 
ders wat langs die pad beland het. 
Sy vaderlike hand was altyd daar om 
op te help en ondersteunend voort 
te help. Oom Danie was iemand wat 
naasteliefde daadwerklik uitgeleef het. 

Hy en sy eggenote se huis was ten 
alle tye oop vir hierdie kinders en 
wye vriendekring. Sy vriendelike, jo- 
viale en respek-inboesemende gestalte 
sal op kerklike en maatskaplike vlak 
deur baie gemis word. 

Oom Danie is op die 4de Julie 1932 
getroud met Susanna (tant Sannie) 
Pieterse. Saam het hulle twee dogters 
grootgemaak, naamlik Felicia wat la- 
ter getroud is met dr. Frans van den 
Heever en Marieta wat getroud is met 
Ludi Janse van Rensburg. En oom 
Danie se trots was ses kleinseuns wat 
uit hierdie twee huwelike gebore is! 

En soos hy geleef het so het hierdie 
man, Daniël Jacobus Kok, ook ont- 
slaap in die Here — tevrede met die 
beslissing van sy God, terwyl hy op sy 
sterfbed gedink het aan elkeen wat 
lief en dierbaar vir hom was en naby 
hom geieef het. 

Baie sterkte en troos bid ons tant 
Sannie, haar kinders en kleinkinders 
toe. 


C.J. MANS. 











GEWEEG EN TE LIG BEVIND 


Die laaste woord oor die linkse 
swaai van die Wêreldraad van Kerke 
(W.R.v.K.) 'in die rigting van die 
kommunisme is nog nie gespreek nie, 
soos dit blyk uit opinies wat geopper 
word na aanleiding van die sendings- 
konferensie deur die Wêreldraad van 
Kerke byeengeroep op Bangkok aan 
die begin van hierdie jaar. Die be- 
kende Amerikaanse tydskrif, ,,Chris- 
ianity Today” van 30 Maart 1973 bevat 
'n belangrike artikel daaroor uit die 
pen van prof. Peter Beyerhaus van 
Duitsland met as opskrif: ,,Bangkok, 
a masterpiece of manipulation” (— `n 
meesterstuk van manipulasie (knoeie- 
ry)), asook twee artikels uit die pen 
van Harold Lindsell. 

Albei hierdie skrywers het geen 
goeie woord vir hierdie sendingkon- 
ferensie nie waar dit nie gegaan het 
oor evangelisasie, die redding van 
sondare deur die bloed van die kruis 
nie, maar veel eerder oor die bloed 


van rewolusie tot redding uit politieke 
situasies gebaseer op Marxistiese poli- 
tieke ideologieë. 

Volgens hierdie Bangkok-konferen- 
sie is sending nie meer die bring van 
die evangelieboodskap tot redding vir 
die nie-Christelike wêreld nie maar 
om `n nuwe verhouding te skep met 
die aanhangers van ander godsdienste 
en so die weg te baan vir die redding 
wat uitwerking vind in 'n sosiale en 
politieke rigting. 

Prof. Beyerhaus skrywe dat die hele 
konferensie goed beplan was as `n 
eksperiment in groepdinamiek (krag- 
teleer), dat `n slim sielkundige me- 
tode van ,,sensitivity training” (brein- 
spoeling) toegepas is. Alles het in `n 
radikale linkse rigting beweeg. In `n 
litanie (smeekgebed) het selfs die 
woorde voorgekom: Jy het al die tra- 
disionele taal betekenloos gevind en 
het ,'n ateis by die genade van God 
geword: Ek verheug my saam met jou, 

my broer”. Selfs siniese karikature, 
elektroniese musiek, vreemde aanbid- 
dingsdienste en `n goed beplande ,ha- 
pening' het geëindig in 'n geesdriftige 
dansparty wat gebruik is om gehoor- 
saam die kollektiewe gees van die 
organiseerders te dien. Die Skrif is 
nie toegelaat om sy groot rol te speel 
nie, maar is vervang deur 'n sensasio- 
nele benadering wat ,,contexuality” ge- 
noem word. Dit het alles uitgeloop op 
`n episode oorgeneem uit die Japanse 
novél ,,Stilte”, waarin afvalligheid van 
die Christeike geoof voorgehou word 
as die mees reevante (betrokke) vorm 
van redding vandag. Teologies gesien, 
volgens prof. Beyerhaus, was die kon- 
ferensie `n frustrerende ervaring. 
Maoisme is verskeie kere voorgehou as 
`n aanneemlike alternatief vir die 
Christelike geloof en redding. Salig- 
heid beteken nou politieke bevryding, 
rewolusie. 
JOH. DREYER. 


DIÉ JEHOVA-GETUIES 


Hierdie mense het baie geskrifte 
wat hulle ywerig versprei byvoorbeeld 
Ontwaak, Die Wagtoring, Die Waar- 
heid wat lei tot die ewige lewe, Laat 
God Waaragtig Wees, ,The Word”, 
ensovoorts. Wees gewaarsku om geen 
boekie by hulle te koop nie. Indien 
hulle wel een by u laat, besorg dit aan 
u leraar. Hulle gaan twee-twee (,,Two 
by two”) na u huise — dikwels Son- 
dagoggende; Op of vér kerkstye om 
u we gte hou van die kerk of omdat 
hulle merk u kom nie kerk toe nie en 
kan dus by u aanknopingspunt hê. 
Aan die anderkant het die kerk ook 
baie leesstof oor hulle opgestel waar- 
van ek die volgende noem: Die Chris- 
tologie van die Jehova getuies — J. H. 
Breytenbach (Herv. Teol. Studies Jaar- 
gang 22 Afl1. 2 en 8 bl. 52 e.v.); Russel 
en die Wederkoms van Christus, J. P. 
van der Berg 1935; Dwaling en Waar- 
heid, S. P. van der Walt, Sekte-Dwa- 
ling in ons land, H. C. J. Flemming, 
1941; Mistastings en Dwalings, Jac. J. 
Muller, 1964; De Jehovalvs getuigen 
en de Bijbel, H. J. Spier, 1961; Ons 
Land — Ons Vlag — Militêre Diens, 
Die Hervormer, Desember 1972, bl. 8. 


So uitgebreid hulle publikasies is so 
groots en duur is hulle wolkekrabber- 
geboue in Manhatten, New York, met 
die toring (wagtoring) bo-op. Hulle 
aktiwiteit, finansies, moed, vrymoedig- 
heid en Bybelkennis behoort ons ja- 
loers te maak. Russel, hulle stigter in 
1884 in Amerika, is uit Presbiteriaan- 
se ouers gebore Die ewige straf en 
uitverkiesing in die Calvinisme was vir 
hom te streng en hy het tot eie ,,ont- 
dekkings” in die Bybel gekom! Later 
is hy van sy vrou geskei. Ook die 
tweede leier, Rutherford, is nie `n ge- 
bore Jehova-getuie nie maar uit die 
Baptiste kerk. So ook hulle derde en 
huidige leier, Knorr, wat in die Re- 
formed Church gebore is. 


Daar is baie, minder belangrike, 
verskilpunte wat hulle het met die 
kerk wat binne die kerk oordink, be- 
studeer en uitgepluis kon word. Hier- 
van noem ons 'n paar. 


(1) Onsterflikheid: Hulle sê as `n 
mens dood is is jy soos 'n dier dood 
en niks verder nie (Pred. 3:19). Maar 
Pred. 3:21 maak gewag van 'n verskil 
wat wel nie gesien kan word nie! 
1 Tim. 6:16 sê inderdaad God alleen 
besit onsterflikheid, maar Hy juis kan 
daarom ook as geskenk onsterflikheid 
gee (Spr. 12:28). Alhoewel die dodes 
wat ons betref dood is en wat hulle- 
self betref straks ook, leef hulle wat 
God betref (Lukas 20:38). 


(2) Opstanding van Christus en 
Wederkoms: Hulle sê dit is geestelik, 
nie liggaamlik nie (1 Petr. 3:18). Dié 


geestelike wederkoms het dan ook in 
1914 plaasgevind! Die datum 1914 be- 
reken hulle: In 606 voor Christus word 
Sedekia weggevoer na Babel. Toe be- 
gin die tyd van die heidene. Volgens 
Dan. 4:10-17 duur dit sewe tye. Vol 
gens Openb. 12:6 en 14 is 31 tyd 1260 
dae; sewe dus 2520 dae. Volgens Ese- 
giel 4:6 is 'n dag 'n jaar. 2520 jaar 
vanaf 606 v.C. is 1914 n.C. Maar hulle 
maak al 'n fout met Sedekia se weg- 
voering wat nie in 606 was nie maar 
in 586; En wat van Hand. 1:7 wat sê 
dit kom ons nie toe om dié tye en 
geleenthede te weet nie? Die Bybel 
leer egter dat Christus ook liggaamlik 
opgestaan het (Joh. 20:2 en ander; 
Matt. 28:5, Lukas 24:38) en liggaamlik 
weer kom (Matt. 24:26; Hand. 1:1; 
Openb. 1:7). Hier geld 2 Joh. 7 en 10, 
dat ons geen gemeenskap moet hê met 
diegene wat die vleeslike koms van 
Chrstus met geboorte, met opstanding 
en met wederkoms verloën nie. 





DR. H. G. VAN DER WESTHUIZEN 





(3) Bloed en Siel: Die opvatting 
dat bloed en siel en lewe in die Bybel 
soms identies is, is wiêr maar daaruit 
kan nog nie afgelei word dat die mens 
totaal vernietig is by die dood, dat 
daar nie 'n hel is nie en dat bloed nie 
geëet mag word nie. Laasgenoemde 
grond hulle wel op Hand. 15:29. Daar- 
om laat hulle ook geen bloedoortap- 
pings toe nie. Maar in genoemde plek 
gaan dit om die bevrediging van die 
eise van die Jode wat hulle stel aan 
die heiden-Christene. Aan die een 
kant wil die kerk nie (Joodse) laste 
lê op die heiden-Christene nie en aan 
die anderkant wil hulle ook nie die 
Jode-Christene affronteer nie. Daarom 
ag hulle dit in daardie situasie nood- 
saaklik onder andere dat wat verwurg 
is en sy bloed nog in het, nie geëet 
mag word nie (Lev. 4:17). 


(4) Armageddon, Oordeel, 144,000, 
nuwe aarde ensovoorts: Daar is baie 
dinge byvoorbeeld bogenoemdes waar- 
oor hulle 'n eiesinnige opvatting na- 
hou, wel gebou op seksies van die 
Bybel en daarom het dit aantreklik- 
heid. Maar daar is ander gegewens in 
die Bybel wat nie altyd in berekening 
gebring word nie. Dan is daar ook 
dinge in die Bybel wat nie helder 
en klaar is nie, waaroor besin kan 
word maar nie afgeskei kan word nie, 
want dan soek jy jou eie begeerte 
(Spr. 18:1). Ons gaan nie op dit alles 
in nie. Neem as voorbeeld net Openb. 
14:1 waar die getal 144,000 letterlik 
geneem word en Openb. 7:4 waar 


hulle as ui Israel nie letterlik geneem 
word nie! Die 144,00 sou dan die klein 
kuddetjie (Luk. 12:32) wees van Je- 
hova-grootkoppe wat hemel toe gaan 
teenoor die ander kraal (Joh. 10:16), 
'n groot menigte waaronder hulle wat 
twee-twee by u deur kom, wat nie die 
hemele sal sien nie, maar net die nuwe 
aarde! In die oordeel sou daar `n 
tweede geleentheid hom voordoen om 
jou te red. Kyk egter 2 Kor. 6:2 en 
Heb. 9:27. Oor Armageddon en ge- 
beure daarrondom en daarna, leer 
hulle presiese data wat defnitief nie 
SO in die Bybel voorkom nie. 


Daar is egter ook belangrike verskil- 
punte waarrondom dié sekte eintlik 
opgebou is. Daarvan noem ons ook `n 
paar. 

(1) Die Drieëenheid. Dié loën hulle. 

(a) Die Heilige Gees: Die Heilige 
Gees is volgens hulle nie 'n Persoon 
van God nie, slegs `n krag. Tog leer 
die Bybel dat die Heilige Gees self- 
standig spreek en handel (Joh. 16:8, 
18, 14; Openb. 22:17; Jes. 6:9; Hand. 
28:25; Jer. 31:21: Heb. 10:15; 1 Kor. 
17:11; Ef. 4:30 e.a.). 'n Persoon is 
iemand wat ,,ek” kan sê en vanuit 
hierdie ,,ek” in vryheid handelend kan 
optree — het prof. B. J. Engelbrecht 
altyd in die klas 'n ,,Persoon” in dié 
Bybelse sin gedefinieer as ek reg ont- 
hou. Dit, dat Hy Persoon is, kan inder- 
daad van die Heilige Gees gesê word. 
Die Bybel verwys ook na die Heilige 
Gees as ,Hom”, ,,Hy”, ensovoorts, en 
nie as 'n onpersoonlike ,,dit” nie. 


(b) Jesus Christus: Buiten dat hulle 
sê Jesus is 'n geesskepsel, die engel 
Migael, wat egter deur Heb. 1:5 weer- 
lê word, moet ons die volgende ook 
van hulle sê. Die ou dwaling van Arius 
wat al deur die kerk van die vierde 
eeu met die Niceense belydenis 
later ook Athanasiaanse belyde- 
nis weerlê is, lewe nog by die Jehova's 
naamlik dat Christus wel die vernaam- 
ste skepsel is, maar nie God nie (Kol. 
1:15; Openb. 3:14; Joh. 14:28). Buiten 
as ons hierdie tekste in hulle hele 
verband lees en dan `n ander begrip 
sal kry, spreek die volgende baie dui- 
delik: (i) Aanbidding: Geen skepsel, 
hoe hoog ookal, is aanbiddelik nie. 
Christus moet aanbid word (Openb. 
22:9; Luk. 4:6; Deut. 6:13; Matt. 28:17; 
Openb: 2:ia; Heb. 1:6; Matt. 2:11: 
8:2; Joh. 9:38; Joh. 10:80 en 14:9; Joh. 
5:23; 90:28. (ii) Geloof: Slegs op God 
kan ons geloof gerig wees. In Jesus 
moet geglo word (Joh. 14:1; Joh. 6:29; 
8:36). (ii1) Godslastering: Alleen teen- 
oor God kan Godslastering gepleeg 
word. Jesus word veroordeel op grond 
van sogenaamde Godslastering omdat 


[7] Blaai om 

LEES! 


'N NUWE PSALM- GESANGBOEK 
IN NEDERLAND. 


Vyf verskillende kerke het saamge- 
werk in die Interkerklike Stigting vir 
die Kerklied te wete die Nederlandse 
Hervormde Kerk, die Gereformeerde 
Kerke, die Algemeen Doopsgesinde So- 
siëteit, die Evangelies-Lutherse Kerk 
en die Remonstrantse Broederskap. 

Die resultaat van die samewerking 
is 'n nuwe beryming van die 150 
psalms en 491 gesange uit verskillen- 
de tye, lande en kerke. 

By hierdie berig uit die Nederland- 
se Perbu:eau merk ons op dat die ys 
vir die Gereformeerdes in Nederland 
gebreek is wat die sing van gesange 
betref. 

Joh. Dreyer. 


P. A. Elderenbosch, Jahweh is onze 
God — De Bijbel in de verkondiging 
van het oude Israel, Boekencentrum, 
's-Gravenhage 1973. Prys: 118,75. 


LEES! 


Met hierdie boek gaan die skrywer 
voort op die weg wat hy in 'n vorige 
ingeslaan het (Hoor Israel . . .). Hy 
volg die leesrooster wat die Joodse 
sinagoge gebruik by die lees van die 
Ou Testament. Vir elke sabbat word `n 
gedeelte va ndie Pentateuch afgeson- 
der en daarmee voorlesings uit ander 
Ou Testamentiese boeke gekombineer. 
Dit werp 'n besondere lig op sulke 
gedeeltes uit die Pentateuch deurdat 
'n mens daarin kan sien hoe die Joden- 
dom die Pentateuch geinterpreteer 
het. Hierby wend die skrywer `n po- 
ging aan om ite rekonstrueer hoe die 
oudchristelike kerk gedeeltes uit die 
evangelie van Christus moes gelees 
het in navolging van die sinagogale 
rooster. Dit is alles baie interessant, 
maar ook baie spekulatief. Ons be- 
swaar teen die boek is nie dat so `n 
rekonstruksie gedoen word nie — want 
die ou kerk het baie van sy liturgiese 
elemente aan die sinagoge te danke — 
maar daarteen dat hierdie werkswyse 


LEES! 


voorgehou word as 'n weg tot die ver- 
heldering van die Ou Testament. 
Die sinagogale kombinasies van Ou 
Testamentiese gedeeltes laat ons nie 
die boodskap van die Ou Testament 
verstaa nnie, maar wel die Joodse 
interpretasie van die Ou Testament. 
Wanneer mens dit as die boodskap van 
die Ou Testament vir die kerk gaan 
voorhou soos Elderenbosch doen, lei 
dit begryplikerwys tot allerlei vorme 
van inlegkunde — waarvan daar dan 
veel in sy boek voorkom. Dan word 
dit nodig om telkens 'n passasie in die 
Nuwe Testament te soek waarby die 
Joodse interpretasie pas. En wanneer 
mens 'n gedeelte soek om aan jou 
te sê wat jy wil hoor, kry jy hom 
altyd. So word `n Joodse interpretasie 
op geforseerde wyse met gedeeltes 
van die Nuwe Testament gekombineer 
en die resultaat word voorgehou as 
die boodskap van daardie besondere 
gedeelte van die Ou Testament vir die 
kerk. [1] Vervolg op bladsy 32 





DIE JEHOVA-GETUIES 


C] Van vorige bladsy 


Hy Homself God genoem het (Markus 
14:64; Joh. 10:36). (iv) God: Jesus 
die Seun van God (Joh. 1:23) en self 
God (Titus 2:13, 14; Matt. 1:23; Joh. 
1:1, 18; Jes. 9:5; Fil. 2:6; Joh. 20:28). 

(c) Die Vader: Een van die sentrale 
foute wat hulle maak, is om te dink 
dat alles wat God in die Ou Testament 
gedoen het, is God die Vader wat dit 
gedoen het. Daarom verander hulle 
die Griekse (enigste outoritêre) teks 
van die Nuwe Testament in hulle ver- 
taling sodat waar HERE” (Kurios) 
staan hulle invoeg ,,Jehovah” as dit `n 
Nuwe 'Testamentiese aanhaling uit die 
Ou Testament is. Hierdie Naam wat 
waarskynlik Jahwé uitgespreek moet 
word, hang saam met God se antwoord 
aan Moses (Eks. 3:14). Die oorlewe- 
ring in Gods Woord soos ons dit het, 
dui daarop dat dié Naam HERE be- 
teken en sê het God dit beskik dat 
daardie presiese Naam nie by ons be- 
kend is nie en dat HERE, soos in die 
Nuwe Testament, aanvaarbaar moet 
wees. Daarom vertaal ons korrek in 
Ps. 83:19: ,,sodat hulle kan weet dat 
U, wie se Naam HERE is, alleen die 
Allerhoogste oor die hele aarde is.” 

Daar is inderdaad net één God en 
Hy is HERT (Jahwe) maar Hy is drie 
persone Vader, Seun en Heilige Gees. 
In Jeremia 23:5 en 6 staan uitdruklik 
dat Jesus Jahwe is. 


Oor die drieheid van Jahwe kan ons 
nog nalees: Gen. 1:26; Matt. 28:19; 
Matt. 3:46) 17: Jon 14:26: 2. Kor 
12 13: di don 2E 


(2) Die Owerheid: 


Die enigste gesag in hierdie wêreld 
waaraan gehoorsaam moet word, is 
volgens die Jehova getuies, hille leer! 
Daarom breek hulle met elke lands- 
owerheid, militêre diens, landsvlag en 
volkslied. Openb. 138 weet wel van die 
antichristelike politieke magte maar 
Rom 1a: 1 ma 2. Matt 22:2 
Titus 3:1 leer ons saam met die vyfde 
gebod (Eks. 20:12) eerbied in die lewe. 
Die volkslied, landsvlag, militêre diens 
ensovoorts, is simbole van gesagsin- 
stansies wat spreek van God se gawes 
aan die een kant, maar ook van die 
feit dat God `n God van orde is (1 Kor. 
14:40; Kol. 2:5). As ons staan om die 
volkslied te sing of die vlag te salueer, 
is dit slegs eerbiedsvorme wat spreek 
van eerbied in die lewe wat God van 
ons verg. Hulle eise op grond van 
godsdiensvryheid kan in ons Christe- 
like land nie gedoog word nie. Be- 
halwe dat dit landsgevaarlik en volk- 
ondermynend is, bots dit met die 
Bybel wat sê die owerheid behoort te 
sorg dat die godsvrug bevorder word 
in alle rustigheid (ordelikheid) (1 
Tim. 2:2). Die Nederlandse Geloofsbe- 
lydenis art. XXXVI sê die taak van 
die owerheid is ,,om die hand te hou 
aan die heilige kerkdiens; om te weer 
en uit te roei alle afgodery en valse 
godsdiens; om die ryk van die anti- 

chris te gronde te rig en die konink- 
ryk van Jesus Christus te bevorder.” 
`n Christelike owerheid, soos ons land, 
ken wel godsdiensvryheid, maar nie 
`n ongekwalifiseerde nie. `n Godsdiens- 
vryheid waar die publieke norme en 
staatsinstellings deur antichristelike 
en onchristelike en nie-christelike in- 
stansies bepaal word, is ongekend vir 
'n Christelike owerheid. 


(3) Ons Optrede: 


Wat moet ons maak as hulle aan 
ons deur klop? 2 Joh. vers 10 dui 
eensdeels die weg aan: Wys hulle weg 
wat hulle leer betref. Verder moet ons 
teenoor hulleself getuig dat thulle ver- 
keerd is en dat hulle dwaal. Op al die 
verskillende sake kan gewys word. 
Daarvoor moet ons ons natuurlik toe- 
rus. Verder mag `n eenvoudige ge- 
tuienis groot vrugte afwerp as hulle 
daarop gewys word dat volgens hulle 
daar twee klasse is: hemelklas, die 
144 000 wat die hemel sal bewoon, `n 
klein kuddetie; en die aardklas, die 
Jonadobs wat by u deur gekom het. 
Die Jonadobs was die Regabiete (2 
Kon. 10.23; Jer. 35; 1 Kron. 2:55) wat 
as die Keniete afstam van Jetro, Moses 
se skoonvader. Hulle was nie Israelie- 
te nie. S6 sal diegene van die ,,ander 
kraal” wat by u huis kom, nie volle 
kinders van God wees en in die volle 
heerlikheid die toekoms deel nie aldus 
hulle leer: Verkondig aan hulle dat 
hulle in Christus, die Here, kinders 
van God kan word (Joh. 1:12). 

DOODSBERIGTEIMEMORIAMS 


DU PLESSIS: Fanie — Sewe jaar van 
tere nagedagtenis is verby maar her- 
inneringe en verlange bly ons by. 

— Ponie, kinders en kleinkinders, 
Mêregloed, Pretoria. 


SUTHERLAND: Arthur Lawrence — 
In liefdevolle herinnering aan my dier- 
bare eggenoot, ons pappie en oupa, 
oorlede 4 November 1965. Agt lange 
jare is verby maar ons berus en gun 
hom die rus. 

— Van sy verlangende eggenoot, 
Trien Sutherland, kinders en klein- 
kinders, Randburg. 


COETZEE: Japie — Dit het die Here 
behaag om plotseling van ons weg te 
neem ons dierbare eggenoot, vader, 
seun en broer, op Dinsdag 29 Mei 1973 
te Rhodesië. Sy plek is leeg en hy rus 
vir ewig. Jes. 43:1: ,Ek het jou aange- 
gryp. Jy is Myne.” 
— Namens Coetzee familie. 


COETZEE: Sarah/SNYMAN: Thys — 
Dit het die Here behaag om plotseling 
van onus weg te neem ons moeder, 
grootmoeder en suster en haar broer 
Thys Snyman, op 20 April 1978 te 
Tzaneen. Die roepstem was daar. Die 
plek is leeg en u stem is stil. Rus sag. 
— Namens kinders en familie. 


] Na volgende bladsy 


DOODSBERIGTE 





IN MEMORIAM 


Dit het die almagtige God behaag om 
die siele van hierdie ons “ans gestor- 
we broeders en susters, tot Hom te 
neem. Hulle liggame is aan die aarde 
toevertrou in die vaste en sekere hoop 
van die opstanding tot die ewige le- 
we deur ons Here Jesus Christus wat 
die vernederend: liggaam aan Sy ver- 
heerlikte liggaam gelyk sal maak. 

In liefdevolle herinnering dink ons 
terug aan ons ontslape dierbares wat 
ons vooruitgegaan het en nou rus van 
hulle arbeid. Ons mis hulle, maar treur 
nie oor hulle soos die ander wat geen 
hoop het nie. Ons dank God vir wat 
hulle deur sy genade beteken het. 
SMITH: Gideon Re- 
tief — Tien jaar 
van eensame ver- 
lange is verby maar 
die nag van 5 Ok- 
tober sal ons nie 
vergeet nie toe hy 
van ons weg is na 
sy ewige woning. 
Tot weer siens. 


—Verlangende eg- 

genote en kinders 
en kleinkinders, P. 
F. Smith, Debora, 
Ita, Gideon, Jerie, 
Johan, Jakobus, Peta en Gideoni. 


JANSEN VAN VUUREN: Andries Ja- 
cobus — In liefdevolle herinnering 
dink ons terug aan my dierbare egge- 
noot, vader en grootvader, wat op 3 
Oktober 1970, skielik deur 'n trein- 
ongeluk op Vryheid van ons wegge- 
neem is, in die ouderdom van 59 jaar. 
Bitter swaar is die donker dae wat 
verby is, maar so soet die herinne- 
rings wat hy as aardse vader vir ons 
nagelaat het. Hoe mis ons u, sy plek 
is leeg, by u graf en nou so ver daar- 
vandaan sal ons altyd verlang en treur. 

— Steeds treurende eggenote, Kitty, 
kinders Staffie, Chrissie, Dawie en 
Doreen en 5 kleinkinders, Christine- 
straat 20, Witbank. 


COERTZE: Salomo Francois — Vyf 
jaar van skeiding, smart en trane bly 
die donkernag van 14 September 1968 
toe van ons weggeneem is my egge- 
noot, ons pappie, oupa, grootoupa. As 
ook my seun Pieter wat so skielik 
heengegaan het op 26 Augustus 1966. 
Heer dankie vir hul lewe, soeteher- 
innerings vir ons nagelaat. Die Here 
is ons Herder. 

— Verlangende eggenote en kinders 
Martha Coertze, Ogies. 

LEES! LEES! 


7] Vervolg van bladsy 30 


As die Ou Testament verklaar moet 
word, moet ons hom lees soos die 
outeurs dit bedoel het, nie soos die 
lesers dit verstaan het nie. Dan eers 
moet die lig van Christus en sy ganse 
werk — nie noodwendig `n spesifieke 
vers of paragraaf van die Nuwe Testa- 
ment nie — daarop gewerp word. 


`n Studie soos dié van Elderenbosch 
verkry egter waarde wanneer mens 
die boodskap van die Nuwe Testament 
ondersoek. Die Nuwe Testament haal 
die Oue dikwels aan, interpreteer hom, 
gebruik voorstellings en gedagtes 
daaruit en is bowenal totaal gewortel 
in die boodskap van die Ou Testament. 
Dit getuig van die vervulling van geen 
ander Bybel nie as die Ou Testament. 
En in die Nuwe word dit alles deur 
Jode in die idioom van die Joodse 
sinagoge gedoen. Daarom is 'n kennis 
van die Joodse interpretasie van die 
Ou 'Testament onontbeerlik vir die 
verstaan van die Nuwe Testamentiese 
gebruik van die Ou Testament. Om 
Elderenbosch se beeld uit Hand. 8 te 
gebruik: Die man wat by ons op die 
wa kom sit om die Ou Testament uit 
te 1ê, is nie die sinagoge nie maar die 
hele Nuwe Testament in sy Joodse 
idioom. As die skrywer se kombinasies 
tussen Ou- en Nuwe Testamentiese 
gedeeltes soms slaag, is dit toevallig en 
nie omdat hy die korrekte metode van 
uitleg gevolg het nie (bv. Jesus as 
die brood uit die hemel). 


Positief kan ons opmerk dat die 
waarde van die boek lê in die feit dat 
die skrywer ons oë vir die groot be- 
lang van die Joodse interpretasie van 
die Ou 'Testament open, dit wil sê 
wanneer ons besig is met die Nuwe 
Testament. Dit is iets wat in ons kerk 
nog verre van voldoende besef en 
toegepas word. In die boeiende styl 
van die skrywer lê daar egter ook 
dié voordeel dat hy ten minste slaag 
om by sy lesers tuis te bring dat 
daar `n tintelende lêéwe in die Ou 
Testament bruis. Hy verkondig die 
vervulling van die Ou Testament op 
'n ongeoorloofde wyse, maar hy ver- 
kondig tog nog die vervulling. Daarom 
is die boek miskien nie so veilig in 
die hande van predikante as in dié 
van ander lidmate nie. 


J. A. Loader. 


Op Gezag van Een Apostel deur dr. 
A. A. van Ruler. Uitgegee deur G. F. 
Callenbach N.V. — Nijkerk 1971. 196 
bladsye. 


Hierdie bundel het prof Van Ruler, 
voor sy skielike dood op 15 Desember 


1970, self saamgestel. Die bundel be- 
vat die teks van die oggendwyding 
wat Van Ruler al om die veertien dae 
gehou het oor die radio: vanaf Maart 
1968 tot Junie 1970. Sy onderwerp was 
die Brief van die apostel Paulus aan 
die Romeine, hoofstukke twaalf en 
dertien. 

Die outeur se hoofuitgangspunt is 
dat 'n apostel gesag het — gesag wat 
hy van God ontvang het. Aan elkeen 
in die gemeente is genade geskenk, 
maar aan elkeen ietwat anders. Aan 
Paulus juis die genade van die apostel- 
amp. ,'n Apostel is `n mens deur God 
uitverkore om getuie te wees van die 
heil wat in Christus en met name in 
sy offerdood en opstanding geskenk is. 
Deur die getuienis van hierdie getuie, 
kom die heil tot ander mense. Ons 
is dus vir ons saligheid aangewys op 
die apostels. Ons glo op gesag: naam- 
lik op die gesag van die Apostoliese 
getuienis” (bls. 87). 

Hier het ons teologiese eksegese by 
uitnemendheid. Ons staan onder ge- 
sag: die apostoliese gesag — dit is 
Gods gesag. Wat die mens moet doen, 
daartoe word hy opgeroep: dit word 
vir hom met gesag gesê. 

In hierdie werk kry ons die ideale 
voorbeeld waar eksegese, hermeneu- 
tiek, dogmatiek en Christelike etiek 
meesterlik aan die student in die teo- 
logie gedemonstreer word. 

Mens kom diep onder die indruk 
van die geweldieg kennis wat Van 
Ruler van die Heilige Skrif gehad het. 
Maar as hy praat, dan nie soos iemand 
wat die Woord beheers nie, maar 
steeds die nederige mens wat homself 
onder die gesag van die Woord stel. 

Vir enige prediker is hier ook 'n 
duidelike voorbeeld van hoe om nie 
alleen te eksegetiseer nie, maar ook 
om die dogmatiese feite te omskryf 
in `n taal en terme wat enige lidmaat 
verstaan. 


Handige preekstof. Hartlik aanbe- 
veel. 
A. J. Conradie. 


Ds. Henno Cronje (Red.), Aborsie, 
Verslag van Kommissie vir Ondersoek 
insake Christelike Etiek vir die Medie- 
se Praktyk, N.G. Kerkboekhandel, Pre- 
toria, 19 bladsye, 50c. 

Die Kommissie waarvan daar sprake 
in die subtitel is ,het bestaan uit pre- 
dikante ,teoloë, regsgeleerdes en me- 
dici. Die verslag het ook gedien as 
die N.G. Kerk se getuienis voor die 
Gekose Parlementêre komitee wat oor 
aborsie verslag moes doen. 

Die verslag is een van die mees 
gebalanseerde, verstandigste dokumen- 
te wat ek nog oor die probleem van 
aborsie gelees het. Hier en daar vind 
'n mens 'n formulering wat jy anders 
sou gestel het en die definisie van 

kultuur op p. 7 is swak. Origens kan 
ek net my heelhartige instemming 
uitspreek. Dit is jammer dat die ver- 
Isag so kort is en dat alle diskussie 
van kontroversile sake daarom wegge- 
laat moes word. Dit is ook jammer dat 
daar nie iets ingewerk is oor die ver- 
antwoordelikheid van mense om te 
sorg dat ongewensde swangerskappe 
voorkom word nie, want die probleem 
is dat mense maar voortgaan en dan 
die verantwoordelikheid vir hulle dade 
op die dokter afskuif deur in aborsie 
te vra. 

Ek wil hierdie boekie baie sterk 
aanbeveel by elkeen van ons lesers. 
Die eerste deel van die boekie wat 
oor die Bybelse getuienis gaan, is vir 
elke lidmaat verstaanbaar. Die tweede 
deel bevat `n klompie moeilike me- 
diese juridiese terme, maar is vir die 
leek tog heeltemal verstaanbaar. 


P. S. Dreyer. 


Poort 1972. Uitgegee deur Nasionale 
Opvoedkundige Uitgewery, Johannes- 
burg, Kaapstad. 


Hierdie uitgawe is `n keur uit die 
werk van hoërskoolleerlinge ingestuur 
op uitnodiging van die S.A. Akademie 
vir Wetenskap en Kuns. Dit bestaan 
uit 22 prosastukkies en 29 gediggies 
geskryf deur seuns en dogters uit 
Afrikaans — sowel as Engelsspreken- 
de gesinne en selfs een van 'n Tsonga- 
sprekende. 


Dit was `n verrassing om kennis te 
maak met sulke puik werk wat deur 
die hoërskoolleerlinge gelewer is. Die 
gelewerde hou goeie beloftes in vir die 
toekoms van ons taal. Onder hierdie 
leerlinge is daar seker `n hele paar 
toekomstige skrywers en digters. 


Joh. Dreyer. 





Ek het geen ondervinding van dood 
gaan nie, maar my God het ondervin- 
ding genoeg om sy kinders te help as 
hulle te sterwe kom. 


— Otto Schopf op sy sterfbed ge- 
durende 1930. 


DOODSBERIGTEIMEMORIAMS 


[7] Van vorige bladsy 





GROENEWALD: Magdalena Gertruida 
— Jn liefdevolle herinnering aan my 
dierbare eggenote, moeder en groot- 
moeder wat van ons weggeneem is 31 
Augustus 1972. Haar stem is stil, haar 
plek is leeg, maar in ons harte sal sy 
altyd voortleef. 

— Haar bedroefde en verlangende 
eggenoot, kinders en kleinkind, H. J. 
Groenewald, Wes-Park, Pretoria. 


Afgetrede 


egpaar 
weer 
jonk 
en 
gesond 


Duisende bejaarde Suid-Afrikaners 
gebruik SALUSA 45, die verbasende 
pil wat die probleme van oudwording 
verlig. In `n brief van 1 November 
1971 vertel mnr. en mev. Keith Dawes 
van Tynemouthweg 63, Plumstead, 
Kaapstad van hulle ondervinding 
met SALUSA 45. 

Mnr. en mev. Keith Dawes se ge- 
sondheid was tot `n paar jaar gelede 
glad nie goed nie. Hy het `n swak 
eetlus gehad en sleg geslaap. Haar 
bloedsomloop was swak, en sy het 
byna die gebruik van haar regterarm 
en -hand verloor weens rumatiek. 
Dit was so erg dat sy nie eens 'n 
teelepel kon optel nie. Sy was al- 
hanklik van haar linkerhand. 

Toe het hulle gereeld SALUSA 45 
begin gebruik, met verbasende resul- 
tate. Mev. Dawes het die gebruik 
van haar regterarm en -hand herwin 
en haar bloedsomloop is feitlik weer 
normaal. Haar man slaap lekker en 
sy eetlus is normaal. 

Nou geniet hulle werklik hulle af- 
trede — `n gesonde, gelukkige egpaar 
wat jare jonger voel. SALUSA 45 
het hulle nuwe lewenslus. gegee. 
Daarom beveel hulle dit sterk aan by 
mense wat voel dat hulle ouderdom 
teen hulle begin tel. 


LEWENSLUS VIR DIE MIDDELJARE 


NEW VIGOUR FOR THE MATURE YEARS 





Gebruik daagliks SALUSA 45 vir die 
beste resultate. Een maand se voorraad 
kos R2.35. Drie maande s'n slegs 
R5,95. Verkrygbaar by alle apteke. 

MONUMENTE 
EN 


GRAFSTENE 


GEMAAK UIT DIE 
BESTE PRETORIA - GRANIET 


Word afgelewer en opgerig op 
enige dorp en plaas. 





PRYSE NA ELKEEN SE 
VERMOË. 


Pryse en Katalogus 
Op aanvraag! 


d. P. E. ROODE 


POSBUS 163 — FOON 308 
ERMELO 


- 








VERGROTINGS 
in 
LEWENSKLEUR 
van u eie 
KIEKIE OF NEGATIEF 





W. E. CAREY 
APTEKER 
Posbus 177 — Krugersdorp 








AANDAG 
PROSTAATKLIERLYERS 


'n Nuwe geneesmiddel vir die 

prostaatklier vinnige verligting en 

langdurig ook vir alle nier en 

blaas kwale en ook vir aambeie. 

Slegs R3.35 k.m.b. geen k.b.a. be- 
stellings. 

TJEK MET KOMMISSIE 10c. 
Regstreeks van Mev. R. Muller 
Pk. Krugerspos, 
Lydenburg. 





Dr. Collin se 
Pille 


Prys: 35c & 65c 


vir GAL en LEWER 


Blakende gesondheid is die teenoor- 
gestelde van die volgende klagtes: 


NARE HOOFPYNE 
GALAANVALLE 

BITTER MOND 
AANGEPAKTE TONG 
HARDLYWIGHEID 
VLEKKE, PUISIES, ENS. 
VLEKKIES VOOR DIE OË 
OPGEBLAASTE GEVOEL 
LUSTELOOSHEID 
SOOIBRAND 

GEEL GELAAT 


Die oorsaak 'n lui lewer en te veel gal. 
Die beproefde en beste middel — 


Dr. Collin se Gal- 
en Lewerpille 


Prys: 3bc & 65c van alle Aptekers 
of van 


G. FOURIE 
Posbus 762, Pietermaritzburg 





0TTO 


Se Senuwee en Pyn Poeiers 
Prys 20c & 40c 


Probeer Otto vir Hoofpyn, Rumatiek, 
Jig, Verkoue, Koors, Vrouekwale, ja 
vir enige ander ou pyn-kwale en 
oortuig uself van die strelende en 
spoedige verligting van 


0TTO 


DIE PYN POEIER WAT SPOEDIG 
WERK! 


Slegs by Aptekers verkrygbaar 

Beskou die saak kalm- 


uit u gesin se oogpunt. 


Is u gesin ook so onbekommerd en rustig? 


AVBOB se omvattende gesinsversekering bied die beste en 
@eavoudigste vorm van voorsorg. Dit verseker landswye diens van gehalte 
en stabiele waarde. Ons 50 jaar van ondervinding is u waarborg. 


Ons beskou die saak kalm — uit u oogpunt. 


AYDO 


'n Hand van versekering 


PES p 


LID VAN DIE AFRIKAANSE VERBONDGROEP 

